
POD NEHAJEM. 


I. 


Godine 186* mjeseca kolovoza, jedne nedjelje po 
podne hitjela je senjska čeljad prema crkvi sv. Marije na 
južnom rtu pod Nehajem gradom, gdje straži nad ljutim 
burama i valovima i kazuje put mornarima putnicima u 
Senjsku luku. Ove je godine prve nedjelje po uzkrsu 
nakon pet ljeta otvorena bila opet ta crkvica mornara, 
pošto se obnovila i nakitila darovima pomoraca, pobožnih 
članova senjske «bratovštine» a i svega senjskoga puka, 
jer im je crkvica radi velike svoje moći nad olujama 
bila mila, te je malo tko bez zanosa i zebnje u duši 
pjevao ped njezinim nizkim svodovljem ovu kiticu iz 
hvalospjeva bl. D. M.: «Čuvaj, majko, ti grad Senjski i 
nemoj dopustiti, da opaki duh paklenski bi mu mogo 
škoditi!» — Od čeljadi, što je danas hrlila k crkvi, bila 
su prva senjska djeca, radnička i gospodska u jednakom 
ruhu: bez kaputa i u kratkim hlačama, kroz koje su 
izpali okrajci košulje, samo su gospodska djeca imala na 
nogama cipele s debelim poplatima, da se udovolji nji- 
hovim taštim majkam, koje su ipak više razlikovale sta- 
liše od svojih muževa. Za djecom hrlili su kalfe i zanatlije, 
za njima usopljene žene i djevojke s malom razlikom u 
odjevu, govoru i ponašanju, akoprem je ta četa bila 
sabrana od radničkih žena, majstorica i žena trgovaca — 
za onda svakako prvoga senjskoga stališa. Vojničke obi- 
telji, kojih je za to doba bilo u Senju dosta, nijesu se 

rado miješale medju domaće, jer se nijesu razumjele 
u govoru, a čini se, da se ni domaća čeljad nije mnogo 
otimala za prijateljstvom majorica i kapetanica; obći sud 
Senjkinja o njima bio je nepovoljan već radi toga, što 
ne peru rublje u tri vode, što prže ribu s maslom i 
maslacem a zaziru od ulja i što u mesnata jela siplju 
slador. Sa ženama drugih činovnika družile su se Senj- 
kinje više po dobrom si srcu, jer se u trgovačkom gradu 
više žalilo činovnika radi neimutka, nego štovalo radi 
časti. Nije im išlo u glavu, da se djeci mjesto kave 
kuha prežgana juha, a bila je riječ u ustima Senjana, 
koji su sebi i drugomu lijepe kapitale sasuli u želudac, 
da je činovnička «padela» čista od smoka, a u domaćoj 
se omasti hrana, ako si ju i tri puta oprao. — — 
Uzprkos silnoj žegi tiskala se danas čitava vojska 
više Senjkinja nego Senjana k crkvici Matere božje. Bilo 
je oko pet sati poslije podne; sunce se naklonilo k otoku 
Krku i pridržavalo s vrućim zrakama žegu u usijanom 
kamenu. Izpod vedrine izdisalo je kamenje vrućim zrakom 
kao ogromna vapnenica, a do njega priljubila se široka 
morska tišina razljevena kao nedogledno zrcalo, u kom 
se odsijevala čista slika gorostasnih kamenih bregova i 
otoka. Sa sjeverne strane bijeli se u zažarenoj maglici 
Novi i Bribir, a na južnoj drijemlje selo sv. Juraja. — 
Pred samom crkvom bijaše se skupilo već prije svjetine 
iz senjske okolice: svetojurski župnik poslao u Senj tri- 
desetero podgorske čeljadi, najviše mužkaraca odjevenih 
šareno: na glavi izlizan gospodski šešir ili oskubljena kapa 
šubara, na tijelu prsluci sukneni i svileni, hlače na komu 
platnene, na komu suknene svih boja, na nogama najviše 
domaće, pleteno obuvalo: sve odjeća sakupljena prosja- 
čijom po širokom svijetu. Po zaravanku brda Nehaja 
posjedala opet čeljad iz sv. Križa, Vratnika, Krmpota, 

sv. Jakova i Ledenica, sve odjeveno čisto kao da je po 


brdu palo jato bijelih golubova. Svakoj je četi na čelu: 


župni mežnjar, koji je putem u ljutom potu pod križem 
molio hrapavim glasom očenaše, ali čvrsto u pameti 
držao dalmatinsku žuticu, kojom će u Senju nakvasiti 
suho grlo. Pobožniji su od svog mežnjara župljani, jer 
su se eto sa svih strana digli tek k posvećenomu novomu 
liku Majke božje, da nebo nakvasi zemlju, koja je žedjala 
za vodom jače, nego suho mežnjarevo grlo za vinom. 
Već dva mjeseca nije palo kiše ni kapi. Senjanima nije 
prijetila pogibao od suše, nego što ih je nesnosna žega 
umarala po danu, a u noći im opet ne dala spavati u 
njihovim tijesnim i nizkim sobama. Više im bilo za 
granicu, na čiji se prirod morao oslanjati Senj sve više, 
po se ćutjelo, da je šuma u blizini grada posječena. 
Senjski se trgovac malo starao, ako ga ostave činov- 
ničke mušterije; mjesečna se knjižica rijedko kod kojega 
činovnika izplaćivala točno, a nije bilo toga, koji nije 
premještajem ili po smrti ostavio neplaćenih zaostaka. 
Graničar je dobivao kirijom i prodavao svej prirod u 
Senj, ali ostavio senjskim trgovcima i gostioničarkama 
vas novac: Senjani su živjeli od granice, a graničar je 
opet govorio, da «nema božje kuće do Senja». Zato bi 
i ćutio Senj, ako je granicu potukla tuča, izgorjela suša 
ili se drugčije kako izjalovio prirod. 

Dok se «procesija za kišu» sakupljala na rtu, stajao 
je pop Ive pod crkvenim plaštem pred crkvom. Mali popić 
čekao je dosta nestrpljivo skupljajuću se svjetinu naslonjen 
na lijevu, nješto kraću nogu od desne, što je rado sakrivao, 
akoprem ne bijaše u njega taštine ni za lijek. Nije još 
bilo njegovih domaćih ovčica, koje su se poslije večer- 
njice u stolnoj crkvi razišle svojim kućama, da prije 
procesije posrču na brzu ruku bijelu kavu. Pop se Ive 

znojio sa srebrnim križem u ruci pod težkim plaštem 
i tro neprestance velikim modrim rubcem upoćenu ćelavu 
glavu i tanki zaburmućeni nos. Bio je i zlovoljan, a ne 
bez razloga. Kraj njega stajala su dva dječaka odjevena 
u crveno odijelo, jedan s visokim križem, a drugi s ka- 
dionicom u ruci. Do zida naslonili su se nosioci velikih 


zastava, upoćena lica i naivno tupa pogleda, jer im je 


vino na silnoj žegi omamilo pamet. Za nošenje zastave 
otimali su se doduše pobožni varošani, ali bi ih često 
pretekli i na silu se sa svetim teretom naprtili oni gra- 
djani iz kaste «fakina», koji su svoje tijelo trapili mučnim 
radom, samo da imaju čime opiti pamet. Da su u takovoj 
omaglici vrijedjali i Boga, znao je pop Ive, pa se s toga 
i radovao, kad bi vidio, kako se te «bestije» rado kine 
s težkim svetcima, ne bi li im se svetim teretom po koji 
težki grijeh izpisao iz vječne knjige. — «Krilo majke 
božje» nije ipak u nijednoj crkvenoj svečanosti išlo iz 
ruku krojača Bartola, visokog  pristarog čovjeka vrlo 
dostojanstvena držanja pod izlizanim cilindrom, i ple- 
menitaša Jose, potomka stare patricijske obitelji, najsta- 
rijeg člana «bratovštine» i inače čovjeka oskudna, ali 
vrlo pobožna; bio je desna ruka popu Ivi, a njegova 
je plemenitaška stolica, bačena u gradsku ropotarnicu, 
uza svu Josinu miroljubivost, bila vrlo često povod za- 
djevicama i svadji kod «briscole» u Halerkinoj birtiji. Do 
ove dvojica stajao je «Tomazo», zloglasno čeljade bez 
srca i bez straha s pridjevkom «mješina», što je imalo 
značiti, da ga nije tako lako napojiti vincem. Oko toga 
središta poredali se banderijalci pa «varošani» s crvenim 
mornarskim pojasima, čime su se varoški mladići rado 
kitili i gizdali, med varošanima i Mate Zrinjski po nad- 
imku «ban», isto plemenitaš, ali sada već bez plemić- 
koga lista, jer mu ga je pokojni otac negdje založio za 

osam zlatnih forinta. — U središtu vodio se razgovor 
nepoćudan popu Ivi, a započeo ga zloglasni Tomazo 
«mješina» : 

— Pope Ive — počne Tomazo hotomice glasnije 
— je li istina, da vaša _ molitva ne vrijedi kao latinska ? 
(Pop je Ive bio glagoljaš.) 

Popić raztvori na to pitanje male, plave očice, i 
stisne očito od ljutine tanke usne! Tomazo gurne zlobno 
laktom svoja dva najbliža susjeda. 


Pop je Ive bio vrlo čedan čovjek, ali je do svoje 
vlasti i časti držao mnogo i više, nego su mu priuštali 
njegovi sugradjani. 

— Vidiš, kakva si ti glava! protisne napokon pop 
Ive, jer mu drugoga odgovora nije nikako mogla uhva- 
titi mala pamet. 

— Ja se doduše ne razumijem ni u vaše knjige, 
nastavi Tomazo, ali latinske da su bolje. 

— A zašto bolje? Zar te nije nitko naučio, da je 
svačija molitva jednako Bogu mila, ako ide od srca? A 
ti si šuplja glava: hrvatski se veli: U ime otca i sina... 


latinski: In nomine patris . .. a talijanski: In nome del 
padre — a sve je skupa jedno: Sveti Križ, budi nam 
na pomoć! 


— Istina! potvrdi plemenitaš Joso važnim glasom 
i prekrsti se potiho otrvši uz put palcem znoj za čela. 

— 'To je istina, nastavi mirno _Tomazo; a hoće li 
nam vaša procesija izmoliti kišu? Ja držim, da je i to 
pitanje ! 

Dva dječaka zinuše u maloga popa, a varošani se 
primakoše bliže, jer je bilo vrijedno čuti, što će na to 
pitanje pop; isti je plemenitaš Joso strignuo nehotice 
ušima. 

— Vratničani — produži Tomazo zlobno — pobu- 
niše ove ljude, da su badava danas pretrpjeli žegu i iz- 
molili očenaše, jer da je u svoj biskupiji izim biskupa 
samo u njihova popa latinska knjiga, u kojoj je prava 
molitva za kišu i vedrinu... A pop Ive ne zna latinski... 

— A moja pisana zaklinjalica! izdere se mali pop, 
ali naglo zatvori usta, jer je taj starodrevni rukopis 
morao čuvati tajnom ; ali ga zato sirotu oblije jači znoj 
probijajući mu pod težkim plaštem kožu kao hiljadu 
oštrih iglica. Ako je ta osvada od vratničkog popa, koji 
si je mnogu lakrdiju dozvolio s popom Ivom — onda 
ju treba izpraviti pred samim biskupom! Tako umovaše 
pop Ive gotovo razcviljen ćuteći se nemoćan za obranu 
proti sramoti nanesenoj pred tolikim pukom, a u času, 
kad se spremao obaviti sv. čin, za koji su ga već boc- 
kali i drugi drugovi latinci, što ih je u pravednom jadu 
zvao «belcebubima». 

— Jedan je Bog, jedna molitva i jedan križ! izjavi 
se skroz mudrim tonom plemenitaš Joso pruživši pred 
popića otvorenu tabakiru, a pop Ive ukopa duboko u 
burmut dva prsta i pogleda zahvalnim okom svoga 
čovjeka. 

Srećom te su dotle dospjele i senjske gospodje do 
rta; pop Ive podigne srebreni križ i začne glasno moliti 
uvodne molitve, a Joso mu još glasnije odgovaraše svojim 
debelim basom. Dječaci sa križem i svijećom postave se 
uz popa, za njima nješta domaćega svijeta, pa krojač 
Bartol i plemenitaš Joso s krilom Majke božje, uza nje 
i sam Tomazo, kojemu ni smjerna tobož skrušenost nije 
mogla predobiti lopovskih crta na licu. Čim je Joso in- 
tonirao nenaravnim visokim i na sljepačku zanašajućim 
glasom: Oče naš — stane se svjetina redati u red, iz 
kog su provirivale velike crvene crkvene zastave. 

Povorka se lagano pomicaše prama gradu i stane 
se brzo gubiti u stisnutim kućama kao dugačka šarena 
vrpca. Na kraju povorke sjatile su se u neurednu rpu 
senjske gospodje; do njih nije ni dopirao Josin glas — 
one u obće nijesu ni molile. Bile su to doduše pobožne 
žene, ali su u javnim crkvenim svečanostima nosile za- 
tvorene molitvenike, a ne bi ni čislo u ruci prometnule 
ni jedanput kroz prste: takove su procesije držale kao 
potrebnu naviku, da se ugodi Bogu, a mjesto molitava 
razgovaralo se o domaćim poslovima i gradskim novi- 
cama. 

Povorka se tiskaše kroz tijesne ulice do stolne crkve. 
Pop Ive sa propelom u ruci i uza nj dva služeća dječaka 
udjoše u crkvu, a za njima sav ženski svijet, dočim su 
se mužkarci sa banderijalcima poredali na širokom ogra- 
djenom prostoru pred crkvom. Ljetnja žega bivaše sve 
nesnosnija, ugrijani zrak pritiskaše se medju kuće težkom 
omarnom sparinom. Na zvoniku ljeskalo se još sa 
zapada sunce, ali još dok se iz crkve čula pjevana mo- 
litva popa Ive, tutnjila je daleko na zapadu mukla grm- 
ljavina. Tomazo, a s njime Bartol i Joso pogledaše u 
vis — nu nebo je bilo vedro. 

— Mogla bi kiša, javi se njeki mornar iz njihove 
blizine. 

— Grmi od Rijeke — eto je još noćas, potvrdi 
drugi gledajuć u nebo kao u knjigu. 

— Valja i Ivina_ molitva! reče važno plemenitaš 
Joso metnuvši pred Tomazom prst na čelo. 

Tomazo podigne glavu, zanjuši zrak kao lovački 
pas, pa omjeri mornare: — Nema kiše ni noćas ni sutra 
— ta bio sam i ja na moru. 

— Božja je volja, reče stariji mornar, al bit će je 
prije dvije ure. 

— Ni za četiri — kladim se za četiri boce vina! 
vikne Tomazo žešće, pljucne u dlan i pruži ruku preda se, 

Mornari stisnuše plećima, a plemenitaš Joso opipa 
džep. — Vedro je, reče zatim pogledavši mudrom obzir- 
nošću mornare. 

— Prije noći eto kiše! reče hladno mornar; nebo 
zatutnji, Joso opipa još jedanput džep, pa udari naglo o 
pruženu Tomazovu ruku: — Vrijedi četiri boce! — a 
grmljavina se javi još bliže. 

Medjutim je pop Ive dovršio svoje molitve u crkvi. 
Na izlazu iz crkve pozdravi još daleka, ali jača grmlja- 
vina i maloga popa, da je dobričina nehotice svrnuo 
očima k nebu, al ugledavši zagasitu mudrinu stisnuo jače 
prepelo u ruci: — Hoće li Svemogući poškropiti svojim 
blagoslovom molitvu nevrijednoga sluge! Bi li i tada još 
bio pred kime u gradu manji i nevredniji od svojih 
drugova latinaca ? 

Opet se pomicala povorka lagano kroz uzke ulice 
a tutnjava bivaše sve češća i bliža; kad dodjoše blizu 
mora, bila je to već čitava grmljavina nad njihovim 
glavama, a s mora se točio medju kuće hladan, svjež 
lahorak. Pop Ive digne propelo više, ćutio je u sebi od 
prilike kao vojskovodja, koji je mudro razbio neprijateljsku 
vojsku. Od same radosti bijaše već prostio Tomazu i 
drugu si latincu sa Vratnika, te se sav uzbudjen okrene 
dječacima : 

— Nu gledajte — eto kiše. 

Djeca pogledaše u nebo, a grmljavina se javi nad 
samim otocima. 

— Čuješ li? upre pop Ive razpelom, odkuda je 
dolazio tutanj: Bog može sve, po njegovoj će volji pasri 
kiša i iz vedra neba; da kako smo ju izmolili danas? 

Procesija se vrati k crkvi Majke božje, a za njom 
se gomilale sa Rijeke i s otoka preko kanala grdne i 
guste oblačine, što bi ih kadikad prosjekla munja. I 
grmljavina bivaše sve jača i bliža, a kad je pop Ive ko- 
raknuo crkvi na prag, potrese se nebo trijeskom, da se 
sav svijet prekrstio; samo se popu Ivi nasmiješilo lice a 
plemenitaš Joso otme za čas jednu ruku od svetoga 
tereta i napipa zadovoljno novac, koji je bio na putu 
da zalije vinom nezasitnu mješinu bezbožnoga Tomaza. 

Čim je pop Ive prekrižio u crkvi razpelom puk, 
požuri se preda nj mežnjar Ilija dignuvši mu pred nosom 
slavodobitno mokar kišobran: Kiša!... 

— Vidiš, Ilija: U ime oca — ili: In nomine 
patris — 

— Isti v..., jednako kod Boga! izpravi stari brzo 
svoju navadnu izporedbu. 

Dotle su se navukli nebom gusti i sivi oblaci, a 
iza prvih debelih kapi udarila obilna kiša kao kroz gusto 
sito. U crkvenom predvorju čekahu gospodje na kišo- 
brane, a stisnuo se tu i Tomazo, k njemu se prilijepio 
Joso kao sjena: Tomazo je kao ugor, kad ima dati, a 
kao konopac za vratom, ako je bilo da utjera svoje pravo. 
Tad zaredaše služavke sa velikim svilenim kišobranima 
i znajući, kako će ugoditi svojim gazdaricama, opetovaše 
jedna po jedna, da su Kirci i Baštani dovezli silu loka- 
rada i davaju ih na jagmu koš za groš. — Ako je i 
bilo u Senju dosta obitelji, gdje se na malo štedilo, a 
na veliko bacalo, ipak je od stare štedljivosti ostalo 
tragova u njihovoj krvi; ovakovu priliku, da se za male 
novce nakupuje i nasoli ribe, ne bi ni jedna propu- 
stila; zato se gospe žurahu k moru, a one, što čekahu 
na kišobrane, vikahu složno proti svojim nemarnim slu- 
žavkama. 

Napokon je od gospodja ostala pred crkvom samo 
jedma, suhonjava i pristara žena od kojih pedeset godina 
i uza nju djevojka od kakove dvadeset i dvije godine. 
Bila je to gospa Martinićčka sa svojom kćeri; i ona je 
bila od «svilenih gospa», jer je od služavke postala tr- 
govačkom ženom i nosila svilenu sada već vrlo trošnu 
opravu; kći joj bijaše doista slabašna, ali vrlo lijepa dje- 
vojka. U kući nijesu radi same štednje držale služavku 
— i tako čekahu nestrpljivo u predvorju, da prestane 
ova težko izmoljena kiša. 

Čekao je tu još uvijek i plemenitaš Joso s Tomazom, 
jer je Tomazo tvrdio, da ne može na kišu snovom 
kapom, premda se je te kape duge godine naužilo sunce 
i kiša na glavi Tomazova gospodara. U to dodje iz sa- 
kristije i pop Ive i pozdravivši gospodje, okrene se k 
Tomazu i podigne tijelo na prstima kraće noge: 

— Potrči gospi po kišobran; ta vidiš li: ki—ša! 

—- Hvala vašoj procesiji! kimne Tomazo ponizno 
glavom i prekorači kao zec mlaku pred crkvom. Ple- 
menitaš Joso požuri se za njim, ali se pred vodom ustavi 
tražeći očima, kud bi obišao; dotle mu je nestalo To- 
maza s vida. 

— Na moju dušu pobjegao! uzdahne Joso gledajući 
otvorenim ustima sa Tomazom. 

— Tako je hulio i na moju procesiju — pa gle 
sada! Kao da se nebo otvorilo! 

— A da sam ja izgubio? pitaše Joso gotovo plačući. 

— Velim ti: antikrst! Nijesu ga mogli ukrotiti ni 
na carskom brodu, gdje padaju batine kao ova kiša! 

I čekahu. Tomaza — ali Tomazu ni traga. Gospa 
Martinićka posegnula je njekoliko puta instinktivno za 
suknjama, da predje mlaku pred crkvom, ali mlaka bijaše 
velika. Ona je već potajice i uzdisala s više razloga: 

sva trgovina njezinoga muža bijaše već sada stisnuta u 
u mali dućančić, te danas već nije bilo ni Tomazu 
«mješini» do toga, da se kakovom uslugom ulaska go- 
spodji, koja se bori silomice, da sakrije pred svijetom 
svoje neimućtvo, jer je do nedavna bila njezina kuća 
medju prvima... Htjela je doći i do jeftine ribe, jer ju je 
nevolja naučila, da i ona preprodajom privrijedi u kuću 
koji novčić. Njezina kći — Ida — djevojka krasna, blijeda, 
više prepaćene, nego boležljive vanjštine, kao da je po- 
gadjala majčinu muku; okretala se nestrpljivo na svom 
mjestu spomenuvši njekoliko puta: — Kiša je sve to manja 
— eto mogle bismo i poći... Mati bi pogledala kišu pa 
kćerino odijelo: — Čekajmo još koj čas... Ona je trgala 
od svojih usta, da prikaže svijetu kćer u dostojnom ruhu... 

— Eto Mirka s kišobranom! reče najednom veselo 
djevojka . . . 

— Ah, hvala Bogu! uzdahne zadovoljno mati ugle- 
davši dječaka, koji je dolazio k crkvi. — Bio je to sin 
Martinićkin, lijep dječak, skroz nalik sestri, samo mu je 
put bila tamnija i tijelo jače. Polazio je ove godine po- 
sljedniji razred senjskoga gimnazija. 

— Majko, otac ti poručuje, da se mahom žuriš kući, 
reče dječak sav zaduhan od nagla hoda. 

— Šta se, za Boga, dogodilo? prepane se Martinićka, 
koja je ponješto i radi svojih predsuda čekala svaki dan 
gorih vijesti i dogadjaja u svojoj obitelji. 

— Došao je Šarić sa ženom i bio kod nas, ali ni- 
koga u kući. — Gospodji preleti licem osobit izraz... 
Ona je nješto mačula, da bogati trgovac iz gornje Kra- 
jine, Šarić, kani izprositi za jedinoga sina njezinu kćer... 

Već je puna dva sata lijevala kiša čas udarajući 
plohom po senjskom kamenu, čas romoneći gustim, sitnim 
kapljicama po širokoj morskoj pućini. Senj kao da se 


o rk a 

s nova rodio: po mokrim bregovima prostrla se lagana, 
prijatna zelen, zrakom se razlio sladak miris, a na moru 
igralo se svjetlo s dražestnim valjuškanjem malih i me-: 
kanih talasa. Od zapadu k iztoku poredala se cijela 
ljestvica harmoničkih boja: nad otocima razpuklo se 
jasno modro nebo, po njem se prosuli zlatni oblačići 
s crvenim kao grimiz rubovima; sivi plašt nad Senjom, 
s kojega je još romonila sitna kiša, sljubio se sa ljubi- 
častim zelenim bočinama, što su se poredale oko starca 
Vratnika. Pod polusvjetlim nebom vidjele su se sivkaste 
senjske kuće kao jato morskih galebova, a pred Senjom 
na pučini lagano se zibale barke i bracere s bijelim, visoko 
razapetim jedrima kao leptiri. A sve to disalo je svjež 
zrak zadojen ugodnim mirisom po morskoj vodi i po 
ozonu. 

Martinička nije mislila na tu lijepu sliku, što se po- 
maljala kroz sićušne kapljice kiše. Primivši u ruke du- 
gačku suknju, odalečivaše se puna osnova medju svojom 
djecom kući... 

Nama je medjutim prekinuti započeto pripovijedanje 
i vratit se za njekoliko godina natrag. 


II. 


U «širokoj ulici» gornjega grada stanovala je s jednim 
ženskim djetetom udovica Jele Mikulčić. Akoprem je 
ulici i službeno ime «široka», ipak ne bi do Jeline kuće 
mogla ni najuža kola; u toj je ulici dodavala Jele su- 
sjedi s prozora na prozor zdjelicu kave, a zločeste 
žene mogle su u kavzi svaka iz svoje kući dohvatiti 
kosu susjede, koja je stanovala preko puta. I Jelinu 
su kuću, kao i sve susjedne, zidali stari majstori: četiri 
jaka zida kao u tvrdjavi i mali prozorići poredani nesi- 
metrično, jer su se dubli ondje, gdje se u kući pokazala 

potreba svjetla. Cijelo prizemlje Jeline kuće zaprema 


«konoba», prostor velik za cijelu kuću; tu plete Jele 
ljeti čarape i dočekuje susjede. U prvom katu našao je 
domaći graditelj mjesta samo za dvije sobe, jednu s lijeve, 
a drugu s desne strane strmih stuba, po kojima se ulazi 
iz konobe; uz desnu je mala kuhinja, a lijeva stoji 
osamljena; obje su nizke, ali dosta svjetle i zračne. 

A tko je ta teta Jele? — Stari joj otac Ivelić ženio 
se po tri puta; s prvom ženom, Senjkinjom, rodio je 
Jelu. Stari «varošani» pripovijedaju i danas Jeli, da joj je 
mati bila jako vidjena. Ivelić je trgovao žitom i vinom, 
a žena držala kuću i pomagala ga u poslu, jer prvih 
godina nijesu imali djeteta; bila je uza to žena pobožna, 
darivala je rado crkve i siromahe, posudjivala susjedama 
hrane i novaca —- bilo je dakle u žene sve, po čem se 
cijenio narod. Tekar sedme bračne godine rodi težko 
Jelu i padne u bolest, od koje je i uginula. Ivelić žalo- 
vaše za ženom, ali ga prisili posao, da se oženi drugi 
put njekom Marom Vinodolkom. Te su se žene Se- 
njani malo sjećali, jer je druge godine braka rodila mrtvo 
dijete i podlegla sama bolovima. — Sad je Ivelić mije- 
njao jednu za drugom čuvaricu svomu djetetu i kućanstvu, 
ali nikada mira: jedna bila za dijete, a nije za kuću, druga 
dobra kućanica, ali je malo marila za dijete, treća ni za 
jedno ni za drugo, četvrta za lokež, peta za kradju — 
i tako se Ivelić dade nagovoriti, da vidi, šta vrijedi po- 
slovica: Tri puta Bog pomaže. — Treći put namjerio se 
na ženu od njekud iz vana po ljudima, s kojima je trgovao. 
Saletješe ga za tu ženitbu znanci, a on im se obećao, 
kako se djevojka obećaje, makar da je dvije dobre žene 
zakopao. Došla u kuću Talijanka i pomoz Bog! Kuća 
tijesna, Senj ružan, Senjkinje proste, Senjani glupi — 
sve se to tovarilo na skrbnu glavu jadnoga Ivelića, koji 

Novak: Pod Nehajem. 2 

je s uzdahom mislio na dva križa u groblju sv. Vida i 
milovao potajno svoju kćer kao uspomenu na domaći 
raj, što ga je Talijanka razorila. Treća bi žena bila 
zakopala Ivelića, da nije bila odviš tanahne životne 
niti; Senjani su tvrdili, da je zelene krvi od samoga 
jeda, a liječnici, da je zloćudna zbog svoje bolesti. Druge 
jeseni podje Talijanka u bolji svijet izmirivši izmučena 
muža time, što mu je djetetu zapisala lijep imutak od 
desetak tisuća forinta uz mnogo rubenine, zlatnih, sre- 
brenih i skupocjenih prekomorskih stvari. 

Jeli je bilo tada jedva desetak godina, dakle dijete 
istom zrelo za lutku i igru — ali ju stari Ivelić prikova 
uz kuću. I on je od ranoga djetinjstva služio svagdanji 
hljeb kod tudjih ljudi, pa mu se činilo još prirodnije, da 
žensko dijete uzme kuću na svoju malu glavu. — Svake 
bi večeri primio od nje račun, što se u kući uradilo i 
potrošilo, u svaki bi kutić sam zavirio, uvijek izpra- 
vljao, svjetovao, i korio, a malo kada hvalio i sve to 
mrko i otresito, kao da u njega nema srca. Al kad 
bi Jele legla u krevet i usnula tvrdim snom, dok bi 
stari upisao velikom zidarskom olovkom i na tvrdi papir 
svoje trgovačke račune, došuljao bi se na prste do kre- 
veta, poljubio dijete i blagoslovio ga načinivši mu nad 
glavom znak sv. križa. Zatim bi obišao još jednom svu 
kuću, otjerao s ognjišta mačke i onda tek usnuo jednim 
duškom do rane zore. 

I priroda se dade navrnuti, da popušta na jednoj, 
pa gradi na drugoj strani: Jeli nije bilo ni trinaest go- 
dina, kad je bila zabrinuta kućanica, dok su njezine 
vršnjakinje provodile najveselije dane igrajući se posjeta, 
lutaka i skrivača u susjednim ulicama. Doista ju je vuklo 
i nosilo srce u to kolo, ali strah pred mrkim ocem bi- 
jaše jak da ušutka njezine želje. Krug njezina života 

bijaše s toga vrlo uzahan, malo ne ogradjen samo sa 
četiri zida očeve kuće; sa susjedama se razgovarala, kad 
bi radi nevještine potražila upute i savjeta ili kad bi 
k njoj došle da pozajme zrno soli, prašak brašna i drugu 
kakovu sitnicu. Kad bi druga mladost u nedjeljama po- 
slije večernjice pohitila k moru ili se u ljetnjim večerima 
odmarala na obali slušajući vilovitu pjesmu ljubavnicu 
s talijanskih brodova, čuvala je Jele svoje zidine i čekala 
mrkoga oca, koji je po svecima dolazio prvim mrakom 
na večeru. 

Godina za godinom odmicala brzo: stari se Ivelić 
danju mučio u svom mračnom i tijesnom dućančiću, 
a večerju žuljavom rukom i krupnom olovkom bilježio 
razhod i dohodak i pitao samo kćer, koliko je bilo troška 
toga dana u kući; o čem drugom kao da nijesu imali 
ni vremena razgovarati. Tako se Jele razvila djevojkom, 
da se nije naužila djetinjstva ni djevojačtva; njezine su 
drugarice slavile zaruka i pirova, a Jele čamila u četiri 
zida kao opatica i čudnim, gotovo glupim smiješkom 
slušala po nedjeljama takove novice od brbljavih susjeda. 
Njezino je srce bilo uspavano; znala je, da je na nebu 
Bog i u kući otac, s kojim bi koje nedjelje posjetila 
majčin grob: šta dalje nije smjela pomišljati, jer joj se 
činilo, da bi to bilo proti očevoj volji. — 

Taj utučeni život vidio se i na njezinoj vanjštini: 
prijatno i ljepušno joj lice bijaše nježne, rek bi prozirne 
bljedoće, oči velike i modre skroz mirnog pogleda, prsi 
uzane, struk vitak —.samo joj zagasita kosa bijaše obilna 
i bogata, da je bilo šteta, što _se nije pod njom razvilo 
bujnije djevojče, koje bi s onim pitomim očima zama- 
milo po grada! | 

Jedne nedjelje pred samo podne dovede Ivelić u 
kuću stranog čovjeka; kad je Jele čula u kuhinji ne- 

poznate korake po stubama, nije si mogla odoljeti, da 
ne nadnese glavu nad stubište; ali kad je opazila crnom 
bradom obrasloga mužkarca, sakrije se žurno u kuhinju. 
Čudan je to posjet! Nije se mogla ni sjetiti, da je u 
njihovoj kući bilo ikada kakova stranca. 

Kad je otac odveo došljaka u sobu, vrati se u ku- 
hinju i javi Jeli neobično prijaznim glasom: 

— Jelice, danas ćemo troje objedovati kod stola; 
doveo sam gosta... 

Jele je sad vidjela, da se ocu malko smiješilo lice, 
a na Ivelićevu licu bio je smijeh rijedak kao vedrina 
nad Vratnikom. U prvi se mah nije ni razabrala, tek 
kad se otac vraćao u sobu, zovne ga potiho: 

— A za Boga, ta ja nijesam ništa pripravila . .. 

— Ništa za to! Zakolji par pilića, nareži butine, 
skuhaj crnu kavu... ovaj nam čovjek ne će zamjeriti... 

Dotle se stranac razgledavao po sobi, gdje je svaka 
stvarca pokazivala, da joj na red pazi radina ženska 
ruka. U sobi je bio krevet visok za čitava čovjeka 1 
pokriven kao snijeg bijelim i načipkanim pokrivalom ; 
po sredini sobe težak i umjetno izrezuckan hrastov stol 
na debelim nogama, oko njega njekoliko težkih stolaca 
prevučenih crnom kožom, u kutu izmedju dva prozora 
starinski ormar sa četiri reda škatulja, po njem bezbroj 
porculanske i staklene robe, nad njim veliko ogledalo 
sa crnim, jednostavnim okvirom, po zidovima tri svete 
slike i dva uljena potreta izradjena od vrlo slaba umjet- 
nika. Jedan je portret prikazivao Ivelića iz mladih godina ; 
po rijedkoj i po stranama u uvojite zaliske počešljanoj 
kosi, suhonjavom, dugoljastom i obrijanom licu, koje je 
virilo iz visoka zagrljaja bijelog ovratnika, sudio bi prije, 
da je to kakav umjetnik iz konca prošastoga vijeka. 
Druga slika prikazivala je prvu Ivelićevu ženu, Jelinu 

majku. Na tom su se portretu jasnije vidjele sve slabe 
strane nepoznatoga umjetnika, jer se na slici jedva dalo 
razabrati, je li lice staro ili mlado, pače ni je li puno ili 
suho, jer je lijevi obraz s većim profilom, a u svjetloj 
strani bio daleko omašniji, nego desni, koji se u rdjavo 
prikazanoj sjeni činio kao da je od sušičava čeljadeta. 
Samo na veliki zlatni broš pod vratom uložio je umjetnik 
svu svoju vještinu, jer su se na njem vidjele i tanke kao 
konac zlatne resice, što su visjele po stranama. Mučaljivi 
inače Ivelić nije propustio nikomu kazati o tom brošu, 
da je dar od njezinog vjenčanog kuma, kupljen u Mlet- 
cima za dvije stotine u zlatu. 

Pred tim slikama našao je Ivelić svoga gosta. Taj 
je stranac bio čovjek od kakovih trideset godina, onizak, 
krupna tijela i kratkih nogu, na kojima se u hodu zibao 
kao ladjica. Lice mu bijaše crno i skroz opaljeno od 
sunca; pod rudastom i crnom kosom i pod nizkim čelom 


igrahu mu živahno dvije tamne oči skroz dobroćudna 


izraza; iz guste i crne brade jedva je virio malen ravan 
nos, pod kojim su se rumenjele pune, crvene usne kao 
koralji. Zvao se taj čovjek Frane Mikulčić, bijaše rodom 
iz riječkog okoliša, po zanatu kapetan velikoga «brigga», 
kojim je već pet godina sam upravljao i vraćao se barem 
svake druge godine u rodni kraj. Sa Ivelićem je bio 
stari znanac po svom pokojnom ocu, koji se s Ivelićem 
sprijateljio u trgovačkim poslovima, a danas ga je doveo 
Ivelić u kuću kao mladoženju svoje kćeri. Mikulčić je 
Jelu doista poznavao s vida, ali Jele njega nije znala ni po 
imenu. Ivelić i Mikulčić ugovorili su tu ženitbu još pred 
godinu dana; stari je tada obećao Mikulčiću svoju kćer, 
ali pod uvjetom, da barem godinu dana ne dolazi po 
nju, jer da je Jele odviš mlada -— u istinu pak bijaše 
mu ju težko pustiti iz kuće, jer se bojao samoće. Inače je 

kapetan Frane bio vrlo Iveliću u volji, zato mu se nije 
mogao danas odreći, da ga ne uvede u kuću, pa da se 
ta ženitba, o kojoj se po starom običaju s obje strane 
mučalo, privede na gladju cestu. Mikulčić je banuo jutros 
u Senj i zahtjevao svoje obećano pravo, a Ivelić ga 
doveo tu, neka ga vidi i Jele — a drugo će doći samo 
od sebe. — 

Poslije pripovijesti o brošu primjeti pomorac, da se 
takovih stvari čuva od starine i u njihovoj kući, a tad 
pripovijedaše o svojoj posljednjoj plovitbi, pri čem je 
Ivelić oprezno pitao za tržne cijene razne robe u gra- 
dovima Italije i Francuzke. Tad bi opet nastala šutnja, 
koju bi prekidali težki kapetanovi koraci, dok se napokon 
nije dosjetio Ivelić, da bi mogao i objed biti gotov. 

Jele bijaše dotle u sto neprilika. Pilići bijahu prire- 
djeni, butina narezana, juha gotova samo da se donese 
na stol, al ne bijaše nikoga u kući, da prostre stol i nosi 
jelo, jer njoj bijaše težko i pretežko stupiti pred stranoga 
čovjeka. Od djetinjstva bijaše joj u glavi navika, kad su kod 
stola gosti, djeci mjesto u kuhinji! A ona se pred ocem 
osjećala onakovo dijete, kakva je bila od svoga pamćenja. 

Dok je tako neodlučno stajala medju sobom i ku- 
hinjom, javi se očev glas — a tad ne bijaše druge, nego 
ući u sobu. 

Kad je stupila u sobu, pozdravi stranca kimnuvši 
stidno glavom, pomorac pak stupi preda nju i držeći 
se staroga običaja, upita uprvši pogled postrance u dje- 
vojčino rame: Kako Vam služi zdravlje? Zatim joj po- 
magaše prostirati stol, pri čem mu se učinilo sgodno da 
primjeti, kako se na brodu rijedko kada ruča pri pro- 
strtu stolu; nu sirota Jele jedva dočeka, da može poći 
po jelo i da se neopažena razabere od prve neprilike. 
U kuhinji istom stane se življe sjećati toga čovjeka i sad 

je poćutila više odvažnosti, jer je taj stranac skroz 
domaći čovjek, s kojim se dade razgovarati kao sa su- 
sjedima iz široke ulice. 

Kod objeda bio je stari Ivelić razgovoran, pio je 
više, nego obično i nutkao svoga gosta da pije, pače je 
pripovijedao i šaljivih doživljaja, da se Jele samo čudila 
toj promjeni A kad su poslije jela stali pucati čepovi, 
a sladka senjska «vodica» kipjela zlatnom pjenom iz 
tijesnih boca, bijaše to malo družtvo razigrano i veselo, 
te se Jeli činilo, da je njihovu malu kuću obasjalo danas 
njekakvo novo svjetlo, da se stari težki zrak iztočio, a 
na njegovo mjesto navro mlad i svjež jutrnji dašak. 
Pače i dvjema slikama na zidu kao da je oživjelo mrtvo 
i ukočeno lice i sve one mrtve stvari po razasjanoj sobici 
kao da su uzdahnule od duga drijemeža... A sav taj 
novi život kao da se točio iz crnih kapetanovih očiju, 
koje su sve smjelije pozirale za njezinim licem i ljubkim 
modrim očima. Da, i u Jelinim žilama hrlio je novi 
život, svježa krv, i njezino blijedo lice zalilo se laganim 
rumenilom i bijaše malu djevicu vidjeti lijepo kao da se 
od nje stvorio milovidni angjelak ... U tom času ostavi 
Ivelić kapetana Mikulčića i Jelu, domislivši se mu- 
dro, neka se nagode sami, ta on je svoje već i onako 
rekao. — 

Samoća je zatekla oboje jednakom neprilikom. Ko- 
liki orkani navaljivahu na Mikulčićev brod, koliko se 
valovlje nabacivaše obijestno tim brodom, koliko je strijela 
sa grdnih oblačina križalo oko njega — al kapetan Frane 
stajaše kao klisura na svom mjestu. Ali sada bijaše dru- 
gačije. Pred tom malom djevicom bio je nemoćno dijete, 
njegovo se grlo stisnulo svaki put, kad je htio izreći 
njeku nejasnu riječ i njegova se čvrsta i sigurna. ruka 
tresla, da se čudio samomu sebi. Sve ga jače spopadaše 

vrućina, čelo mu se bijaše osulo sitnim kapljicama znoja 
kao prosom i lakše bi se bio snašao u oluji pred strmom 
pećinom, nego tu pred tom malom, za koju je kopkao 
po pameti za jednu samo riječ! ... Napokon mu zapne 
oko za zlatan broš na slici: 
. — Krasno djelo — taj broš! 
— Dakle jednom! pomisli stari Ivelić, koji se jedva 


držao sagnut pred vratima, da mu uho dodje na klju- 
čanicu. 


— Starinska roba... nastavi pomorac otegnuto. — 
Ja sam mahom poznao, da je stvar vrijedna ... A i vaša 
mama — per Dio — lijepa žena! Moj ju je otac 


poznavao ... A Vi je se ne sjećate? 


— Ne, zavrti Jele glavom, a u obraze joj udari 
opet rumenilo; nije se nikako mogla snaći ovako sama 
sa stranim čovjekom ... Sad ju stane kapetan pozornije 
promatrati, a djevojka bijaše sve više u neprilici s očima 
i sve gledaše k vratima izčekujući oca... Napokon 
osjeti omašnu, crnu i zaraslu kapetanovu ruku na svojoj... 


—: Jele, sve da ću Vam reći, ali ne znam kako... 
Mi ljudi od mora ne umijemo cifrati govorom, a bome 
morao bih se puno razumjeti u tu cifrariju, kad bih 
Vam htio reći, šta mi je na srcu... Ja Vas poznajem 
odavna ... prvi put učinila ste mi se mila a srce mi je 
spominjalo Vas te Vas... Došao sam k vašemu ocu i 
otvoreno mu rekao: Prijatelju, Vi me poznajete, da nijesam 
zločest čovjek, ni kartaš, ni ženskar, pijanica ni varalica, 
poznajete moje pleme, griješan sam kao i svi ljudi, ali 
vjerujem u Boga i nijesam po svojoj volji učinio krivo 
ni starijemu ni mladjemu. Kuća mi je, gospodinu Bogu 
hvala, na dobru glasu; nemamo puno imetka, al glava 
mi je bistra i zdravlje, hvala Bogu, čvrsto. Mučim se, 





25 


kako se moramo mučiti svi: Vi na kraju, ja na moru, 
..a gospodin je Bog stvorio svojom rukom more i gore. 

— Pa dobro, na to će vaš otac; al šta Vi meni 
nabrajate te stvari — ta barem se mi, hvala Bogu, 
poznajemo ! 

— Onda sam mu rekao ovako: Signor Martine, 
velika je riječ, što ću ju sad izustiti, a Bože daj, bila u 
dobar čas za vašu i za moju kuću! Ja ne znam okolo 
na okolo, nego ću Vam reći po našu mornarsku: Ženit 
ću se, a Vi dajte svoju kćer... 

Jele je pomislila, da se sve oko nje stvorilo pla- 
menom ... Niti je već šta čula, niti vidjela, tek osjeti, 
da joj je taj čovjek stisnuo ruku i da joj pozire vatrenim, 
ali molećim očima u lice. I bila bi pobjegla od tuda, al 
noge joj bijahu slabe i nemoćne... Ona sagne glavu i 
stane tiho plakati. — Pomorac spusti naglo njezinu ruku, 
al u taj tren otvori stari Ivelić vrata: 

— Jele — tako je — sve je istina, kako ti se sad 
izpovijedao. — — Dobar je i vrijedan, uzmi ga — velim 
ti: uzmi ga, ako mi se i težko s tobom razstati ... Stari 
postane za čas, jer ga je u grlu stisnuo plač... Tad otare 
suze i nastavi: IT vrd sam i krut, mislila si, al u srcu 
nosim, dijete, samo tebe — ta drugoga već ni nemam 
na svijetu. — Došlo je, Jele, doba — Bog je tako htio! 
Nemoj plakati, dajem te poštenu čovjeku... Budi mu 
dobra, kako ti je i mati bila meni dobra! — A ti, sinko, 
čuvaj ju, budi joj muž i otac, jer je nejačka, nevikla 
svijetu; čuvao sam ju kao što se mekani cvijet čuva pod 
staklom, da ga ne ozledi bura i mraz. — Bog vas, djeco, 
blagoslovio, dao vam sve dobro, al ne zaboravite mene, 
koji ću ostati sam i misliti i snivati samo o vašoj sreći... 

Starcu kapaše suza za suzom niz tvrdo lice, Jelica 
plakaše kao godina, a kapetan Frane klečaše kraj nje 

držeći joj čvrsto malenu ručicu i oborivši tronuto lice 
k zemlji. Kad je stari Ivelić dovršio, digne se Frane na 
noge i reče svečanim glasom : 

— Hvala Vam, signor Martine! Gospodin Bog neka 
čuje vaše riječi i neka bude ovaj korak za dobro vaše i 
moje. Ja ću ju čuvati i bit ću joj dobar kao otac i mati; 
mučit ću se za nju, s njom ću se veseliti i žalostiti i 
kako pošteno i otvoreno govorim, tako neka mi je na 
pomoći gospodin Bog, mati božja i sveti Nikola putnik, 
amen! 

Sad se zagrliše Ivelić i kapetan Frane; na Jeličinim 
očima visjele su dvije krupne suze, ali u tim očima, što 
su se tiho krale do Franina lica, igrala je pritajena 
sreća. — 

I dugo još trajaše taj objed, a senjska vodica prskaše 
veselo iz crnih boca, da su se svi zidovi poškropili 
sladkim kapljicama. Jele je još osjećala na čelu očev 
poljubac, a u duši njegov blagoslov i sva sretna gledaše 
strogoga otca potajno se veseleći: Vidiš, kako sam po- 
gadjala, da je u njega dobro srce... A onda bi se 
ukrala očima do vjerenika i grudima bi joj preletjelo 
nješta, česa još nije poznavala; al bijaše to milo kao njeko 
obećanje, što ga je naslućivala daleko i što joj se pri- 
činjalo kao zlatna zvjezdica, što je planula visoko na 
nebeskoj vedrini. — 


III. 


Minuše tri mjeseca iza te vjeritbe. Bijaše vruć sr- 
panjski dan po podne: u tijesne ulice gornjega grada 
naljegla težka omara; nesnosna vrućina pritiskaše od 
ozgo i izbijaše iz toploga tla kao iz krušne peći. Sunce 
se već spuštalo nad otoke i «široka» ulica bila je već 
sva u sjeni, ali bijaše u njoj kao u zaparenoj kotlini, te 

se stari mačak blažio na toploj ploči «balature» kao na 
toplom ognjištu. Al široka ulica i produljeno uzko grlo 
u mali trg bijaše unatoč toj mrtvoj sparini živa. Po 
starom pločniku od okrugla morskoga kamena sjedjahu 
žene vrteći živo pod prstima pletaće igle, a još življe 
pod jezicima djela svojih suvremenika; ne bijaše to baš 
loša čeljad, ni kradljiva, a kamo li za drugu kakovu 
sramotu, ali ljubav bližnjega shvatala je po svoju: držala 
je za kršćansku dužnost protrepsti kroz jezičava rešeta i 
bez ikakvih obzira svoje bližnje. Oko matere skakahu 
polunaga djeca, samo djevojke šivahu mirno, da ne- 
znanog sudjenika ne zateče prazna škrinja, al oštrom im 
uhu ne izbjegnu ni jedna riječ starijih i izkusnijih su- 
vremenica. 

I Jele se u svom stanu bavila sličnim poslom: pre- 
metala je škrinje i ormare, brojila rubeninu i vrstala ju u 
redove podavajući se sladkim osjećajima, kad bi joj pod 
ruke došao komad rubenine označen crvenim slovima 
M. K. — Marta Kremenić, što je bilo obiteljsko ime 
njezine majke. Bijaše tu rubenine za kneževsku kćer, a 
kako ne bi, kad su ju u Ivelićevu kuća naslagale svojim 
vijenom tri žene! A koliko je krasnih snova, sladkih 
nada i blaženih sanjarija zasladjivalo taj posao! Jele, koja 
nije nikada ni pomišljala na udaju, pa eto je sretna za- 
ručnica! Kako joj je godilo, kad bi brbljave susjede došle 
po šalicu kave, pa nabrojile čitave litanije uvijek s jednim 
a uvijek kao da bi s novim refrainom: Kako je lijep, 
a kako dobar šjor Frane! — Ona, koja u svojoj samoći 
nije znala ni pomisliti, da i nju čeka prosac, uživala je 
sada svoju sreću kao slijepac, kojemu vješta ruka naglo 
otvori vid: sve novo, sve čarobno, gotov raj! 

U tom ugodnom poslu, koji je pratilo sladko sna- 
trenje o sreći i ljepoti, smetoše ju hrli koraci po stu- 

bama i žamor svjetine dolje u velikoj konobi. Nješta se 
dogodilo, pomisli Jele i skoči iz sobe. — Preda nju bane 
stara žena polunagih, izpitih prsiju, sijede i neuredjene 
kose; ta žena kukaše samo i lamaše neprestance suhim 
rukama kao prelomljenim štapima. Za njom stajaše na 
stubama čitav roj susjeda i djece, i sve se natiskivaše 
dalje u kuću, da je Jelu stao hvatati strah. 

— A što je za Boga? upita napokon djevojka; go- 
vorite, što se dogodilo? | 

— Oca ti nose mrtva! — — — Kap ga udarila — 
kolika šteta za čovjeka!... I žena lamaše rukama i 
narjekovaše pjevajući dobra djela Ivelićeva. Al Jele nije 
čula više ništa; njezino srce bijaše protrnulo, a pamet 
joj bludjaše u njekakvom strašnom mraku. — 

Zatim se stane razmicati svijet po stubama, jaki 
mužki glasovi otresahu se surovo na izvjedljivu žensku 
čeljad, a napokon se ukaza u naslonjaču blijedo i bez- 
ćutno Ivelićevo tijelo. 

— Oče... moj oče! zavapi Jele i baci se na očevo 
tijelo, u kom ne bijaše ni traga životu. 

Sav usopljen protisnuo se do naslonjača trgovac 
Martinić; on primi nježno Jelu oko pasa, odredi, da se 
pročiste od ljudi stube i zaključaju kućna vrata, a zatim 
pomogne poleći u krevet mrtvaca. Medjutim se našao 
u sobi pop Ive, a Martinić mu utisne u ruke octa, da 
tare mrtvaca, sam pak potraži od Jele ključe, gdje je 
Ivelić držao trgovačke spise. Od Jele se nije dalo saznati 
ništa, ona se bacala nad mrtvoga oca kao bez pameti 
vapeći u dušak: Moj dobri oče! ... Donje sunje starin- 
skoga ormara stajahu još otvorene, a oko njih bilo je 
onako razbacano rublje, kako ga je priredila Jele, da ga 
povrsta u redove; u najdonjoj sunji visjela je rpa klju- 
čeva. Martinić izvuče ključ, pokuša otvoriti najgornju 

sunju, što mu iza malih pokušaja podje za rukom. Pred 
njim ležaše stara knjiga od žuta i debela papira modrih 
korica s napisom: «Ljeta gospodinova 1841.» to je 
godina, kad je Ivelić počeo na svoju ruku trgovati. Uz 
knjigu bijaše njekoliko starijih komada papira s velikim 
brojkama, zatim naslagano nješto papirnata novca i na- 
pokon u kutu vrećica puna do polovice bakrenog i sre- 
brenog novca; u drugom kutu bile su dvoje naočale 
S crnim koštanim obručem, pečatni vosak, pečatnjak i 
još takovih sitnica zajedjenih u dubokoj prašini. — Mar- 
tinić pregleda žurnim okom svu sadržinu toga pretinca ; 
a onda uzme drhćućim rukama premetati sbirku pisama. 
Činilo se ipak, da ne može naći, što je tražio, jer je 
kopao sve većom uzrujanošću papire i čitao letimice 
jedan za drugim. Napokon mu dodje u ruke hrapav 
i debeo papir pomno složen u zamot... Oči mu sijev- 
nuše kao jastrebu, zatim baci žurno oči krevetu, gdje su 
još uvijek povraćali Iveliću život, a onda potisne oprezno 
papir u svoj džep i zaključa opet ormar. — U ruci dr- 
žaše zamot papira i s time podje k popu Ivi, koji je 
s jednim okom gledao mrtvaca, a s drugim Martinića. 

— Pope Ive, ne mučite se, liječnik je pred po ure 
rekao, da je tu svaka muka uzalud; Ivelić je mrtav. 
Skoro će doći oblast, da metne pečat na njegovu imo- 
vinu, a ja sam pobrao nješta gotova novca, da djevojci 
ne otme država barem od toga svoj dio. Evo, spremite 
ga Vi, ja ga ne znam dati u bolje i sigurnije ruke. Ma- 
lomu je popu očito godila ta povjerljivost, samo je za- 
htijevao, da se novac prebroji, što je Martinić 1 učinio, 
akoprem nješto drhćućim rukama. — Ipak ga je mučilo, 
što je s jednim okom vidio pri ormaru, nu mali dobri- 
čina bijaše pun obzira prema vlastitomu miru; zato stisne 

ono oko i usta i spremi oprezno novac u duboki džep 
svoga kaputa krilaša. 

Nasta neugodna stanka, duboka tišina, koju je pre- 
kidalo samo Jelino jecanje i žamor svjetine, koja se 
sve više narivavala u tijesnu ulicu. 

Martiniću bijaše sada nesnosno u toj mrtvačkoj sobi, 
nu nije se htio udaljiti, dok ne udje oblast. Osjećao je, 
da bi morao tješiti Jelu, ali je njegova pamet bila zabav- 
ljena skroz drugim mislima. Nakon duge stanke progo- 
vori ipak prvi: 

— Lijepa je to smrt — tko bi si ljepšu želio? Sjeo 
na stolac, poblijedio — i s Bogom! Nit boli, nit straha, 
ni brige! | 

— Bog šalje svaku smrt — ali ne govorite pravo, 
usudi se uzprotiviti pop Ive; zar ne molimo svaki dan: 
Sačuvaj nas nagle i nenadane smrti? Dalek je put u 


vječnost, mora se za nj pripraviti dušu. A tijelo? .... 
Hm... Nijeste li našli kakovu o—>po—ru—ku? I to je 
veliko pitanje! — Mali se pop poćuti velikim i jakim, 


što je to Martiniću u lice rekao; zato se malko uzvrtio 
na svom mjestu, ali se nije usudio podići očiju. 

Martinić se nije prije sjetio na oporuku, s toga je 
i njega to potanje uznemirilo; svi su mu spisi prošli 
kroz ruku, težko da je baš oporuku pregledao, zato 
odvrati mirno: 

— Tražio sam baš oporuku, ali nijesam našao ništa ; 
pokojnik je bio čudak, o svojim poslovima i imetku nije 
rado govorio; ćutio se jak, nije mu bila još sila misliti 
na smrt, pa doista nije pisao ni oporuku; ne vjerujem, 
da bi mu u tom poslu bio svjedočio tko drugi izim 
mene. — Medjutim potražimo još jednom. — U to se 
čulo jako lupanje na kućnim vratima; Martinić pogleda 
kroz prozor i izmuca uzrujanim glasom: 

— Kasno je — dolazi sud. — 

Za malo uzpne se u sobu c. kr. major Grčbl, pro- 
čelnik grada, čovjek od pedeset godina, visok, snažne 
vanjštine, nizka čela, blijedih očiju bez duha, al samo- 
svijestnog vojničkog držanja; tko ga je bolje poznavao, 
mogao je uloviti na njegovu licu dva skroz suprotna 
izraza: dobrostivi i ponizni smiješak pred starijima — a 
pred mladjima neumoljivu samovolju i odlučnu strogost. 
— Za Grčhlom ušao je u sobu kapetan kod suda Mile 
Kovačević, ljudina silna i brkata, vojnik od glave do 
pete, čovjek, koji izim cara 1 vojske nije poznavao oca ni 
domovine: odgojilo ga takova u vojničkom zavodu, gdje 
mu je mati, udovica iza krajiškoga častnika, izmolila 
mjesto, kad je Mili bilo deset godina; za dvije godine 
zaboravio je materinski jezik i nije se već nikada u svom 
životu trsio, da ga opet nauči. — Bio je u toj komisiji 
i mjestni liječnik, onizak, živ i veseo čovuljak bez veli- 
koga znanja; imućniji su tražili kod njega pomoći proti 
nazebi i pokvarenomu želudcu, a za ozbiljnije bolesti 
poslali bi po liječnika na Rijeku. Napokon se za go- 
spodom došuljao magistratski pisar Škrbina s pridjevom 
«gladni», jer je jeo za tri jaka čovjeka, i pandur Mate, 
poznata strašivica, radi česa su ga radije zvali u gradu 
po pridjevku «zec», 

Dok su gospoda pisala i pečatila_ po sobi, krale su 
se plaho Matine oči do pokojnikova lica, jer je Mate 
čvrsto vjerovao, da se mrtvaci vraćaju na ovaj svijet; 
to je uvjerenje bilo za Matu grdna muka, osobito kad 
bi u tamnoj noći obilazio tijesne gradske ulice; da mu 
je bilo na izbor, on bi prije pristao da se susretne u 
takovoj noći s Tomazom «mješinom» i s cijelom ruljom 
pijanih Talijana, nego s jednim duhom; jer ljudi su 
napokon ljudi, dade im se i ugnuti — a duh se stvori 

pred čovjekom i kroz zaključana vrata. Tako umujući 
molio je Mate za umirenje svoje duše «očenaš» i «zdravu 
Mariju», da se Bog dade smiriti pokojnikovoj duši na 
onom svijetu. 

Gospoda su za uru uredila svoje poslove, pri čem je 
Grčhl opazio, kako je malo gotovine bilo u Ivelićevim 
rukama: sa svim obveznicama koja stotina forinta. 

— Dakle je govorio pravo, primjeti kapetan Kova- 
čević; jednom sam mu spočitnuo, da se drži kao bogalj, 
a mogao bi bacati cekine lopatom na vagu; tako su 
barem Senjani govorili, a on odvrati: 

— Vidjet ćete po mojoj smrti, da će se moji cekini 
izbrojiti lako bez vage i lopate; ja nemam ništa. 

Martiniću je igralo srce; stari ljudi tajili su imetak 
i najviše ga potajno na smrti izručali našljednikom ; sad 
je bio siguran, da oporuke nema. 

Dotle se u predsoblju gomilalo sve više ljudstva, 
najviše senjskih gospodja, koje su došle tješiti djevojku 
i urediti, što treba oko mrtvaca, jer kako bi se djevojka 
u tolikoj žalosti sama snašla? 

Za službenim ljudima zaostao je samo pandur Mate, 
da umoči u blagoslovljenu vodu grančicu ružmarina, što 
je već priredio pop Ive, pa poškropi mrtvaca, a putem 
kući upita liječnika, je li istina, da se vraćaju s onoga 
svijeta ljudi, koji su umrli naglom ili nasilnom smrću ? 

— Dakako, odvrati hrlo liječnik; to taje samo 
popovi. 

A Matu prodjoše trnci i sirota požali svoje pitanje. 

Čim su magistratska gospoda ostavila sobu, naleti 
u nju cijelo jato senjskih gospodja: bilo je u te ženske 
čeljadi dosta zavidnosti, dosta ogovaranja, dosta potajnih 
spletaka i rovarenja jedne obitelji proti drugoj, ali se 
njihova dobra strana i jaki trak kršćanske ljubavi poka- 

zivao najbolje u zgodama, kad bi koju obitelj snašla 
ovaka nesreća: tu bi se našle «na žalosti» sve. — Prva 
se uz Jelu našla njezina kuma, «svilena» gospa Marti- 
nička, koja je doletjela ne manje zaduiana, nego joj je 
muž bio; njekoje ju druge «svilene gospe» gledahu za- 
vidno, gad je poljubila Jelu i pustila vrutak suza niz 
lice. Zatim se našla tu gospa Vukušićka, onizka, jedra i 
ljepušna žena vrlo dobrostivih sivih očiju, rodjakinja 
s polovicu grada; ona se prva snašla da odvede Jelu od 
mrtvoga oca i odredi, što će se radiu oko mrtvaca. U 
drugoj sobi nanizalo se već čitavo xolo gospodja iz 
uglednijih trgovačkih kuća. Jedna se čudila gojnosti mrt- 
vaca, a druga još više mršavoj ostavštini iza pokojnoga 
Ivelića. Jedno i drugo bijaše dostatan razlog, da se na- 
gadja, hoće li Mikulčić hrjeti ovako siromašnu djevojku ? 
Ivelića je sve držalo bogatim čovjekom, a po smrti se 
najbolje vidi, što vrijedi nagadjanje ljudi. — Šta je bilo 
siromašnijih posjetnika, nabilo se u predsoblju izvlačeći 
znatiželjno glave iz ramena prema mrtvacu i trateći 
vrijeme u nesnosnoj vrućini onakim pc prilici razgovo- 
rima, kako su se vodili oko Jele. — jele za sreću nije 
čula ništa; od svega družtva njoj je najmilija bila nje- 
zina bol. 

U tom se primakla i deveta ur2z večeri: debeli 
sumrak spuštao se lagano sa krovova u senjske ulice. 
Gospodar Ivelić ležao je sred sobe ra odru odjeven u 
svoje crno ruho, obrijan, prekrštenih ruku, u koje mu 
metnuše propelo; oko njega gorjele su drhtavim pla- 
menom debele svijeće šireći po sobi crnim dimom mrt- 
vački miris. I u susjednu sobu dopiraše taj miris mrt- 
vačkih svijeća; Jele ga osjeti; — da nije to varka ni san, 
otac joj je mrtav! ... Djevojka udari opet u očajan plač 
— nu Martinićka ju povede k svojoj kući. — 

Novak: Pod Nehajem. 3 

IV. 


P& godine — do svoje udaje — sprovela je Jele u 
Martinićevoj kući. Bio je to čovjek ovisok, gojna i lijena 


tijela, velikih blijedih očiju i troma gibanja; govorio . 


je brzo, radio sporo, stjecao, gdje je mogao, ali i trošio 
u kući kao malo koja obitelj u Senju. Prvo janje, što se 
ojanjilo o božiću, zaklalo se u njegovoj kući, za najbolju 
ribu otimala se s biskupskom kuhinjom njegova služinčad, 
najbogatije su bile užine i gostbe, što ih je davala Mar- 
tinićeva obitelj. Digao se naglo dohodcima, akoprem je 
bio pismu jedva vješt. On nije umio računati s vremenom 
ni s prilikama, — zato nije štedio; on nije ni mogao 
pomišljati, da će umrijeti vrijeme, što _ mu je glupim 
slučajem bacalo novac u krilo. Njegova se kći — pače 
i žena — za volju činovničkih i častničkih kćeri potila 
njemačkim lekcijama školnika Bubulića, koji se je u svojoj 
dobroćudnosti znao čuditi, kako je za nijemštinu tvrda 
glava u tih žena, a kako su savršenom vještinom prire- 
djivale mirisava i sočna jela, kojima bi Bubulić začinjao 
tu oporu nauku; u njegovoj kući bilo skroz obratno: 
njegova mu je naime žena — kći njekoga podčastnika 
— i odviše dodijala svojim jezikom, ali je u kuharskoj 
umjeći bila prava kukavica, da su joj iste služavke ba- 
cale jelo susjednim mačkama. 


U Martinića je bilo četvero djece, troje u kući, a 
četvrto, najmladje na dojačtvu u Baški. Najstarije kćeri, 
Milke, najviše se uhvatio neprirodni, tudji uzgoj, i ona 
je najviše usrkala taštine iz okoliša, u kom je živjela. 
Akoprem je Rijeku samo vidjela, ipak joj bijahu ljudi u 
Senju, a i sam grad dosadljiv i oduran, zato je tražila 
družtva medju kćerima častnika i činovnika, gdje je uza 
svu taštinu i žrtve igrala neznatnu ulogu podčinjene i 

uslužne drugarice. «Gospodske kćeri» — kako ih se 
onda rado zvalo za razliku od trgovačkih, rado su pri- 
uštale tu nasladu Martinićevoj Milki, a imale su bome i 
zašto: uza sve gospodstvo bijahu njihovi objedi i večere 
«tanke», a užinice u Martinićevoj kući nije se bila sra- 
mota sjetiti ni na sam božić. Pače kad bi prijateljice 
zavirile, što se sve krije u Martinićevoj kući, pa se jedna 
umiljatim očima divila porculanskoj vazi, što ju je njeki 
znanac kapetan donio ravno iz Kine, druga kakovu sagu, 
treća i četvrta drugoj kakvoj sitnici, što im je svojom 
ljepotom zapela za oči, znala bi reći mati ili kći: — Zar 
Vam se to tako svidja? Pa uzmite, neka imate i od mene 
kakovu uspomenu. 

Poslije gostbe bila bi Milka obično mamurna šta od 
umora, šta od užite žestoke kave, nu u družtvu s ma- 
terom umirila bi to živčano razglasje opet uspomenama 
o užinici. Ta je žena — Milkina mati — imala bistro 
oko i divnu pamet da opazi i upamti čeljadetu, što ga 
je prvi put vidjela, riječi, kretnje, a navlastito mane. Ona 
bi oštrim sitnozorom svoga duha i materinskom savjest- 
nošću upozorila svoju kćer, da je Sindi majora _Grčhla 
pod svilenom suknjom blatna bijela odjeća, da su u kćeri 
kontrolora Fischbacha krive pete, da je na kćeri nadpo- 
ručnika Nadića modri haljetak skrojen od vojničkih hlača, 
da Tinka poručnika Zobundžije i sve druge bacaju u se 
jelo kao u jamu... 

Zato je ipak gledala rado kćer u tom kolu, jer je 
svoju samo kćer držala od prirode vrlo osjetljivom i 
mekanom — stvorenom skroz za drugi život, nego što 
su ga mnoge domaće kćeri provadjale oko vatre i za 
kopanjicom, gdje se mijesio domaći hljeb. 

Uza to domaće obilje — bolje reći radi toga obilja 
— trebao bi Martinić češće Ivelićeve pomoći; trebao 





36 


bi svaki čas po koju stotinu gotovine, a Ivelić mu davao 
S pripravnošću, jer su bili znanci 1 kumovi, Martinić 
točno vraćao, a sam Ivelić u svom malom i mračnom 
dućanu malo trebao. — Godinu dana pred Ivelićevom 
smrću zapne Martiniću njeki veći posao, koji mu je 
prijetio da poremeti svu trgovinu; nije kazivao nikomu 
ni riječi, pače ni ženi, akoprem ga je sva skrbna pitala, 
što je blijed i zamišljen? Martiniću se vrzlo svašta po 
glavi... ipak se odvaži poći k Iveliću... Čovjek, koji 
je trgovinu i ljude mjerio samo po sv. pismu, sam od 
glave do pete čvrsta istina i značaj kao od kamena iz- 
klesan — dade mu bez otezanja gotovinu od dvanaest 
hiljada, što je mrtva ležala u ormaru (stari su Primorci 
držali kamate grijehom), a samo na pismo bez svjedoka, 
jer «što treba drugi znati za naše poslove»? — Dugo 
je to bila tajna samo njih dvojice, dok nije: jednom za- 
mislila Martinićka, da kupe kuću iza nekoga plemića, da 
ju urede novim namještajem . .. i te zahtjeve izgovorila 
je mužu lakoćom, kao da se radi o kupovanju kokoši. 

Martinić se nije nikada opirao ženi osobito u kućnim 
pitanjima, jer ju je držao uzornom i štedljivom kuća- 
nicom. U istinu digla bi Martinićka na služavke silnu 
viku, ako je lojena svijeća samo časak gorjela bez po- 
trebe, — a u isti čas kuhalo se na ognjištu za pozvane 
goste čitavo pirovanje; ona bi se sagnula za šivaćom 
iglom na podu — a odijelu, što bi ga odbacila njezina 
kći, veselile su se njezine služavke više, nego plaći; 
služinče bi moralo od svoje zaslužbe kupiti čašu, što bi 
se u kući razlupala — ali dok bi gostisjedjeli za stolom, 
slavila bi domaća i strana služinčad s Martinićevom 
mukom svoje goštenje! Bila je to pogrješka većine 
«svilenih gospa», koje su htjele iztaknuti svoj ugled i 
imetak, ali drugačije nijesu umjele, nego sipati punom 

šakom obilje u tudje oči; o njima nastala riječ: Na malo 
štedi, na veliko razsiplji! I držahu se ti ljudi pošteno — 
dok je bilo dobra... ali u času nevolje nijesu se ne- 
poštenim činima _ mogli oprijeti radi duševne slabosti, 
koja ih nije dovadjala u napast, dok su živjeli u skromnim 
prilikama i lako podmirivali svoje male potrebe... Nu 
ovaj put opro se Martinić ženi... 

Osam dana dolazio je u kuću, kao da je zakopano 
sve, što je imao živa... Žene nije u tih osam dana ni 
vidio, Milka bi mu donijela jelo i sjela za stol, ali se 
nad njezinim očima vio uvijek gust oblak ... Stariji mu 
sin — dječak od petnaest godina — nije obično nikada 
ni jeo s obitelju; kad bi došao kući prije oca, najeo bi 
se sam, a kad bi izostao preko doba, jelo se bez njega. 
I tako bi sada ostao sam, da mu nije bilo drugog žen- 
skog djeteta, kćerke Ide, koja je doduše šuteći jela kod 
stola, ali tako ljubko i sućutno pozirala na oca, da mu 
se jednom kao nehotice podigla ruka (mladje su dvoje 
djece on i mati — Bog zna zašto — zanemarivali), te 
je malu, plavušnu glavu privio k sebi i poljubio u čelo. 
Maloj, koja je doista osjećala u duši domaći nemir, bi- 
jaše to dosta, da joj suze curkom poteku na oči... I 
dugo još, kad je otac izišao iz kuće, trzahu joj se ra- 
mena od jecanja, akoprem je mogla malo od svega 
shvaćati. 

Napokon bijaše Martiniću dosta toga ludog života u 
kući i on stupi deveti dan pred ženu i progovori joj 
s početka dosta neodlučnim glasom: 

— Marijo, ti si za mnom već dvadeset godina, a 
reci mi pravo, jesam li ti ikada koju želju uzkratio ili 
se dirao u tvoje poslove? Gospodarica si u kući, radiš 
što hoćeš, trošiš koliko hoćeš — pa to je 1 pravo! Go- 
spodja si, to ti spada! 

Žena sjedjaše blijeda i nabreklih podočnjaka držeći 
uporno mrk pogled na podu. | 

— Imi živimo mirno i složno, kako Bog zapo- 
vijeda, nastavi Martinić srdačnije; ono malo rječkanja 1 
časovitog nesporazumka, to nije ništa; toga ima u svakoj 
obitelji; ali ovo... tih posljednjih osam dana, to me je 
posijedilo i postaralo za osam godina. 

— A tko je kriv? — upita žena mirno ne dignuvši 
očiju s poda. 

— Nijesi ti, nijesam ni ja — krivo je nješto drugo ; 
a to sam ti došao reći. Nije to ništa ugodna, zato sam 
i tajio pred tobom ... Sve sam mislio, da će se izrav- 
nati — ali vremena su svaki dan gora, dobitci manji; 
ako se ne popravi, iko bi ostao živ? ... A sjećaš li se, 
kad si me pred godinu dana mučila pitanjima: — Govori, 
šta ti je! Blijed si, zamišljen, ne jedeš, ne spavaš... 
Meni je onda išlo po glavi, da uzmem svoj život, jer 
je sav naš žitak visio na vlasu... Tad mi je pomogao 
Ivelić s dvanaest tisuća i te mu dugujem i danas... 
Metni ruku na prsa i reci pravo: Jesam li smio ući u 
onolik trošak, kako si ti željela? ... Ja mu nijesam još 
nikakvih kamata dao, jer ih niti nije u ugovoru — pa 
reci za Boga po duši, smijem li te poslušati? 

Priprosta žena, kakva je bila Martinićka, nije doduše 
shvaćala, što je to dvanaest tisuća, ali je sudila, da je to 
velik novac, koji se ne da tako brzo uštedjeti. Zato se 
izmirila s mužem i pregorjela želju; — odslije ne propusti 
poslije svake užinice poslati «maloj kumici» ostataka 
sladkih jela. -—— — 


* * 


Onog popodneva, kad je Ivelića udarila kap, bio 
se odvezao Martinić na more, da se razhladi i da donese 

svježih lokarada s udice. More se pod mrtvom zračnom 
tišinom bilo razliio gladko kao led, riba se dizala u 
silnim jatima po cijelom kanalu i tolikom obiješću ska- 
kala na udicu, da je inače vještomu Martiniću zaplela 
četveru nit jednu oko druge. U to mu dojuri na pučinu 
barči cas dva čovjeka i s porukom : Gospodarica poručuje, 
da se mahom vratite kući; gospodaru je Iveliću zlo — 
a možda je već i umro. 

Martinić ne razplitaše više niti, njegova dva mor- 
nara veslahu, da im je znoj samo curio niz čelo i niz 
ramena ; barka je letjela šumeći oko sebe bijelom pjenom, 
al Martiniću se činilo, da se senjska obala odmiče i da 
se barka ukopala u jednom mjestu... I u njegovoj je 
glavi tako šumjelo, kad je sav znojan skočio na obalu. 
Tad se proturao do Ivelića i slušaše's osobitim čuvstvom 
liječnikovu izjavu: Moje mu pomoći ne treba —- mrtav je. 


V. 

U ono po godine nije se mogla Jele priljubiti Mar- 
tinićevim ; ostadoše joj tudji, kao što su joj bili prvi dan, 
kad je došla u njihovu kuću. 

Bijahu s njome na oko ljubežljivi, ali je osjetila više 
puta, kako se o njoj potajno razgovaraju oči Martinićke 


i njezine kćeri i kako ju smatraju glupim stvorom, jed- 


naku sa svojim služavkama. Ona je vidjela, kako ti ljudi 
drže ljubav dječiju i roditeljsku samo svojim vlastničtvom, 
a ona ni drugi ljudi ne umiju osjećati te ljubavi; nju je 
ogavlje hvatalo proti tim tudjim ljudima, koji joj bijahu 
skroz tudji, jer je u toj kući vladala odurna, tvrda se- 
bičnost: što se radilo dobra, snovalo se raditi, da se njoj 
i korist vrati u vlastito krilo. Još joj teže bijaše i samo 
časak prosjediti uz Milkine prijateljice, kojima ju je Mar- 
tinička prikazivala kao siroče, što je našlo utočišta u 

njezinoj kući. Ona nije, dakako, ni slutila, da je Martinić 
one večeri, kad je Ivelić izdahnuo, pokazao ženi zaduž- 
nicu na dvanaest tisuća, bacio se sav iznemogao u na- 
slonjač i uzdahnuo: Samo nas je to spasilo! — Jele je 
kadkada i pomišljala, da ti ljudi imaju pravo — ali zrak 
joj bijaše usred njih nesnosljiv, tu ju je ubijala dosada ; . 
nije imala volje ni odvažnosti, da se lati kakova posla. 
Ništa joj tu nije išlo od ruke, i ona je izprvine davala 
Martinićki pravo, kad ju je jednom ukorila: —- Ta ti ne 
znaš u osam dana uplesti čarapu — kakva će biti od 
tebe žena?1 Nije se usudila ni reći, zašto spusti svoje 
djelo u krilo, pa zadube oči preda se, a misli joj pohrle 
njekamo daleko... Tek poslije razplakala se ljuto na 
taj prijekor, jer je bio nepravedan, dirnuo je njezin dje- 
vojački ponos, i jer se ćutila pravom sirotom uz Milku, 
koja se od samog dugog časa tužila na svakojake umiš- 
ljene bolesti i krotila s njima svu kuću počevši od svoje 
majke pa do pošljednje služavke. 

Samo jedno čeljade bilo je u toj kući, što ga je 
voljela od srca. Bila je to _mladja Martinićkina kći Ida, 
djevojčica od per do šest godina. To se dijete rodilo, 
kad se već Martinićeva kuća od malog trgovačkog po- 
četnika digla do ugledne trgovačke kuće. Tad je Marti- 
tinićka okrenula ledja svojim drugaricama iz mladosti, 
koje su još uvijek — kao i ona prije — nosile s Cil- 
ničkog bunara vodu, prale na obali rublje i sušile ga na 
senjskom kamenu, dok je ona tražila ugleda u svojoj 
kući po druženju s plaćničkim obiteljima: a nije joj bilo 
težko, jer je izim dvojice viših častnika bilo u Senju 
malo plaćnika s godišnjim dohodkom od tisuću forinta 
bez velike obitelji i bez dugova; Martinićkina kuća bila 
je radi toga spoznanstva za mnogu takovu obitelj vrelo 
stalnoga dohodka. Mala se Ida na užas svega grada 























4l 


krstila dva mjeseca po porodu i imenom, što ga je nakon 
duga vijećanja usvojilo družtvo na maloj užinici. 

Ali to se dijete iznevjeri majčinim težnjama; curi: 
činim žilama tekla je stara, domaća krv majčina i očeva; 
i sav trud, da ju iz mala oplemene pitomim cijepom 
tudjega soja, osta jalov: kad bi djevojče znalo, da dolazi 
Bubulić, sakrilo bi se pod krilo stare služavke Bare; u 
dva, tri sata, što ih je morala prosjedjeti uz Bubulićeve 
lekcije, svidjalo joj se više nego sva mudrost sočno 
mljaskanje njegovih usta, u koja je skromno, ali obilno 
slagao tečne komade iz Martinićkine kuhinje. 

Tako nijesu uspjeli ni pokusi, da se dijete privikne 
za rana otmenim manirama u družtvu gospodjica; to ioj 
družtvo nije prijalo i samo bi ju prijeteći majčin prst 
prisilio, da ostane na svom mjestu, akoprem bi se vrtjela 
na stolcu, da nije težko bilo vidjeti, kako bi veselo od- 
letjela na slobodni zrak; njezino je najmilije družtvo bila 
stara služavka Bara sa nepresušivim vrelom pripovijesti 
o sablastima i vukodlacima. 

Čim je Jele došla u Martinićevu kuću, priljubi si 
djevojčicu i njih dvije budu za malo vremena neraz- 
družive prijateljice, koje su toplo osjećale jedna za drugu. 
Možda ih je sljubila zajednička mržnja onih gostinja, za 
koje si doduše nijesu davale računa: bile su obje iskrene 
i priproste, a ono družtvo oko bogata stola držalo je na 
okupu samo pretvaranje i laž. Taštini gospe Martinićke 
godili su hiri starije kćeri, a njezinim ciljevima bila je 
na putu priprosta narav mladjeg ženskog djeteta; ona je 
puštala Idu da raste i živi po svojoj volji uz Jelu i slu- 
žavku Baru — dok se ne uda Milka; a onda će doći 
red i na nju, da okreše to malo stabalce i oplemeni 
divljaku; ta i Milka je do svoje osme godine skakala 
bosa po senjskim ulicama (dok je naime Martinić živio 

u skromnim imovnim prilikama), — pa gle ju danas! — 
Jele i Ida spavahu u jednom krevetu u maloj, pobijeljenoj 
sobici, gdje bi duge zimske noći na pć prospavale a na 
po probdjele s pripovijestima o vilama, sablastima i majci 
božjoj u oblacima, koja se prikaže u nevolji mornarima. 
— Kadkad bi se probudila u noći mala, pa slušala kako 
urla bura i gledala, kako bi svjetlo mjesečine puzalo 
podom i uzpinjalo se nuz krevet k zidu, gdje su treptile 
sjene kao da se po sobi vrzu sve one sablasti i duhovi, 
o kojima joj pripovijedahu Jele i služavka Bara; tad bi 
se Ida pritisnula živo o toplo tijelo svoje prijateljice i tu 
bi ju kao pticu u toplom gnijezdu uspavala divlja melo- 
dija bure u sladak san. Kako je divno osjećala Jele tu 
privrženost i ljubav svoje male prijateljice! 

Nakon p6 godine takvoga života dobije Jele od 
Mikulčića list, u kom joj priprosto opisivaše svoje vatreno 
čeznuće za njom i javljaše, da će konačno skorih dana 
po nju. Jele se skrivala taj dan od ukućana, da se može 
u samoći podati sladkim osjećajima, što su joj rasli iz 
srca; u njezinu pamet upisivala se milom snagom svaka 
riječ toga lista i ona ga čitaše po sto puta, — što nije 
izbjeglo Milki. «Molim, te, ostavi jednom taj list; ne 
pristoji se djevojci, da se pokazuje ovako glupo zable- 
nuta u mužkarca... A molim te, šta je u njem tako 
lijepa?» ... 

Jele nije imala snage da joj uzkrati tu želju... 
Milka čitaše pozorno list, a pri tom joj igrahu požudnim 
sjajem oči. Kad je pročitala list, vrati ga Jeli nehajno, 
nu ne uzdrži se, da ne primjeti: «Poznaje se mahom mor- 
nara... A šta bi i htjela?... Bolje i to, nego da 
ostaneš stara djevica»... 

Jelino se vjenčanje obavilo skroz tiho; jedva je 
minulo po godine od smrti njezinoga oca, pa bi svatko 

zamjerio, kad bi se kći usudila javno pokazati svoju 
radost i povrijediti uspomenu na roditelja, koji se jedva 
ohladio u grobu. 

Prije nego su mladenci pošli u crkvu, blagoslovi 
ih Martinićka mjesto majke na taj novi put života; tako 
je i Martinić morao nješta reći uza svoj blagoslov kao 
namjestnik očev, nu kako se sam u takove stvari nije 
razumio, dao se učiti prodici od popa Ive; već kod 
druge lekcije činila mu se smiješna ta uloga, s toga se 
otrese na maloga popa: — Prodičite Vi — a ja ću joj kupit 
svilenu opravu; to vrijedi više, nego vaše popovske 
mudrolije! — 

Zato je Martinićka priredila gostbu, da ne bi bolju 
ni rodjenoj kćeri. Tek ranom zorom razilazili su se gosti 
i pratili mladence na brod, koji je imao odjedriti u 
Francuzku. 

X : * 

Radjao se krasan zimski dan; nad Senjom sterala 
se jasna vedrina, pod njom se točilo svjetlo preko golih 
brdina i crne glave starca Vratnika; vrh Vratnika dizala 
se zlatna koprenica provezena rumenim zrakama mla- 
doga sunca i prelijevala se visoko gore u jasnu modrinu. 
Hladan zrak lagano je tekao kroz senjske ulice k moru, 
gdje se sklizko odtisnuo od obale i hrlio k otocima 
mrežkastim naborima, što su tekli grgoljeći kao široka 
rijeka. 

«Pluto», velika brodina, kojom je upravljao kapetan 
Mikulčić, zibala se lagano i dostojanstveno na vanjskoj 
bovi, a stotina šarolikih zastavica lepršalo je s nakićenih 
jarbola. Kraj obale čekala su četiri momka u barci vit- 
koga tijela kao djevojke, nad barkom vijala se hrvatska 
i državna zastava, a sjedalo bijaše obloženo mekanim 
baršunastim jastucima: baš kao da se čeka kneževska kći! 

Na obali vrvila je izvjedljiva svjetina otvorivši uzahan 
put, kud je prolazila najprije nevjestica odzdravljajući na 
pozdrave prijaznim klimanjem glave i podignuvši samo 
kadikad sramežljivo oči; uza nju išao je Mikulčić ziba- 
jući se na svojim kratkim nogama; njegovo se lice smije- 
šilo neprestance, u očima igrala mu je sretna duša. Za 
njima bijahu Martinić i Martinićka i njihove dvije kćeri, 
onda njekoliko gostiju rumena lica i nabreklih očiju, a 
napokon je povorku zaključila rpa svjetine. 

Na obali su brzo obavili hladne pozdrave, samo kad 
su se poljubile Jele i mala Ida, bijahu objema oči pune 
suza. Gospa je Martinićka silila pri tom svoje lice da 
bude skrbno i žalostno, ali da izvabi na oči suze, ne 
podje joj za rukom. — Mornari dočekaše Jelu u barku 
s kapama u ruci, a kad je do Jele sjeo Mikulčić, skliz- 
nula se barka niz more poput ribe. Taj tren prasnuše 
s broda tri topa, mornarske kape poletješe u vis, a 
gromki «živjeli» ! zaori zrakom. — Jedro za jedrom raza- 
stiralo se na brodu obasjanu s Vratnika zlatnim svjetlom 
izlazećega sunca. «Mola»! viknu glas s broda — «mola»! 
odazove se s obale drugi kao jeka, a Pluto se stao lagano 
micati niz kanal. Bijela jedra nabreknuše sada jače, a 
brodina se dostojanstvenim mirom sve brže odmicala 
od obale režući u debelo more dubok, taman trag. Tad 
stane pred provom grgoljiti bijela pjena šireći se oko 
crne brodine, što se s punim jedrima otisnula sklizko 
niz kanal jureći sve brže poput lastavice k pučini; malo 
po malo činila se u sivkastoj daljini da se ukopala na 
jednom mjestu, samo' joj se u maglici gubila tjelesina, 
dok nije napokon zamaknula «vrata» i ovimala se oku 
kao siva točka u daljini, gdje se sljubilo nebo sa mor- 
skom pučinom. 

IV. 


Godinu dana po vjenčanju vratila se Jele u Senj, 
gdje se Mikulčić s pravom ženskom brižljivošću postarao 
za sve, što je nuždno pri porodu; utisnuo je dapače i 
liječniku zlatan novac, opravdavši pred njim svoju su- 
višnu brigu: «Sama je bez ikoga svoga, žena mi je i 
ljubim ju od srca; moram u Trst, gdje me čeka nakrcan 
brod: babe su babe, a Vi ste učili te stvari, pa ću radije 
učiniti sve, samo da sam mirniji». 


Kad su Jelu ugledale prvi prvi put susjede, snebivale 
su se od čuda. A kako ne bi? Ono malo, suhonjasto 
ma zapušteno djevojče učinilo se za godinu dana ženom, 
da ju je bila ljepota vidjeti. Život joj nabreknuo, lica se 
podbila mesom i krvlju, a skromne njezine oči, što su 
još pred godinu dana skroz robski gledale u svijet, po- 
zirahu sada izpod milovidno savijenih obrva i dugačkih 
trepavica ljubkom samosviješću i iz njih se točila tolika 
bujna snaga života, da su te susjede letjele jedna do 
druge pripovijedajući čudo: «U onoj maloj da je bila 
ovako lijepa krv? Da je gladna sirota pala u dobro, ne 
bi se ovako razčinila! Ne biste vjerovali»! I letjele su- 
sjede Jeli u posjete, čudile joj se ljepoti, pa nagadjale: 
— Eh — uvijek na morskom zraku! A kako bi se ru- 
menili čiji obrazi u našoj mirini! — Al Jele nije mogla 
zatajiti sladke osjećaje svoga srca, ona je željela, da te 
brbljave susjede raznesu širom grada, kako je sretna uz 
dobroga Mikulčića! Zato bi im govorila sve stidljivo: 
Ta čovjeka drži i krijepi samo zadovoljnost duše i lijepi 
mir... A onda bi se iz pripovijesti o njezinim doživlja- 
jima na moru sve jasnije dizala slika kapetana Mikulčića, 
slika, u kojoj su vidjele te izvjedljive susjede junaka, što 
sapinje snažnom rukom bure i valovlje, gospodara, za 

kojega bi poginula sva družina — i još nješta, ali Jele 
bi stidljivo dovršila: Ja sam, hvala Bogu, sretna! — 

Kad je posjetila Martinićeve, gospodja ju primila 
vrlo srdačno i uvela ju u sobu, gdje je primala one po- 
sjetnike, što bi joj počastili kuću pred podne; takovi su 
inače posjeti bili u trgovačkim kućama vrlo rijedki, zato 
se 1 soba za njih držala na osami i uredjena poput crkve. 

Milka je ostala na Jelinu pojavu zamišljena; kad ju 
je vidjela pred sobom, izčeznula je u njezinoj duši naglo 
ona samosvijest, da dočeka to neznatno čeljade s prisilnom 
učtivošću, kakva se priušta malim ljudima; krasna pojava 
mlade žene, kojoj je bujno tijelo izdisalo samom srećom, 
prenerazi ju i ona se gubila sama u sebi sve više, kad 
se Jele neprisiljenom prijaznošću učinila gospodaricom 
tu, gdje je pred godinu dana bila pokornom službenicom. 
I Ida pokazala se izprva pred Jelom tudja; kad je sakri- 
vena u kuhinji vidjela Jelu, činilo joj se, kao da ih je 
posjetilo njeko drugo, strano čeljade, od kog se tek 
nadala, da će joj pripovijedati o onoj Jeli, za kojom je 
iza razstanka još dugo plakala. Tek na majčin poziv ušla 
je u sobu. — Ah! — klikne Jele ugledavši djevojče, kojemu 
se nježno tijelo i krasne crte na licu razvijahu kao za- 
mišljenim lijepim oblicima; njih dvije su se poljubile 
dugim, sladkim cjelovom i sad tek osjetila je Ida opet, 
da je to njezina mila prijateljica. 

— Koliko ste svijeta vidjeli! reče gospa Martinička 
šta da prekine šutnju, a šta da čuje iz Jelinih usta, da li 
je istina, što svijet pripovijeda o njezinoj sreći. 

— Mnogo, odvrati Jele prostodušno; a šta mi u 
Senju znamo! Kakvi gradovi, a kolik život i metež 
svijeta! Nam, koji nijesmo naučni, pomuti se u onoj 
vrevi i buci pamet. — A koliko bogatstvo, kakve palače, 
kakvi vrtovi! Mi se smijemo, kad naš graničar ugleda 

prvi put more i brodovlje i bulji u njih otvorenih usta ; 
vjerujte mi, da smo mi još veća djeca, kad stanemo 
pred ona čuda, što ih ima u svijetu! 

Gospa je Martinićka pomno pratila svaku  Jelinu 
riječ i kimala glavom, a Milka se držala kao da je i 
sama sve to proživjela, samo ne ovako priprosto, kao 
Jele. — Samo je Idi još mnogo manjkalo: njoj se činilo 
da mora Jele na to malo riječi nadovezati dugačke pri- 
povijesti, koje će oživiti te daleke, velike gradove, sjajne 
palače i sve drugo, što je Jele tek imenom spomenula. 

— A Mikulčić ti je dobar? upita ju tad Martinićka 
skrbno poput majke. 

— Oh, vrlo dobar! odvrati Jele gladeći u svom 
krilu glavicu Idinu. 

O svojoj obitelji imala je Martinićka malo šta nova 
pripovijedati; ženske su živjele jednoličnim životom, tako 
je bilo i pred godinu dana; stariji joj sin ostavio gim- 
nazij, i otac ga je povukao k sebi u trgovinu; (stidjela 
se ipak reći, da je peti gimnazijalni razred morao ostaviti 
radi vrlo loša napredka, akoprem se znala otresti na 
muža, kad bi mu dodijale tužbe s gimnazija: Molim te 
ostavi dijete na miru, ta nije ni knjiga usrećila sve ljude!) 

— Ida je, nastavi Martinićka, dobila mjesto tebe u 
svoju sobicu novoga druga. Čuješ li ga samo, kako se 
opet dere? Pogledaj, Ido, šta mu je opet! Ah, koliko 
muke s tijem djetetom u kući! — uzdahne Martinićka, kad 
je odletjela Ida iz sobe. 


Za malo se vrati Ida vodeći za ruku mužko dijete 
od kakove četiri godine. Bio je ljepušan, bubljast mali, 
ali zamazana lica i odijela. Jedna mu ruka bijaše krvava, 
njom si je po licu razmazao krv i suzama razkvasio 
blato s ruku. 

— Uh, gskav je opet! klikne Martinićka na dijete, 
kamo ga vodiš takvoga, obraz će mi pasti od stida! 

— Mačka me ogrebla! tužilo se dijete kroz plač 
pružajući preda se krvavu ruku. 

— Čije je to dijete? upita Jele privukavši k sebi 
maloga, čemu se Martinićka uzalud protivila. 

— Žar ne znate? Je li moguće? 

— Ta odakle da znam? Ja ga vidim prvi put. 

Martinićka malko porumeni, a onda pripovijedaše 
nješta otežući, da joj je to posljednje dijete, mali Mirko ; 
iza poroda razboljela joj su prsa, pa ga je dala na do- 
jačtvo u Bašku. Dojilja ga je zavoljela kao svoje dijete, 
a kako je kuća bogata i ljudi dobri, pustila je, da dijete 
ostane u Baški, dokle god ne bude za školu, kad mu je 
i onako dobro prijao zrak na otoku. Nu o novoj godini 
uzela ga je ipak kući, da se pripitomi u gradu, prije 
nego podje u školu, jer je dijete odgojeno divlje, ne 
zna reći ni «dobar dan», a kamo li šta drugo, što se 
pristoji da umiju djeca iz «ugledne» kuće. — «Ne mogu 
ga nikako te nikako privući medju nas, najradije se za- 
vuče s mačkama ili s psetom pod ognjište, pa da ga 
u svilu obučem ; pravi baštanski divljak! Izim Ide ne 
mari ni za koga u kući, najvolio bi, da ga još danas 
vratimo u Bašku!» —- završi Martinička stalnim uzdahom, 
kadgod bi pripovijedala o malom : — Nikada ne ću prežaliti, 
što sam si dijete ovako otudjila! — 

Kad se Jele oprostila s Martinićevima, obećala je, 
da će ih što češće posjećivati; sad joj se ta kuća — na- 
vlastito prijaznost Martinićkina — svidjala daleko više 
nego onda, kad je djevojkom boravila u toj obitelji. 

Jele se stala ozbiljno pripravljati za ugodni doga- 
djaj njezinoga novoga života, nu uto se dogodi nesreća, 
Koje nije mogao niko slutiti. Jednoga po podneva, 

kad se zimska bura razmahala, kao da će raznijeti Senj, 
dodje na senjski lučki ured službena brzojavka: Brigg 
Pluto, kapetan Marko Mikulčić, bačen je u noći od 21. 
na 22. siječnja na grebene dolnje zapadne Italije. Brod 
smrvljen, momčad potonula . .. 

Jele je toga poslije podneva bila zabavljena onakovim 
od prilike poslovima, kakovim se bavila, kad joj doniješe 
u kuću mrtvoga oca: redala je rublje, malo sitno rublje 
kao za lutku, rubačice s uzanim rukavima, zvjezdoliko 
čipkane kapice, dugačke povoje, mekane i tople pelene, 
žute, crvene, modre i zelene vrpce. Te je vrpce pro- 
dijevala kroz rubove kapica i rukavca kušajući, kakva 
boja pristaje tim kapicama, pa se smijala smiješkom, što 
je osebujan mladim majkama: Bog zna kakva će biti 
glavica... Crnim kosicama pristajat će ružičasta vrpca... 
ako bude glavica plavokosa, onda ova modra ... I svaki 
trzaj čeda pod srcem bijaše joj blaženi navještaj mate- 
rinjih radosti... Tko će krstiti dijete? Tko će kumo- 
vati? Tko će sastaviti dugačak brzojav dobromu Mikul- 
čiću? ... Ako bude sin, oh! on će, kakvoga ga pozna, 
baciti od radosti šešir u more... Sto je samo onda 
radio oko nje, kad je osjetila pod srcem taj drobni 
život! Gdje god bijahu zajedno, on nije znao zatajiti te 
obiteljske sreće, makar bi ona sva porumenjela i stidno 
oborila oči... 1I po tri puta pripovijedao bi u zaborav- 
nosti od samog zanosa tu novost istoj osobi, te mu se 
njeki drug morao narugati: Jest, dragi Mikulčiću, svijet 
će doživjeti čudo, jer će žena poroditi dijete. 

Ali Mikulčiću ne bijaše sudjeno doživjeti sreću, kojoj 
se toliko radovao. 

Kako je silna bura šumila kroz tijesnu ulicu i tresla 
prozorima na kućici, nije Jele ni čula, da se zlokobna 
susjeda uzpela po stubama, i stala pred Jelu, uhvatila 

Novak: Pod Nehajem. 4 

suhim rukama ružnu glavu i hukala kao da joj se srce | 


kida od boli: 

— Zlo, zlo, — al mora Vam se reći... Bolje da 
saznate prije, nego poslije, kad Vam već dijete bude na 
prsima; od prestrašenoga mlijeka kakve bolesti, kakvi 
grčevi — tko će znati, ako ne bih ja znala! Osmero 
sam ih rodila, šestero zakopala — troje od grčeva! ... 
Zato držim, da moja pamet više valja, nego slušati 
susjede, koje malo vide i malo znadu: čemu tajiti? Bolje, 
jadna Jele, da saznate sve i pokorite se božjoj volji, 
kako se pristoji dobroj kršćanki . . . 

Jele ju gledaše sva u čudu, ali rubačica, što ju je 


držala u ruci, bijaše joj pala pred noge. — Šta se dogo- 
dilo? upita napokon muklim glasom. 
— Brzojav... brod se razbio... utopilo se sve 


do miša... Možda i nije? Tako sam čula dolje u du- 
ćanu, gdje sam kupovala za tri novčića pržene kave. 

— Kakav brzojav? Gdje se razbio brod! vikne Jele 
jačim glasom, a strašna slutnja preleti joj mozgom. 

-— Ta Vaš muž... 

— Isuse! zavapi mlada žena strašnim glasom, a u 
očima joj zasja divlji pogled. 

-— Ne znam drugo ništa... u lučkom uredu znadu 
sve... Podjite tamo, možda nije... Kad bi Bog dao!... 
Ali sve može biti; ta slušajte ovu buru, skinut će nam 
krov nad glavom i odnijeti ga u more... Pred bisku- 
pijom lete brvna po zraku kao perje; njekoga je bacila 
pred carskim magazinom o zid, da ga je krv oblila... 
nijesam ni dospjela pitati, tko je, letjela sam k Vama... 
Ne da bura ni zraka udahnuti — a da vidite more: 
kuha kao u paklu! 

Jelinom se dušom bijaše razprostro mrak, u kom se 
ne može razabirati istina od slutnje, ni bol od nade: 

od jakoga potresa letjela je klecavim nogama od jednoga 
kuta sobe k drugomu, prebacivala je pretince u orma- 
rima, tražila komad odijela, da poleti tamo, gdje će joj 
valjda reći: To je bio drugi brod... 

— Šta tražite, Jele? upita susjeda. 

— Zimski haljetak . .. 

— Da šta Vam je u ruci? 


— Gle... u ruci ga držim... Ah, kad mi je 
glava smetena ... Kamo rekoste, da moram poći? 


— U lučki ured... Idem i jas Vama, držat ćemo 
se skupa... Ne daj Bože, da Vas baci bura; mlada ste 
žena, šta Vi znate, kakva bi se nesreća mogla dogoditi!... 
— Podjimo ... samo brzo... 


I Jele sazna istinu. Na brzojavni upit stigla je nova 
službena brzojavka, kojom se potvrdjivala prva vijest... 
Bol i strah uskori porod i Jele poda te noći život zdravoj 
i jakoj curici. 


VII. 


Ime se Ivelićevo bilo gotovo posvema zaboravilo ; 
samo kad bi se ljudi kadikad sjetili, da Jele prehranjuje 
sebe i dijete pletenjem čarapa i vezenjem imena na rublju, 
spomenuli bi kao čudo: držalo se, da joj otac mjeri 
cekine na «maliće»! Bog zna, šta se tu dogodilo!... Jelu 
se poznalo samo po krstnom joj imenu (Senjani su ne- 
rado prihvaćali tudja imena) s nadimkom «udovica», a 
susjedna djeca zvahu ju «teta». Poradi samotnoga odgoja 
bila je i od prije poznata sa malo obitelji, a sada, kad 
ju se već nije držalo trgovačkom kćeri, nego udovicom, 
koja se mora prehranjivati radom svojih ruku, još se 
manje otimalo za njezinim poznanstvom. Gdje su ju 


trebali, tu bi ju zvali, naručili joj posao i sjećali je se 

— po svom vrijednom običaju — u svecima i nedjeljama 
šaljući joj biranijih jela. 

Već je minulo osam godina, što je Jele tako pri- 
prosto živjela: dvije najbliže ulice bile su za nju i malu 
Margaritu, koju je od dragosti prozvala «Rita» — sav 
svijet. Samo za vrućih ljetnjih večeri. izvukla bi se ta 
gotovo nepoznata i tajinstvena udovica sa djetetom iz 
tijesne ulice i izišla van gradskih zidina, gdje bi s dje- 
tetom visoko nad morem sjela na kamen. Pod njom bi 
dražestno grgoljili mali talasići, na crnoj morskoj tišini 
žarilo bi se dugačkim, nemirnim trakom rumeno svjetlo 
barke svjećarice. S lijeve strane dolazio je žamor iz 
senjske luke, gdje su se visoki jarboli, izprepleteni ko- 
nopcima, pričinjali u noći kao razapeta mreža, o kojoj je 
visjelo stotinu malih svijeća; s tih žmirećih svjetala oda- 
zivahu se daleko u vanjskoj luci dršćući plameni prutovi, 
dok nijesu nemirnom igrom jedan za drugim tonuli 
u crnu dubinu. Kroz žamor prokinula bi se pjesma, 
sterala se tajnovitim zvucima kroz noćnu tišinu, ginula 
sve mekše u crnoj daljini, gdje je umirala sdruživši se 
s vječitim pljuskanjem mora o obale zastrte gustom, ne- 
prozirnom tminom. Tu joj je godio svježi miris morske 
vode, tu bi joj njeko nejasno čeznuće diglo jake grudi 
sladkom snagom, jedva osjetljivi lahorac zujio bi uza 
njena zažarena lica kao da spominje na p6 zaboravljenu; 
lijepu priču... Tu bi znala naglo obujmiti glavicu 
svoga djeteta i pritisnuti mu na usta dugačak i čvrst 
cjelov, kao da će začepiti burni izvor u duši, odakle bi 
se dizao val čeznuća za nječim, što se bojala iznijeti pređ 
vlastitu pamet. 

Kadikad bi se za takove noći digli naglo tamni, 
raztegnuti oblaci nad otocima, što su grdnom, crnom 


tjelesinom ležali u morskoj tišini kao da su strašne ne- 

mani došle snivati dubok san. Munja bi za munjom pre- 
sjekla taman svod kao plameni mač, a vrlo daleka grm- 
ljavina sterala bi se nad mrtvim morem veličanstvenim, 
svesilnim glasom prirode. Tad bi se čulo iz daleka, kako 
kipi more i kako se spustila oluja, al Jele bi sjedjela 
mirno držeći u krilu prestrašeno dijete i otvorila široko 
oči kao da će vidjeti u pučini, gdje se sred oluje otimlje 
brod... Tijelo bi joj zahvatila ledena zebnja, zatim bi 
polazila kući tiho kao sablast, a Senjani izniješe, da se 
toj udovici miješa kadkada pamet... Njezina je pamet 
bila bistra, ali joj grudi bijahu razbijene, jer joj je srce 
tuklo za svojim pravom — za drugim srcem, što ga je 
proždrlo to more, slijepi bijes udesa, glupa moć prirode 
— ili Božja volja... U takovim bi noćima ležala otvo- 
renih očiju u svom krevetu i slušala, kako kraj nje diše 
mala Rita. — Drugi bi dan opet spokojne duše šivala, 
plela i vezla i u čavrljanju sa susjedama čuvala tajno kao 
grob svoje noćne posjete k samotnoj obali. 

Nedaleko Jeline kućice, mahom u susjednoj ulici, 
bila je konoba stare Marije «ribarice»: to je bila prava 
ribarska konoba: po žuto-čadjavim zidovima visjela su 
uza slike sv. Jakova i sv. Nikole užeta, komadi mreža, 
nanizano pluto i olovo, na stropu o jakim željeznim 
kvakama okrugli koševi puni ribarskih uzica, konopaca 
i udica, u kutu stajale su uvijek po dvoje ostve; u 
mokrim mrežama i koševima pištilo bi često kao da 
gmižu raci, a uvijek se tu osjećao morski miris, što se 
dizao iz vlažnih konopaca i košara. Od podne pa do 
kasne večeri znalo se za tu konobu još iz daljega, jer se 
po svoj ulici širilo iz nje oštro zaudaranje dalmatinskoga 
ulja i podražljivi miris «brudetta», šta ga je priredjivao 
sam stari Jakov po mornarskom receptu. Bilo je dakle 
u toj konobi kao u pravoj ribarskoj kolibi, samo su još 

bila u njoj dva dugačka stola, naličena tamno-crvenom 
bojom, sa svake strane stola po jedna klupa bez naslona, 
do vrata stolac s košarom hljeba, u zadku visoko ognjište, 
podalje ognjišta stakleni ormarić za stakleninu i pladnje, 
a iza njeg dvije bačvice, iz kojih je Marija svojim go- 
stima točila žuto i crno dalmatinsko vino. S jednoga 
kuta vodile su malo ne okomite stube u otvor na stropu, 
kud se ulazilo u kuću; kuća je bila dvokatna, ali u 
svakom katu po jedna soba. Prvi je kat bio za domaćinu, 
staroga izsluženoga ribara Jakova 1 njegovu Mariju, a u 
drugom katu držalo je dvoje staraca djake uz stalnu 
mjesečnu cijenu od 7 forinta. Velikih djaka nije Jakov 
trpio; volio je male, većinom Bodule s otoka Krka, i 
držao im se u naucima barem toliko sporedan, što je 
znao, da je u gimnaziji početak i konac sve mudrosti 
«latina i graeca». — S malim je djacima zapovijedao 
po volji, te se dobroćudni Boduli ne bi znali oteti au- 
toriretu staroga Jakova ni onda, kad bi ih srijedom i 
subotom po podne poveo u svoj vinograd, gdje bi po- 
magali krčiti i nositi kamen za nove gradnje i razgradnje, 
što ih je bez počitka snovao nemirni graditeljski duh 
njihova gospodara. 

Stara Marija, visoka žena odvažnih očiju 1 oštra 
jezika, držala je puno do sebe i do svoga staroga; a 
imala je i zašto. Jedno i drugo bili su takodjer potomci 
starih patricijskih obitelji, kojima se neopazice gubio 
sjajni porodični ugled tonući malo po malo u zaborav, 
dok nije Jakova natjerala nužda u ribarski zanat, a tu se 
vjenčao s kćerju starijega si druga — svojom Marijom. 

Stara je Marija držala služavku, da se brine za red 
u kući, a konoba je bila samo njezina skrb. Ustajala bi 
u četiri sata jutrom, zamijesila kruh i pošla na ranu misu, 
a dok bi se vratila kući, našla bi već Jakova gdje sa sta- 

račkim mirom ali zlovoljna lica struže riblju strgotinu, 
jer se pri tom poslu morao češće laćati omašnog vrča, 
da hladjanom vodom razgali nutrinju, u kojoj bi jedva 
dospjelo prokuhati sinoćnje vino. Dok bi Jakov pravio 
«brudetto», umijesila bi Marija dasku bijelih pokvasnica, 
a dok bi se od pećarice donio kući topao i mirisav 
hljeb, bilo bi ribe i pečene i pržene: sirovu ribu razredio 
bi za pripravu sam Jakov, jer bi grjehota bila, da se peče, 
što je «Bog stvorio» za prženje, ili da se prži, što se 
mora kuhati. O sedmoj uri došla bi — obično dva — 
stanara s knjigama u ruci u konobu po kavu a na put 
u školu začela bi Marija prodiku glasom, kao da _ nema 
mrve srca za tu tudju djecu: 

— Da ste mi se pametno ponijeli — vi dangube 
njekakve! Hoćete li da mi sramotite kuću? Pazite se — ve: 

Djeca bi se mudro skunjila, jer bi iza tog nezasluženog 
ukora slijedio nagovor nješta mekšim glasom: — Evo 
svakomu komad frižka kruhu u džep; al da mi nijeste 
jeli pred profesorima! Reklo bi se još, da Vas ne znam 
naučiti ništa lijepa! 

Oko osme ure posjeli bi k stolu ribari i tim časom 
prestao bi za Jakova posao u kući. Marija je točila i na 
vratima svojim vlastitim pismom bilježila mjerice i dvo- 
rila kruhom i ribom, a Jakov bi kiselastim «brudettom» 
razhladio utrobu, šetao se k moru i navraćao u konobu 
k barilcu; Marija bi digla viku proti lokežu samo onda, 
ako bi na ognjištu prekipjelo mlijeko, govedja juha ili 
se kakva slična nezgoda desila u njezinom svakako 
uzornom domaćinstvu; inače je imao Jakov u konobi 
skroz slobodne ruke. — Kad bi se i ribari naručali, 
odahnula bi Marija i stala pred konobu ne od želje za 
zrakom, koji se u tijesnoj ulici i onako slabo razlikovao 
od atmosfere u njezinoj konobi, nego zato, da čuje od 

prolaznika gradske novice. O jedanaestoj uri vratila bi 
se i «dva gladna vuka» iz škole i vukla se po konobi 
jedva izčekujući, da im rječita gospodarica odčita svoju 
lekciju; tu bi lekciju saslušali skroz skrušeno, akoprem 
im je bilašu krvi poput «prve konjugacije»; jer na koncu 
bi dobio opet svaki po komad kruha, zimi jabuku i oraha, 
ljeti trešanja i krušaka, i tako sladko prožvakao neizbje- 
živu prodiku svoje «parone». «Viče doduše — ali je dobra» 
izvijestili bi djaci svoje roditelje, koji su Mariji svakog 
mjeseca nosili osobno trošak za svoj nadobudni pomladak. 
I bila je «ribarica» u istinu dobra žena; vikala je od 
običaja, a valjda i s toga, da susjedstvo ne zaboravi ple- 
menitu lozu i njekadanju «vlast» njezine porodice; ali 
srce ne osjećaše nikada te vike. 

Po jedanaestoj uri poslala bi Jele koju susjedu po 
«hljebac» kruha; samo kadikad došla bi Jele sama, a 
Marija je znala, da se taj put uzima hljebac na dug. 
Samo jedan put javila joj je Jele sva rumena i zapli- 
ćući jezikom, da ju je jedva razumjela: — Platit ću Vam 
drugi put — a Marija je razumjela udovičin stid, te ne 
bi žalila ni da juha prekipi na ognjištu, samo da ne čeka 
Jele, kad bi ju pred podnevom vidjela ući u konobu. 
Ona je — pozivljući se na svoje porijetlo — znala cije- 
niti udovu, a voljela kao sebi ravnu, jer su objema bili 
muževi «ljudi od mora». Zato bi kadikad posegnula jutrom 
u ogromnu zdjelu, gdje bi Jakov čistio ribu, metnula na 
pladanj dvije, tri ribe, pa skočila do Jele: Evo Vam, 
danas je post, bit će riba skupa — a čemu da Vi tro- 
šite? Onim će gladušima biti i bez ovoga dosta. — To 
ih je sprijateljilo i Bog čuvaj, da se tko usudio reći pred 
ribaricom kakovo zlo o Jeli! Za tog je Marija našla 
riječi i naziva, koji se nikako nijesu slagali sa stališem 
njezine babe i prababe. 

Jednog je ljetnjeg dana pri koncu školske godine 
došla Jele vratiti svoj dug — pet hljebaca — i ostala, 
kako se drugačije nije dalo, na _ malom razgovoru. Bile 
su same, pa se Jele mogla potužiti, kako se težko dobije 
rukama i ono malo, što treba za žitak njoj 1 djetetu. 

— Da, da, kimaše Marija zamišljeno glavom sluša- 
jući Jelu i gladeći ugojenog šarenog mačka, koji je za- 
dovoljno podavao široku i okruglu glavu pod Marijin 
dlan. — Znam, da Vam je težko; više puta mislim na 
Vas, jer ste dobra kršćanka i — šta ćete da Vam 
rečem ? Nesretna ste, Bože _ moj! I pitam se često: — 
Zašto bije zlo Vas?... Njekidan bio tu govor i ljudi 
se kleli, da Vam je pokraden pokojni otac, kad je ležao 
sred kuće... Ja nijesam rekla ništa, kako i bi za takovu 
stvar — uh, prosti Bože, bolje da si čeljade jezik pre- 
grize... Malo zatim nastavi Marija polaganije i tiše — 
prolazio tuda pop Ive, baš sam pekla lokarde, cmarile 
su se, da je sva ulica mirisala... Hodte, rekoh, pope 
Ive, baš su tuste ... Pojeo je slastno jednu i popio čašu 
vina, pa smo ušli u razgovor. Sve iz daleka navra- 
tila sam mudro govor na vašega pokojnoga oca i da 
sam čula, rečem šapćući, da je tu bilo kradje. — Vi 
ste, rekoh, pope Ive, bili ondje, znat ćete, šta je istina, 
a šta nije; ja sam stara žena, pa bome znam, da se ta- 
kove stvari ne pripovijedaju svakomu. — Koliko ga drže 
tupe glave, opet Vam je taj šepavi pop veliki lukavac; 
skočio je s klupe, kao da ste ga uboli šilom i uzvikao 
se po konobi: — «Ne znam, ne znam ništa, ne pitajte Vi 
mene za tudje stvari; a i sama biste pametnije učinila, 
da ne pomećete tudje smeće». — Sve je to lijepo, al ja 
mu vidjela u očima: Znaš ti, šepavi pope, sve, ali se 
bojiš reći. — A _Vi, Jele, reče stara pdinuva, znate li 
Vi šta o tom! 

— Ne daj Bog! uzprotivi se udovica odlučno; ta 
mi smo bili uvijek ljudi priprosti, u kući smo imali toliko, 
što treba da se živi. Nemojte me, susjedo, metati u ne- 
priliku, sve su to izmislili ljudi. Tko bi pokrao? Pa što 
bi pokrao? Novaca nijesmo imali, a roba je sva i danas 
na mjestu, kako je onda bila. 

— A ne znate li Vi, da je vaša maćuha ostavila 
pokojnomu — Bog mu se duši smilovao — više od 
deset tisuća gotovine? — Mh? podboči se Marija sa- 
mosvjestno. 

— Ne znam, a ni ne vjerujem; molim Vas — deset 
tisuća! Tko to ima u Senju? 

— Onda ništa, kad _ne znate, zaključi smjerno ri- 
barica; nije joj bilo milo, što je ovako nespretno dirnula 
u pitanje, koje bi ju moglo dovesti pred sud, da svjedoči. 
A Senjkinja, k tomu kći stare patricijske obitelji — pa 
pred sudca! To bi se još htjelo! 

Jele se htjela oprostiti, ali ju stara zaustavi. 

— Velim Vam, Jele, nješto je bilo. Više mi puta 
ide po glavi, da za Vas nije pravo; čujete, njekoga će 
Bog radi vas... Irgovačka kuća, a vaš otac, ta tvr- 
dica, koja se nije zimi ogrijala ni ljeti razhladila čašom 
vina, samo da pritisne groš više u džep... mh!... 
Nječiji su se prsti tu oblatili! pa makar Vi mislili, da iz 
mene govori vino, a ja sam izim ono kave, na tašte, da 
bi se mogla pričestiti ... Iko je, kada je i kako je? 
— ali jest, jest i tri put jest — pljeskaše starica ljutito 
dlanovima. — Da — tko je? Ne znate Vi, ne znam 
ja — al znade gospodin Bog, koji će ga ošinuti 
svojim bičem — znade, potari ga sv. križ, vrag, koji će 
mu lupati kosti u grobu. Ne zamjerite, al dodje mi na 
plač: Ivelićeva kći — pa uzima na dug hljebac kruha od 
stare ribarice! Je li se prevrnuo svijet? Ima li još pra- 

vice? Oh, strijelo božja, udari, pa ako je krivac pod 
mojim krovom, ja ga znam — čujete li? Zna se, tko 


. Vas je pokrao — al svjedočit Vam ne će nitko. I reći 


ću Vam ga: Martinić! — Tko je drugi bio uz mrtvoga 
oca? .. 

Jele se sva strese. 

— Šta govorite, za Boga! ... Oh, šutite, koliko bi 
se zlo moglo izleći! Nemojte, susjedo, meni se glava 
vrti od toga, što ste mi rekli. 

Jeli se otimahu suze niz lijepe oči. 

— Ne zamjerite, stara sam žena, pa rečem, što drugi 
ne bi smio reći. Smilite mi se, a moja je krv plemenita, 
moj je djed krojio pravicu u ovom gradu, i dok je onakih 
bilo, nije se dogadjalo, što se dogadja danas; nijesam 
govorila, da Vas razžalostim, nego zato, što ljubim pravo: 
svakomu je svoje muke dosta! A pamtite, Jele, istina 
ne sagnjije ni u zemlji; doći će sve na vidjelo, samo se 
bojim, da će prekasno, jer oni ljudi nemaju već danas 
svoga ni ovo, što je crna pod noktom; oteto — pro- 
kleto! A što im se vidi sjaja, sve je laž, sve je tudje, 
ni igla konca na svilenoj gospi nije njezina: tudje — 
sve do iglice tudje! 

Marija hukne duboko, ošine dosadnog mačka preko 
gubice, pa nastavi nakon male stanke mirnijim glasom: 

— Šutite o tom; Bog ne plaća svake subote, a mi 
ne smijemo znati ništa. Nagovorila sam Vas rad nječesa, 
gdje bi Vam više koristi bilo... Ja vidim, da ta fina 
krparija slabo nosi, pa sam nješta smislila; možda ne će 
biti s gorega, da pokušate. Sami ste s jednim djetetom, 
a imate u kući dvije lijepe sobe; šta će za Vas 1 za 
dijete dvije sobe? Ja znam, da s tudjom djecom nije 
velike koristi, al nije ni štete; gdje jede dvoje, malo 
košta treće, a kad se kuha za trojicu, prehrani se uz nje 

i četvrto; razumijete li? Uzmite ovaka dva mala dječačića 
na stan; neka Vam plaćaju po osam forinta, to je šest- 
naest na mjesec, a Vam je na dan više od deset groši; 
Vi s njima ne ćete pojesti ni toliko. Boduli su Vam 
dobri ljudi i djeca su im dobra; to Vam ne zna za ni- 
kakovo zlo, dok ne dodju medju naše harambaše. Pa što 
još? Nikada Vam ne dodje u Senj praznih ruku: u pro- 
ljeće donijeti će janje, ljeti zelenja, jeseni smokava 1 
groždja na koše, zimi vina i sira — ato Vam je za nas 
gotov novac. Šta mislite, Jele? Uvijek nemate tudji posao 
na glavi, lako ih operete i okrpate, a dok su ovako 
mali, dobri su Vam u kući za sve: ja moje šaljem po 
vodu i u mesnicu po meso; kako su Vam samo poslušna 
ta djeca! 

Jele se bijaše zamislila; vidjelo se, da joj predlog 
prija. 

— Ako se ne uči, a Vi s njim u Vrbnik, pa se 
uzme drugo, koje Vam ne će bit na sramotu. Poslušajte 
me, ne će Vam biti s gorega. Sami ste u onoj kućici, - 
pa kad dodje zima, činit će Vam se, da su to Vaša 
djeca, samo kad ih se ne pusti, da se nauče klatariti po 
ulici. Ovakova dva obješenjaka — to Vam razveseli 
cijelu kuću. 

— Imate pravo, mnijaše Jele, koju je mnogo za- 
mamljivalo i onih šestnaest forinta na mjesec; pokle je 
udova, nije još nikada vidjela toliku svotu u svojoj ruci. 

— Pa dobro, Jele; gospodin me ravnatelj poznaje 
dobro — moji djaci nijesu još nikada došli kući sa se- 
kundom ni sa tricom: to bi im se htjelo! Kad je dosta 
skitnje, ja se samo pokažem na vrata: Čuješ li, tepče 
bodulsko! Knjigu u ruke! Ne ćeš ti moga imena osra- 
motit pred gospodom — ili sam ja druga! — A oni 
Vam se ušuljaju u svoju sobicu kao mačke — i ni duha 

više! — Ne starajte se, ja ću Vam izabrati dva najbolja 
— samo ih onda ne puštajte medju senjsku djecu; to 
su Vam pustaije ! 

U to se oglasi sa susjednog zvonika podne, a Ma- 
rija se prekrsti od pobožnosti i od čuda, kako je pro- 
letjelo to vrijeme! I Jakov se već pokazao u ulici, jer 
je bila stara navada, da se sjeda k stolu, kad zazvoni 
podne. 

Jele zahvali susjedi i podje zamišljena kući. 


VIII. | 

I dodjoše pošljednji dani školskih praznika; u Senju 
bude življe. Oko mora vrzle se široko nadjevene grani- 
čarke u domaćem ruhu sa svilenim rubcima na glavi, 
držeći svoje prečudjeno čedo čvrstom rukom kao u že- 
ljezima — da ga ne premami more; rugao se tko, ne 
rugao, al more je more: ne vjeruj mu kao ni puški! 
I sva uputa, sva skrb dobrih matera navraćala se k 
refrainu: Ne idi, dušo, blizu mora nikada, jer ne ću 
od straha mirno spavati. — A mali graničarići pod cr- 
venim kapama, u crnom zobunčiću, bijelim širokim ga- 
ćama i domaćim opancima otvoriše široko bistre oči i 
gledahu golemim čudom u tu modru vodu, što se raz- 
lila daleko, da joj ne možeš očima dohvatit kraja. 

Jele ččkaše na svoja dva, što joj ih bijaše obećala 
stara ribarica. Već na početku praznika pobijelila je sobicu, 
uz dva suprotna zida namjestila krevete s novo počeš- 
ljanim strunjačama i s bijelim kao snijeg ponjavama. Tik 
prozora bio je stol s velikom sunjicom, uza nj dva stolca ; 
tik stola na zidu uredila je sama tince za knjige i ure- 
sila jaku, crvenu uzicu, o koju su bile ovješene daske 
nalijepljene bojadisanim papirom, modrom vrpcom, koju 
je na vrhu ukusno savila oko slike djačkoga patrona sv. 

Alojzije. Oko rubova prozora spustila se krasno načip- 
kana i poput koprenice nježna bijela zavjesa, kroz koju 
se točilo u sobu svjetlo po zelenkastim zidovima i na 
taj skromni, al čisti namještaj, i sav taj mali svjetli pro- 
stor bio je prodahnut dragošću i duhom čiste, otvorene 
ljubavi. — Eto, ja mislim, da će im biti pravo, mišljaše 
Jele svaki dan, kad bi protrla prašinu u toj prijaznoj 
«djačkoj» sobici. 

Jele još uvijek čekaše «svoja dva» — dok ju nije 
mjesto poruke predzadnjega dana mjeseca rujna po ob- 
jedu posjetila sama Marija ribarica. Stara je tajila u sebi 
veliku radost i jedva ju susprezaše, da joj već iza po- 
zdrava nije proletjela kroz usta. Jele je krpala odjećicu 
male Rite. 

— Pustite, Jele, posao, došla sam vidjeti, kako ste 
uredili drugu sobicu. Ulovili ste finu pticu, bome se za 
nju hoće drugačija krletka, nego za vrabca ili antunca; 


ne čekajte ništa, niti ću tu sjedati — nemam lazno, ta 
ostavila sam oba stola puna ljudi; za sve bih još lako 
— ali Tomazo igra briscolu — a Tomazo je vrag; 


radije mi je dvoriti deset drugih, nego njega jednoga: 
popije sedam mjerica, a proklinje se na spasenje duše, 
da je popio tri. Dakle brzo! 

Kad je Marija ušla u sobicu, ljeskao se po skromnom 
i čistom namještaju odraz sunca sa susjednoga zida i 
mala sobica dočeka staricu nijemim, ali srdačnim: Dobro 
došla! 

— Lijepo, bome lijepo! Nije ni u crkvici sv. Marije 
od Rta ovakova reda i čistoće. A gle ovoga maloga 
sveca — čovjek bi klekao, da se pomoli Bogu... Pa 
zastori — a kreveti! Pa to za Bodule? Prve dane i 
pomoz Bog! A za deset dana bili bi kreveti kod prozora, 
stol u kutu, ovu vrpcu tražili biste po svim kutima, a 

ova lijepa zavjesa — sad bi se mogla omotati oko koje 
svetice na oltaru — to bi Vam bilo čadjavo, kao da 
ste ju objesili u dimnjak: ti Vam se Bodulići nauče 
pušiti kao Turci. Ne, ne Jele, nije to za bodulsku djecu... 
Čekajte, nješto će se ipak morat promijeniti; najprije 
mora jedan krevet van. Na mjesto kreveta onaj ormar 
iz vaše sobe; na ormar metnite one dvije vaze cukrenog 
cvijeća — i bome više ništa; onda će biti lijepo i dobro, 
upravo kako sam mislila. — A sad da Vam kažem, za 
koga ste to Vi ovako lijepo priredili. — Jutros me dao 
zvati gospodin ravnatelj. Najprije sam se morala za Vas 
izpovijedati: Tko ste? Što ste? Čija ste? Kakva ste? — 
Dobro, rekla sam mu sve. — Onda se okrenuo k nje- 
komu gospodinu, nijesam ga pravo zapazila do tada i 
rekoše si nješto njemačkim jezikom, a bome znate, da 
nijesam razumjela. — «Što «Marija» (gospodin me ravna- 
telj zove uvijek imenom) — ne bi li ta gospa — (tako 
Vam je upravo rekao) — gospa udovica primila u stan 
ovoga gospodina? To je naš novi profesor» ... Okre- 
nula sam se k tomu gospodinu, koji se poklonio prama 
meni, da mi je od neprilike udarila krv u obraze. Lijep 
čovjek, mlad, visok, nješta mršav i blijed; nosi dugu 
plavu kosu, plavu bradu i brke; gledao je prijazno, ali 
pametno, da sam mahom pomislila: Ovomu se vidi i na 
licu, da je profesor. — A — Jele? 

— Hoće li bit moja kuća za takvoga gospodina, 
uzboja se udovica. 

— A zašto ne bi bila? plane naglo starica, koja je 
po objedu bila obično rječitija i držala više do svoga 
plemena, nego pred objedom. Zar nije ovo trgovačka 
kuća, a Vi trgovačka kći? Gledte malo! A žena kape- 
tana? Pasja dušo! Šta je profesor veći, nego kapetan na 
brodu? Lako je sjesti u toplu sobu, pa učiti djecu mu- 

drosti; treba zapovijedati brodom, kad ne vidiš nego 
nebo nad glavom, a more pod nogama! Kao da niste 
sama brodila i vidjela drugo, nego taj profesor, koji 
se zakikao sjedeći nad knjigom. — Biskup bi mogao 
počinuti u ovom krevetu i ne bi mu bila sramota! 
Ovako načinite, kako sam rekla — i bit će mu pravo ; 
ta nije valjda grofovskoga roda! Koji bi ga bies amo 
nosio, da uči pameti senjsku djecu! — A onda hranu 
— ito sam pogodila s ravnateljem: u jutro kavu 
i žemlju, kako se pristoji; u podne objed, a Vi znate, 
gospodine ravnatelju, kako se kod nas jede: jedan 
put bolje, jedan put gore; ne kuha se ni u biskupiji 
svaki dan jednako. Na večer večera, kad meso, kad 


riba — po našoj navadi. Dakle stan, hrana, svjetlo, po- 
dvorba, pranje, krpanje — 
— Koliko? 


— Žitak je svaki dan skuplji... Jeli puno dvadeset 
forinta na mjesec? 


Čekala sam kao na iglama, dok su se njemački raz- 
govarali, jer se jeftinije ne može, nego ako je gospodin 
profesor zadovoljan, da mu dajete za objed grah, a za 
večeru palentu. Napokon reče ravnatelj: Dobro, gospodin 
je profesor zadovoljan. Recite gospodji, (on zna, šta 
koga ide!) da ću poslije podne doći sam s gospodinom 
profesorom vidjeti stan. — To Vam je sve — i ne 
hvalite mi ništa; to je kršćanska dužnost, da jedan 
drugoga pomažemo. Poslat ću Vam sad dva čovjeka, 
da iznesu krevet i unesu ormar — ne zaboravite: onaj 
lakovani! Ni ono cvijeće ne zaboravite; baš je lijepo 
kao da je raslo u vrtu... I još sam htjela nješto reći 
— — Da! Meso mu morate kuhati svaki dan; ovi ljudi 
iz gornjih krajeva ne mogu biti bez toga; a kad bude 

ribe u mojoj kući, bit će je i u vašoj, ja ću računati, da 
Vam ne bude krivo. — A sad s Bogom! 

Prije, nego je Jele dospjela da zahvali svojoj su- 
sjedi, odleti starica hrlo vičući još po stubama: 

— Prokleti Tomazo! Bog zna, koliko je mjerica 
popio . . . 

A na dnu stuba okrene se još jedan put: 

— Moja dva Bodula došla jutros i nakrcala mi pune 
sobe groždja i smokava. Izabrat ću Vam zdjelu najljepših 
grozdova, pa metnite gospodinu profesoru u sobu ; ljudi 
su Vam iz gornjih krajeva lakomi na voće kao djeca. — 
Bog s Vama! 

Jedva je Jele bacila pogled na preuredjenu sobicu, 
doletjela joj je susjeda javiti, da joj kuću traže dva go- 
spodina od gimnazija. Taj joj je čas bilo pri duši kao 
djačetu, koje će polagati izpit; lijepo sam uredila, mislila 
je u sebi, sve je čisto, još nije ni muha dospjela u tu 
sobicu — ali Bog zna, šta ta gospoda zahtijevaju. I od 
samoga straha, da ne će umjeti cijeniti njezinu dobru 
volju i da će možda čak izsmijati taj prostorak njezine 
kućice, u kojoj se rodila njezina mati, s kojom se i 
njezin život sljubio kao s dobrim starim rodjakom i pri- 
jateljem, u taj trenutak požali, što se dala nagovoriti, 
da ovako olakoti svoje živovanje. Ta ona i dijete ne 
trebaju mnogo — a sad joj se čini kao da dijelak svoga 
bića nudja na prodaju i da ga ljudi prezirno odklanjaju... 
Baš ju je samo zlo namjerilo na tu staru ribaricu! Kod 
nje bi udužila taj hljebac kruha, samo da ne mora pro- 
dati ni krpice iz kuće, akoprem je bilo u njezinoj kući 
sila svakakih i vrlo vrijednih stvari, bez kojih se moglo 
biti. Ali štovanje i ljubav prema svim tim stvarcama, 
s kojima je bila skopčana uspomena na majku, oca, nje- 
zino djetinjstvo, djevojačtvo i na pokojnog Mikulčića — 

Novak: Pod Nehajem. Do. 

skroz odana ljubav za te mrtve stvari nije dopustila, da 
se i samo s jednom razstane, da dodje u tudje ruke, 
koje ju ne bi znale ni mogle cijeniti, kako ih cijeni 
ona... A sad je svu tu kuću, ime te kuće izvrgla sudu 
tudjih ljudi, koji ne će osjetiti, da je u svakom koma- 
diću toga namještaja ljubav, iskrena ljubav puna ponosa 
na tu starinsku svojinu, na tu staru kućicu... 

Koraci su se čuli pred vratima, a Jele uvede stidno 
gospodu u sobu. 

— Baš lijepo! reče prvi ravnatelj, a Jeli zadrhta 
srce. Sobica kao smišljena za gospodina profesora: ni 
velika, ni malena, svjetla, čista, prijazna, tiha... baš 
lijepo ; zar ne? 

Mladi profesor kimne zadovoljno glavom. 

To priznanje bila je za nju čitava nagrada; čim su 
se udaljila gospoda, poleti k staroj ribarici: 

— Ah, bili su! 

— Pa? 

— Obojica su bila zadovoljna — jako zadovoljna! 

— Pasja paro! A zašto ne bi bili? pitaše ju stara 
ponosnom samosviješću. —- Dok sam bila kod Vas, popio 
je Tomazo devet mjerica, a platio četiri! I još malo da 
mi nije pljusnuo Bodulića, koji je bilježio njegove mje- 
rice. Prisjele mu! 

IX. 

Jelin stanar, Adolf Huger, svršio je istom filozofski 
fakultet u bečkom sveučilištu; bio je doduše rodom 
Slovenac, ali od njemačkoga oca, pa se «General-Com- 
manda» mogla uzdati u nj, da nije natrunjen dlakom 
panslavističke aždaje i da će biti dostojan svećenik nje- 


mačke kulture, za koju se i u samoj Krajini, a navlastito 
u Senju dobro vidjelo, da je tudja, pa da ju hrvatska 

krv ne može usrkati ni po častima ni po batinama. 
Huger je bio imenovan suplentom senjske gimnazije sa 
vrlo skromnim dohodcima i sa obvezom, da se pod 
prijetnjom gubitka službe nakon tri godine usposobi sa 
profesora. 

Bile su mu istom dvadeset i četiri godine; bio je 
lijep čovjek, visoka rasta, vrlo prijatna lica, ali blijede, 
boležljive boje; očiju smedjih i velikih tiha i umna po- 
gleda, u kom je bilo puno sanjiva čeznuća i koji bi se 
brzo upalio vatrom strastvenoga duha. 

Mati mu Slovenka nije za cijeloga života umjela ni 
riječi njemački; od nje je primio dobroćudnu krv, na- 
učio slovenački jezik — ali valjda uhvatio i klicu bolesti, 
koja je i nju srušila pod ledinu: još djakom na sveuči- 
lištu obolio je njekoliko puta od bacanja krvi, što je 
najviše učinilo, da mu je otac — privatni činovnik kod 
njekog spahiluka — nastojao kroz mogućnije zagovor- 
nike pribaviti mjesto u blažoj primorskoj klimi. 

Drugovanje sa slavenskim djacima u bečkom sveu- 
čilištu, ideje, što su ih mladi ljudi sisali iz slavenskih 
pjesnika sa sjevera i juga, obijest germanskoga življa, 
koji u nijednoj sgodi narodnoga života nije propustio 
izkaliti gnjev i prezir prema slavenskim susjedima, vjera 
u budućnost, kakvu je kadra zamisliti i zavoljeti snatriva 
slavenska duša: sve je to djelovalo na Adolfa, da je za 
djakovanja u sveučilištu uzavrela u njegovoj krvi kapljica 
materinjega mlijeka; a kad je prvi put uronio u ideje 
Kollarove «Slavine kćeri», prene se u njem uspavani 
slavenski ponos, i Saul bude Pavlom: u njegovu srcu 
uzbukti ogorčena mržnja protiv suvražnika svoga naroda 
i njegov se duh grijao i uznosio odslije samo mislima 
o veličini i premoći Slavenstva. — Odmazda Slavena 


za dugotrajnu potištenost i nepravdu prikazivala se u 
“E 

njegovoj mašti smjelom slikom, gdje su dva velika 
naroda zamijenila svoje uloge, gdje je silni slavenski 
genij uzpravio poput božanskoga diva ponosnu glavu, 
držeći nad svojim narodom razkriljene ruke i dijeleći 
umnim očima milost pobijedjenomu neprijatelju. Takove 
bijahu njegove nade, koje mu često zastirahu istinski život 
lijepim snom. On je vjerovao čvrsto u junačtvo, značaj, 
duševne sposobnosti i sve ljudske vrline i kreposti svoga 
naroda, u toj je vjeri živio poput djeteta, što se s mrtvim 
stvarima razgovara kao sa živim ljudima. U javnosti se 
ipak nije izticao nikada: nije to bilo radi straha, što bi 
te ideje mogle prevrnuti njegovu vlastitu budućnost, 
kojoj se njegov otac veselio više, nego on sam, nego 
zato, što je bio od prirode tihe ćudi, kojoj je prijala 
samoća i mir 1 koja je zazirala od svake buke i sjaja. 
On se u časovima svoje zanesenosti ćutio, da bi mogao 
podmetnuti vatru, koja će prenuti na noge svu drijema- 
juću veličinu i snagu njegova naroda, al sam bi htio 
ostati osamljen medju gigantskim narodnim vodjama, 
koje mu je predočavala mašta, da im glava doseže visoko 
preko oblaka. — 

Kad je primio dekret za suplenta senjske gimnazije, 
znao je, pod kakovu će vladavinu doći; riječ «General- 
Commando» sbvaćao je kao nasilnu oblast, kojoj je glavna 
namisao razvrći po što po to u vojnoj Krajini Hrvatstvo, 
uništiti na izvoru svijest, ponos, narodnu povijest s tradici- 
jama, razvrći staro domaće ognjište i stvoriti najprije nje- 
kakvu prazninu, to jest uljuljati narod u nesvijest, a onda 
mu ucijepiti njemačku kulturu, s kulturom jezik, a s je- 
zikom sve. Te su misli živjele kadikad u njem kao gotov 
čin, i zato je radi njih trpio mnogo sam u sebi. Njega bi 
ljuto zaboljelo srce pod dojmom idejala, što ih je grlio 
svojom dušom, kad bi živahnom fantazijom gledao, da se 

neukomu narodu otimlje prirodno pravo i da će se zdravom 
krvlju hrvatskoga Krajišnika hraniti snaga i nepravedne 
težnje najvećega neprijatelja njegova naroda i podlih 
renegata, medju koje se u takovoj vatri nije žacao ubrojiti 
i rodjenoga oca. — Uza sve to bijaše mu milo poći u 
Senj; on se osjećao kadikad kao od providnosti poslan, 
da naukom sokoli mladež, da joj u klasičnim piscima 
upre prstom u etična i moralna njihova načela, da joj 
ulije u krv svijest o narodnoj slobodi, o borbi proti 
suvražniku, o uztrajnosti, značaju i svim krepostima, 
što ih je vidio utjelovljene u geniju toga naroda. — Taj 
genij nije još zagrmio svoj «Halleluja»! samo zato, što su 
u mrtvilu drijemala njegova ćutila — sam narod. Tek 
ovdje i ondje pokazao bi se živi duh, svjestan borac 
i oko njega četica junaka — ali masa naroda, seljak, 
obrtnik i trgovac, bila je nesvjesna; oni su pojimali, da 
je gore nebo, dolje zemlja, da na zemlji rodi žitak, da 
ga ogrijeva sunce i kropi kiša; znali su, da je na nebu 
Bog, na zemlji car — ali nijesu osjećali oni višu duševnu 
snagu, nijesu poznali idejala, nisu bili svjesni plemeni- 
tijih vrlina ljudskoga duha, nijesu ćutili u sebi obćega 
narodnoga ponosa, koji se krili dalje i obuhvaća više 
nego vlastitog roditelja, vlastito dijete, prag vlastite 
kolibe, u kojoj pojedinac ugleda svjetlo božje. 

Eto takav je bio Jelin stanar. 

Prvi dani njegovoga učiteljskoga rada ubijediše ga 
još više o nepravičnosti i nasilju njemačke prevlasti. Kad 
je u prvom razredu stao njemački — po propisima — 
tumačiti prve početke Ciceronova jezika, gledahu ga 
sirote Bodulići — izmučeni u svojim školama talijan- 
štinom — pitajući gotovo zaplakanim očima: A što će 
to biti? —— Senjska djeca razumjela su koju riječ, a koju 
ne, jer je Bubulić s obzirom na oceve bio vrlo popustljiv 

prema strogosti školskih propisa, pa kazao i hrvatski, što 
nije išlo njemački; — samo su gornji Krajišnici razumjeli 
prvo predavanje, jer je radi «Staats-Sprache» palo u 
njihovim školama više batina, nego ih je iznijela sva 
Krajina radi kradje. 

Radovao se ipak, što je bio u gradjanstvu drugi 
duh, t. j. što ne bijaše njemačkoga duha. Službeni ljudi 
osjećahu povredu državnoga jezika kao samoubijstvo, ali 
senjski trgovci, pa i oni, što su za udovolj zakonu sje- 
dili u magistratskom vijeću kao zastupnici grada i pod- 
pisivali sjedničke zapisnike -— dakako njemačke — bili 
bi svojim znanjem njemačkoga jezika umrli od gladi i 
žedje. — Doduše nije Huger mogao zaviriti gradjanstvu 
dublje u dušu, jer je malo gradjana bilo bez obitelji, a 
živjela je stara tradicija — Bog zna iz kojih još vremena 
— da neoženjen čovjek dolazi u obitelj, gdje je kći na 
udaju, samo onda, ako je naumio oženiti djevojku. 

U borbi proti njemačkim vlastima držao je Huger 
Senjane slobodnima, jer je mislio, da su ljudi imućni; 
barem su senjski trgovci živjeli izvan kruga svojih obi- 
telji bez pravoga računa. O štednji su znali doduše pri- 
povijedati barem toliko, koliko i pop Ive, ali je raztroš- 
nost bila odavna njihova slaba strana; ta još je bilo šume 
u Krajini — a Dalmacija je radjala vinom! Dok su 
brodovi imali šta unašati i iznašati kroz senjsku luku, 
nije bilo straha, da će senjskomu trgovcu pomanjkati 
novaca. ' 

Drugačijim ih je okom motrio stariji Hugerov kolega, 
Ivan Hadaček, profesor prirodoslovnih nauka i doktor 
filozofije. S njim je Huger najviše drugovao od prvoga 
dana, što je došao u Senj, a zašto, nije si barem iz prva 
znao dati računa. — Hadaček je bio dobom gotovo 
dva puta stariji od Hugera, onizak, jak i trbušast čovjek 

kratkih nogu, debele šije, velikih sivih očiju, koje su iz 
zaraštena, okrugla lica gledale velikom samosviješću. 
Službovao je već tri godine u Senju i marljivo pisao 
članke o svojoj struci i pedagogiji u njemačke listove, 
jer je držao stalno, da će ga zapasti koje ravnateljsko 
mjesto u «Erblinder-ih». U dvanaest godina braka rodilo 
mu se devetero djece, od koje je samo prvo Bog uzeo, a 
osmero čekalo pohlepno svaki obrok, akoprem se izim 
prežgane juhe, krumpira i zacukrenog kuružnjaka rijedko 
moglo šta boljega donijeti na stol, jer je Hadačekova 
plaća s jednim decenalom iznašala jedva nješto preko 
osam stotina forinta. Senjski trgovci vidjeli su ga rado 
u svom družtvu, gdje se gotovo svaki dan jelo i pilo 
na njeki «obći račun», iz kog je bio izključen ne samo 
«profesor sa osmero djece», nego svaki činovnik, pače 
i sam sudac Grohl, ako se već slučajno zaletio u nji- 
hovo družtvo ; to je bila tradicionalna povlastica «plać- 
nika», koji su zalazili u gradjansko družtvo. Kraj toga 
držale su se matere običaja, da se takovim obiteljima 
pošalje u blagdanima svega, čim bi u jelu i pilu obilo- 
vala kuća senjskoga trgovca, te je po tim darovima i 
Hadačekove osmero djece znalo dobro razlikovati svece 
od običnih dana. Hadaček se dakle ni s te strane nije 
mogao tužiti na Senj, a uživao je i ugled najučenijega 
profesora u zboru; gradjanima nije ničim imponovala 
njegova učenost, koliko time, što znade vazda, koliko 
je milja preletjela za uru ova ili ona bura, što ju 
je bilo vrijedno upamtiti u samomu Senju. Hadaček 
je bio i u svom zboru cijenjen kao dobar drug, učen 
stručnjak 1 valjan učitelj, i nije se obazirao na pred- 
bacivanja starijih, što zalazi u družtva gradjana, koji 
su onda dosta vike dizali proti vladajućemu sistemu. 
Inače je sam branio svom dušom taj sistem, akoprem 

je sa činovnicima nerado obćio. Kao izkusnu čovjeku 
više mu je godila prostodušnost gradjana od činov- 
ničke nadutosti, akoprem je držao gradjane natražnja- 
cima i mrzio ih, što je gledao, da je zavist u srcu tih 
malićaka čvrst pečat na njihovoj sugradjanskoj ljubavi. 
Doduše ni sistemu nije bio odani prijatelj ni slijepi 
branitelj; on je bezobzirce i javno žigosao sve, što je 
bilo krivo, pa da je dolazilo ravno od generalkomande 
iz Zagreba. Po osvjedočenju bio je Hadaček kosmopolita 
— a takvog su ga odgojile prilike: bio je rodjen od 
korjenitih čeških roditelja, ali već u osmoj godini ostao 
je bez oca i majke, bez roda i imutka; našao se kao 
kamen sred ceste. Tad mu se smilovaše njeki njemački 
redovnici i odgojiše ga u svom samostanu, gdje je izučio 
čitavu gimnaziju; mjesto da obuče redovničku haljinu, 
zahvali se iza toga častnoj braći i podje da vlastitom 
privredom nastavi nauke u sveučilištu. Ono malo na- 
rodnoga života, što se u četrdesetim godinama javljalo 
kod austrijskih Slavena, nije ga moglo užeći, da se 
vrati srcem svojoj krvi; svoje je gnijezdo izgubio, a 
tudje nije našao: zato je bio pokoran vlasti — a ljubio 
je svijet. 

Šta iskrena kolegijalnost, šta učenost Hadačekova 
— to je dvoje po svoj prilici privuklo mladoga Hugera, 
te je rado drugovao sa svojim starijim kolegom. Dapače 
nijesu se razdružili ni onda, kad je došlo do medjusobne 
«političke izpovijedi», gdje se očitovalo, da se njihove 
težnje u pitanjima narodnosti skroz razilaze. 


X. 
Bilo je to jedne večeri u siječnju. Zimska bura grm- 
jela je nad Senjem, da je Hugera spopadao strah. Kad 
bi se ulicom srušio silan tok zraka poput nabujale vode, 

što se nadje naglo nad strminom, činilo se, da se kuća 
zaljuljala od temelja, a stakla i željeza na prozorima 
udarila bi u očajnu zvonjavinu, nad kojom je urlala bura 
svoju djavolsku harmoniju. Po burnom vremenu nije 
smio Huger izlaziti radi zdravlja, barem ga je tako liječnik 
uputio. Akoprem je već po godine bio u Senju, nije 
cijelo to vrijeme progovorio s Jelom ni deset riječi. Ona 
se u obće ponašala prema njemu odviše suztežljivo, — 
premda ga je gledala i odzdravljala mu stidljivo doduše, 
ali vrlo prijazno i susretljivo ; očevidno je ipak bilo, da 
izbjegava priliku, gdje bi s njim došla u razgovor .... 
Zato mu je i ove večeri dobro došao kolega Hadaček, 
koji je po svojoj navadi uletio u sobu naglo kao bura 
s dugačkom cigarom u ustima: 

— Znam, da ne izlaziš po ovakovu vremenu, pa će 
ti možda biti ugodnije, da nijesi sim kod kuće. 

— Hvala ti! — Ne smijem izaći na tu strašnu buru, 
— ta meni se čini, kao da mi udara ravno u mozak; 
ja ne znam, da li ju i drugi ljudi tako osjećaju. 

— Ja sam joj se priučio, ali kad sam došao u ovo 
gnijezdo, bilo mi je da poludim; jakih sam živaca, ali 
do bijesa! Nijesam si mogao naći mjesta. Ja sam ju 
poredio s djavlima; činilo mi se, kao da živim u bez- 
konačnoj borbi proti zlobnoj, bijesnoj i slijepoj sili, 
koja se survala na me sa svih strana! Taj šum, trijesak, 
fijuk, rušenje — sve bi ozvanjalo po dva dana u mojim 
živcima — a sad prijatelju, spavam sve sladje, što joj 
se jače razmašu krila. 

U razgovoru ih prekine kucanje na vratima, a mahom 
zatim udje u sobu dječak vrlo simpatična lica i lijepih, 
bistrih očiju; moglo mu je biti dvanaest, do trinaest 
godina. Bio je to Martinića_ mladji sin Mirko, sada već 
gimnazijalac, a nosio je u ruci svežanj školskih zadać- 

nica. Kad je dječak ugledao pred sobom dva profesora, 
nakloni se smetenom nespretnošću, nu Huger ga primi 
prijazno za ruku, a oči mu pri tom sijevnuše ljubaznošću, 
kao da će ogrliti dječaka: 

— Ah, čemu ste nosili po toj buri? — reče mu 
čistom hrvaštinom; nu mali mucaše nješto mjesto od- 
govora, očito u neprilici radi tolike prijaznosti profe- 
sora, koji mu je još uvijek držao ruku u svojoj ruci. 

Zatim se nakloni i ne znajući, ima li na odlazku 
okrenuti profesorima ledja ili poći k vratima natražke, 
okrene se naglo oko osi i izčezne na vrata. 

— Vrlo ugodan dječak, a darovit, — opazi Huger 
gledajući zamišljeno za mladim Martinićem. 

— Ima lijepu sestru, — primjeti Hadaček smiješkom, 
koji je nješta značio. 

Hugerovim blijedim licem preleti jedva vidljivi pla- 
mečak ... Tek nakon stanke upita kolegu: — Zašto 
si to spomenuo ? 

—- Ima lijepu sestru... Da je ružna, možda bih 
bio i to primjetio... U ostalom — ti ćeš se u to ra- 
zumjeti bolje od mene; ja sam već zaboravio pjesmu o 
lijepima i ružnima — od mene traže osmero djece svaki 
dan hljeba i odijela; — tom se prozom završava poezija 
ljubavi! 

Zašutiše časak. 

— Reci mi, kakva je Martinićeva obitelj? — reče 
Huger iznenada, kao da je naglo prekinuo tok svojih misli. 

Hadaček napaljivaše dugačku cigaru, kao da ne zna, 
s koje bi strane prihvatio odgovor. Bura je bila sve jača, 
a što se više nadimala, bilo je u toj toploj sobici sve 
ljepše; duga Hadačekova cigara puštala je u topao zrak 
modruljaste kolute, a Hadaček ib, naslonjen udobno u 
naslonjaču, praćaše očima sve do stropa. 

— Čuješ li, reče mjesto odgovora, u tvom se su- 
sjedstvu toči izvrstno domaće vino; čašica ne bi škodila ? 

Za njekoliko časaka stajala je pred njima na stolu 
boca vina, rumena poput rubina. 

— Pitaš me za Martinića; zašto? — to je tvoja 
stvar, a ja ću ti govoriti na jedanput o svim Martini 
ćima, jer ih je u Senju mnogo. Ponajprije te ja — stari 
praktičnjak — upozorujem, da to nijesu bogati ljudi ; 
što bi mogli steći i spremiti lijepe kapitale — to je 
drugo pitanje. Ljudi su priprosti, bez priprave za svoj 
posao, zato se ne mogu držati u nikakvu ravnovjesju 
s drugim svijetom. Ne znaju prošlosti, ne umiju gledati 
u budućnost, živu od danas do sutra i vjeruju, da će se 
ovaj dan slijedeće godine bez promjena vratiti onakav, 
kakav je danas; oni drže, da toliko i toliko dana mora 
u godini doći s dobitcima, kao što mora doći toliko 
nedjelja, petaka i svetaka. Nu šuma se harači već de- 
setke godina nad samim Senjem i sjekira ne će imati 
počitka dotle, dok se bude zelenilo i jedno drvo. 

— A oblasti? 

— Ljudi, što zastupaju oblasti, nijesu bolji: jedni 
su sjekira, a drugi držak; da se potajno ne slažu oblast- 
nici sa senjskim trgovcima, ne bi to barbarstvo bilo iz- 
vedivo. Pa za koga to sve? Šuma plovi morem u Italiju, 
Francuzku i Grčku, golema glavnica otimlje se zemlji, 
kao da si ju povjerio ovoj buri! A da bi se barem ko- 
ristili ti Martinići! Trst su i Marseilla unovčili milijune 
od krajiških šuma, a ovi su dobročine zadovoljni s onim 
praškom, što se iztrese iz pune vreće, jer joj se mora 
poznati barem trag, kuda je prolazila. — Nehaj, strašan 
nepojmljiv nehaj! — nastavi Hadaček iza kratke stanke, 
pošto je drugi put napalio cigaru i srknuo iz čaše vina. 
To je valjda baštinstvo iz stare, patrijarhalne dobe, kad 

je grad obilovao porodicama, koje su živjele u drugim 
prilikama, pa se dalo sačuvati imutak, ime, časti, plem- 
stva i ponos. Senjski su Martinići baštinili od svega 
samo ponos — i to lažni ponos, jer im je od obćeg 
ljudskog ponosa ostala u glavi samo tjesnogrudnost i 
bahatost pojedinaca. Valovi napredka odbili su se od 
njihova žala, tudjinac im je bacao kost, koja još do 
nedavna nije bila gola — a sad nestaje u blizini šuma, 
a sa šumama i dohodaka ; i to ćute, ali stara krv još živi: 
— Senjanin se ne ogleda vani za kruhom. Oni su ma- 
leni kao djeca, Trst im je Bog, tršćanski milijuni i trš- 
ćanske palače sa prepredenim židovima sve, što vide. 
Sami u se nemaju pouzdanja, Trst ih je zabliještio 
kao sunce vid: kad svrnu oči na svoje tlo, ne vide 
ništa, nego tminu. To im je slaboća, odtuda medju- 
sobna mržnja, zavist, zloba, sebičnost i sljepoća za obće 
dobro. 

— Crna slika, prijatelju, koje ja nijesam opazio, 
primjeti Huger. Da te nije podjarilo šta proti njima? Al 
ovako crno nije, kako si slikao. 

— Govorim istinu. Pripovijedaju mi, kakvo je blago 
prošlo kroz taj grad — pa tko se domogao samostal- 
nosti? Nitko — baš nitko! Znanja nije bilo, bez znanja 
nema moralne odvažnosti, a bez odvažnosti značaja. Ja 
ne pretjerujem, jer nemam zašto: niti ljubim te ljude, 
niti ih mrzim: ja ih sažaljujem, jer bi na prste jedne 
ruke pobrojio ono par ljudi, koji su pristupni razlozima. 
I ti su udarili u politiku, koče se zato s oblašću, a oblast 
im i gdje smije i gdje ne smije baca pod noge klipove. 
Moraš znati, major je Grohl vrlo strastven i osvjetljiv 
čovjek. Ta njekolicina uvidjavnih dala bi se i danas složiti, 
da se otme tudjinskomu tutorstvu u trgovini, — ali je na 
putu sebična ograničenost većine, tudji jaram i ubijeno 

pouzdanje u vlastitu snagu. Senj je trgovački grad, ali 
su njegovi trgovci samo ruke i noge — glava je u 
Trstu; tijelo, kojim upravlja vanjski, tudji duh. Zato 
i nema Senj ništa: pa ipak živu kao da nemaju kuda 
novcem, a ne znam, ima li deset ljudi, koji mogu po- 
kazati hiljadu gotova novca. Živu od dana do dana, 
jedan pred drugim skriva istinu, jer im je milo buditi 
tudju zavist i jer ćute, da je sramoia bacati novac, a ne 
moći ga stjecati — A šta će tek biti! Šuma je na 
izmaku. Kad odjeknu pošljednji udarci sjekire, kad padne 
pošljednje drvo, izdahnut će i tudjinska ljubav. Senjska 
će luka ostati bez brodovlja i ti će dobričine — u dnu 
duše jesu Senjani dobričine — ostati zapanjeni kao dijete, 
kojemu je iz ruku odletjela ptica. 

Huger čupkaše nemirno bradu, dok je Hadaček na- 
paljivao po treći put vlažnu cigaru. 

—- A onda — i to je donjekle sretni konac žalostne 
pripovijedke — kad posvema osiromaše, kad ne bude 
šume i trgovina se navrati na drugu koju luku — onda 
će doći ono, čemu se danas opiru više radi tvrdogla- 
vosti, nego radi osvjedočenja; onda će se ogledati svijetom, 
upoznat će kulturu, ulovit će se škola i počet će nov 
život. Glad mora prisiliti čovjeka, da pogleda, odakle će 
dobiti kruha. Danas nemaju pojma o kulturi u obće, a 
bjesne kao u ludilu: dolje s njemačkom kulturom! A u 
njoj će tražiti i poslije svoj spas. 

Huger se naglo izpravi na svom stolcu i razkolači oči: 

— To? — Nikada! 

— Šta misliš time reći? 

— Njemačku kulturu nikada! To bi bilo samo- 
ubijstvo ... 

— Ja te u istinu ne razumijem... 

— To bi bio u nebo vapijući grijeh — ali, hvala 

Bogu, nemoguć ... Ta vidiš, odkada već Nijemci uvlače 
u taj narod i svoju kulturu i svoj jezik nasiljem, kao što 
se ludjaku navlači prisilna košulja, — a Senjani ih ipak 


gledaju hladnokrvno, i to je najbolji dokaz, da si ih sudio 
u njekim barem pitanjima krivo; oni su svjestni i nikada 
se ne će podati brutalnoj sili germanizacije. 

Hadaček skoči sa stolca: 

— Tito govoriš?! 

U to se pojavi na vratima stara podvorkinja, koja 
je čekala te čekala, da prostre Hugeru stol, jer je doba 
večere već minulo bilo. 

— Parona su Jele, reče stara prostirući nov ubrus, 
priredili večeru i za ovoga gospodina, — ako im je pravo ? 

— Dobro je učinila; bit ćeš dakle moj gost. 

U peći pucketaše veselo vatra, a večera, što je po- 
slala Jele, bila je izvrstna, što je Hadaček mnogo puta 
spomenuo ; slučajno se baš danas klalo kod stare riba- 
rice, te je od te domaće slave zapala Jelu puna zdjela 
raznovrstnih kobasica i mesa. K tomu žarka domaća 
kapljica iz sv. Martina, što ju je ribarica točila samo za 
svoje bolje goste, pa ona bura, što je uvijek tresla ku- 
ćicom zavijajući oko nje, kao da bi se onako bijesna 
htjela uvući u to toplo zatočište, gdje su se sklonula dva 
profesora. Sve je to bilo obojici voliko i sladko, samo 
je nješta neugodna _mutilo obojici podpunu spokojnost. 
Bio je to onaj započeti razgovor o narodnostima, — koji 
se morao nastaviti. 

— Kad smo zagrizli u tu kiselu jabuku, podjimo 
dalje, reče prvi Hadaček. Šta ti držiš, da taj narod ne 
treba njemačke kulture? Da može biti bez nje — dakako, 
ako je voljan, da ga se uvede u kolo prosvijetljenih 
naroda ? 

Huger kimnu glavom. 

— Pa tko će ga uvesti? Sam po sebi ne može se 
dignuti, jer je malen i nejak, zato treba tudje prosvjete, 
da mu naobrazi um; a Nijemci su mu najbliži po dr- 
žavnoj zajednici. 

— Ali ne po srcu! I sam po sebi može se dizati, 
zato je dovoljno jamstva u njegovim duševnim sposob- 
nostima, značaju, rodoljublju i drugim vrlinam hrvatskoga 
naroda, a onda neka se uzgaja srodnom slavenskom 
kulturom; Niemstvo bi ga — podavajući mu svoju kul- 
turu — odrodilo i najposlije proždrlo. 

— Polako — polako! Slavenska kultura! — Al 
idemo redom. — Sposobnosti ne poričem Hrvatima — 
jest, narod je darovit, otvoren i bistar; naši učenici 
shvaćaju vrlo brzo i lako. — Značajan? — To nije! 
Tko će raditi po stalnom uvjerenju u svim prikazama 
života, kad nema uvjeta, da steče to uvjerenje? — A 
da: oni se drže tvrdoglavo starih običaja, bili dobri ili 
zli, starih tradicija; možda u obiteljima samo svoga je- 
zika — ali to još nije značaj, to mogu biti tek preduvjeti 
značaju, a često je i to tvrdoglavost, koja radije škodi, 
nego koristi. — Da ljube svoj narod? Čim očituju tu 
ljubav? Gdje su čini? Gdje su žrtve pojedinaca, družtava, 
obćina i gradova? Jezikom — da! Nema rodoljubnijega 
naroda! A kad se najviše uzviču proti vladajućemu si- 
stemu: «Dolje sabljom!» — Grohl! zazvoni sabljom, a 
oni se razlete kud koji kao miševi. — Zavidni su jedan 
drugomu za svaki novčić, što ga ćute u tudjem džepu; 
Grohlu — pa sve do posljednjega činovnika klanjaju se 
ne kao zastupnikom zakonite oblasti, nego kukavno kao 
ljudima, koji su jači i koji često podupiru jednoga Marti- 
nića proti drugomu. — Gdje im je dakle obći ponos, 
koji razasjava narod i sbija ga u jaku, kompaktnu za- 
jednicu ? — Ne, moj dragi! Ljudi koji gramze za imetkom 

ne radi duševnih potreba i slobode, nego zato, da mogu 
u svom domu buditi zavist svojih suplemenika; koji po 
Trstu bacaju taj novac, jer je to ugodan život i jer bi 
time rada ne uzdići se, nego razšepiriti pred tudjincima ; 
ljudi, koji krcaju tim lažnim ponosom svoju dušu — to 
nijesu svijestni rodoljubi, to je masa, kojom po volji 
upravlja svaka sila kao što se more svojim valovljem 
mora podati pravcu vjetra. — Ne ljuti se! To je neiz- 
bježivi pojav u životu naroda, koji nema u sebi jakosti 
fizične ni inoralne, da se podigne na svoje noge i da 
uzdrži samostalnost; ta ti znaš bolje od mene za histo- 
rički aksiom, da veliki narodi progutaju male. 

— Zašto male? Zar Slavenstvo ne nadkriljuje Nijemce 
i brojem i obsegom ? 

— Čemu spominješ Slavenstvo? Slavenstvo će — 
ako i dodje — doći prekasno. Šta imaju Hrvati od Sla- 
venstva? Njekoliko pjesnika — a to je malo. Šta si bio 
ti, a šta ja bez njemačke knjige? Pa ona je zavladala 
većim dijelom Evrope! Zato moja pamet ne dohvaća, 
čemu joj se otimati? Narodnosti se gube, a čovječanstvo 
se grupira u kolone sbite zvanjem i prosvjetom. Šta bi 
čovječanstvo izgubilo, da nestane hrvatskog imena? Ja 
mislim, ništa. Ali bi dobilo, da to darovito pleme poda 
jakih boraca za prosvjetu i znanost. A to bi moglo. 

— Dakle narodnost -— to je ništa? Zar je to samo 
fantom i tlapnja bolestnih moždana? Jao — ja se sgražam 
od tvojih riječi ! 

— Čemu? To je tjesnogrudnost! Znanost to usta- 
novljuje: Čovječanstvo će biti, a narodnosti će nestati. 

— To je laž, tlapnja, što je mogla niknuti u mož- 
danima, koja se ne ogrijevaju o ljudsko srce. Ja nosim nje- 
mačko ime, ali ga ne dam za ništa na svijetu! Otac mi ga 
je dao sa životom, ja sam bez njega ništa, pojav u svijetu, 

koji ne zna, kamo spada, gdje će tražiti svoje pravo, 
gdje razveseliti svoje srce, ni gdje će proliti suzu, kad 
ga nadjača bol života. Ime! Ta ime je početak i konac 
svega, što vidimo i osjećamo — početak, bitak i konac ži- 
vota, ime je govor ljudski, izjava njegove duše! Narod 
bez imena! Strašna je ta tvoja znanost — ali ja ne vje- 
rujem u nju! To je laž, koja se protivi Bogu i prirodi 
i zastire tminom svjetlo ljudskoga duha. — Ime —tato 
je život, koji često ne može uništiti ni sama smrt. Narod 
da žrtvuje svoje ime? To samoubijstvo, tu smrtnu osudu 
podpisati samomu sebi. A za koga? Koliko je Hrvata 
proždrla njemačka aždaja oko Labe? Pa Hrvati da budu 
gorivo, od kojega će sjati slava njemačkoga imena? To 
ne damo! Svoje ime hoćemo u svijetu i u povijesti — a 
ono, što si rekao, to je drzkost, da ne rečemigore... 


— Razumijmo se, reče Hadaček mirno. Fizična je 
smrt promjena oblika — imena; tomu se otima svaki 
organizam i slab popusta jačemu. Ali nad pustoš napustiti 
plodni val prosvjete, znanosti i uljudbe — zar je to 
smrt? Prazninu, predsude i glupost oploditi znanjem i 
kulturom — to je navraćanje svjetla u tminu, to je uzkri- 
Sivanje iz smrti u život! A to traži duh napredka, to je 
težnja čovječanstva, koju su predvodili najveći dusi i 
S njima Isus. — Ovdje nad ovim narodom ima pravo 
da ju provadja Nijemac — sad su barem takove prilike; 
da je Slavenstvo imalo prilike, uvjeta i moći primiti u 
svoje ruke tu misiju, — Nijemca ne bi trebalo. 

— Hadaček, tebe je rodila češka mati, Češka zemlja! 
Zar ti ne osjećaješ u svom srcu nikakovih veza sa svojim 
narodom, koji se otimlje očajnom borbom, da ga ne 
udavi germansko more ? 

— Ne osjećam. Rekao sam ti, da cijepanje ljudi u na- 


Novak: Pod Nehajem. 6 

rodnosti ne smatram nuždnim za napredak čovječanstva ; 
ja sudim vrijednost ljudi po znanju i po civilizaciji. 

. — Onda ne smiješ izticati ni Nijemstvo! Ne smiješ 
ni njima davati prvenstvo pred drugim narodima; pred 
sudom kozmopolite svi su ljudi jednaki i ravnopravni. 

— Kad se izjednače — tek onda. A to izjednačenje 
provadja jači, i slabiji mu se prilagodjuje ili izčezava; to 
načelo provadja i sama priroda. Najprije se moraju uklo- 
niti mali, da ne budu na putu velikima. 

— I mi žrtvovati svoje ime, — a oni ništa? 

— Dok ne dodje na njih red. Mogle bi se baš i 
promijeniti uloge, ali ne vidim nužde, pače ni izgleda na 
to. Germansko pleme stoji prema Slavenskomu kao orijaš 
prema patuljku ; svijet bi morao doživjeti osobite prevrate, 
da ta dva plemena zamijene pozicije. Njemačka civilizacija 
mora uzeti u ruke prvenstvo, dok ne provede svoju 
misiju; kad se to sbude, naći će se nova dva orijaša na 
megdanu i odlučit će moralna i fizična snaga, čije će 
ime prevladati, — dok napokon ne prestane za čovje- 
čanstvo ime biti ono, što je za narodnosti danas. — U 
ostalom, ja se čudim samomu sebi, što sam danas go- 
vorio toliko o pitanjima, koja živu u meni, ali o kojima 
nikada ne govorim. Rekao sam ti svoje uvjerenje, 
zatrčao se za koju hiljadu godina naprijed — a bit će 
štogod krivo i ovo vino, jerbo baš lijepo grije u žilama. 
— Ali, čovječe, to nijesam slutio, da si ti — panslavista ! 
Čuvaj se, ne odaj toga pred nikim! Najodličnije spo- 
sobnosti ne bi te spasile: rat ne poznaje milosrdja; tko 


ne će da se bori — toga ustrijele. A _mi smo vojnici. 
— Plaćenici! zaleti se Adolf žestoko Hadačeku u 
riječ. — Ja sam Slaven! Ne bojim se reći, da je go- 


lema bol moje duše, što najsvetije osjećaje moram sa- 
pinjati poput roba. A zašto? Zato, što me nije rodila 

njemačka mati, nego sirota Slovenka, koja me je dojila, 
povijala i grijala jednakom ljubavlju, što ju osjeća mate- 
rinsko srce sred prosvijetljene Njemačke i sred divljih 
plemena afričkih crnaca! Zato, što po Bogu, prirodi, 
povijesti, ma po svakom glasku, po svakom i najsićuš- 
nijem pojavu u svoj sili i moći svijeta osjećam pravo 
i nuždu, da sam tu ovakav, kakva me je dao Bog na 
Svijet, da čuvam život i ime, da budem svoj na toj rpici 
zemlje, što mi ju je namijenio njezin stvoritelj, kao što 
je namijenio stan na njoj svakomu stvoru svomu! — Pa 
ja da budem hrana tudje krvi, tudjega duha, tudjega ži- 
vota — ja čovjek, uman stvor, kojemu je Bog dao iskru 
svoga duha i u srce kap svoje pravednosti? Mene da 
proždru ralje moga bližnjega, kao što vuk proždire 
janje? — To je prosvjeta? To «velika» ideja: «čovje- 
čanstvo», — to vaša ci-vi-li-za-ci-ja?! To je krvo- 
ločtvo, razbojstvo ! 

— Ali čemu se žestiš — a napose na me? Rekao 
sam ti, da sam u pitanjima o narodnosti ravnodušan. 
Njemačka je prosvjeta digla visoko svoju luč, — Sla- 
venstvo je pocjepkano i drijemlje u tmini; to je činje- 
nica, po kojoj ide Nijemca prvenstvo — pa Bog! I 
velim ti: podje li ovako, mora doći doba, gdje će po- 
vijest samo spominjati, da je njekada živio i hrvatski 
narod ; ta taj je narod malen, izčeznut će, to je činjenica, 
s kojom računa povijest. 

— Hrvati, Slovenci, Srbi? ... 

— Rekao sam: utopit će se u njemačkom moru ; 
to ne mora bit ni ovaka sila, kakva je, to je prirodna 
posljedica prevage fizične i kulturne; Hrvata će biti u 
starim knjigama, kao što je danas na primjer Etruš- 
čana, koji su svoje prevlastnike --- Latine — dapače 
nadilazili prosvjetom. 


X 

— Zar sbilja — u knjigama samo? Kruto se varaš ! 
Ne pošljedica — to je cilj vaše sile, vaše nepravedne 
pohote. Zar smo sami? Ta gle, koliko nam je pleme! 
— I ako podje ovako dalje, ubit ćete još mnogu 
dušu, izbrisat ćete možda ime naroda, napisat ćete još 
nove knjige, stvoriti nove zemljovide, gdje će od sjever- 
noga do jadranskoga mora kazivati krupna slova, da je 
tu jedan narod, jedno pleme, silna, nepredobiva Nje- 
mačka! Ali korijen ne ćete strti, staru krv ne ćete iz- 
točiti i novu uliti; krv nije voda! Krv je život, ona 
izbacuje tudje nametnike i po onim zakonima prirode, 
što ih ti toliko spominješ, ljubi se uzdržati onakova, 
kakova je bile u žilama praotaca. — Vikat ćete, da je 
to vaše, da ste to stekli zaslugama svoje prosvjete, ali će 
pod pepelom tinjati vatra; srce će biti uspavano, ali ne 
ubijeno! I kad se prvi vjetar razmaše nad tom žeravicom, 
planut će vatra, a o nju će ljuto opržiti krila tudja sila, 
što ju je zapretavala, da za nju ne zna svijet. Ako se 
obistine tvoja proročanstva, obistinit će se i moja, — jer 
to je pravo, to je Bog! 

— Pjesma, prijatelju, samo pjesma! .... Takovu 
pjesmu pjeva i ptica u krletci, pa tko mari pitati — izim 
pjesnika — da je to pjesma o slobodi? ... Slaveni pje- 
vaju pjesme, a novi je vijek orisan čvrstim crtama rea- 
lisma: rad, žrtve, život se traži — a ne pjesma! Slaveni 
su mekani, hoće li se oteti onoj premoći? Dvojim! 

— Pravo — naše pravo! vikaše Huger šećući uz- 
rujano gore dolje po sobi. 

— Pjesma u krletci — pjesma slabića, koji ne umije 
zasukati rukave na rad! odvraćaše mu Hadaček smijući 
se na po prezirno. — Medjutim, mi smo večeras zabraz- 
dili daleko; tko bi se to bio nadao! ... Samo još to, 
prijatelju: mi živimo u doba, gdje se ne smije govoriti 

onako, kako si ti govorio. Čuvaj se; rekoh ti: mi smo 
vojnici, a rat ne poznaje smilovanja ... Lahku noć! 
Hadaček pruži srdačno Adolfu ruku, napali novu 
cigaru i iztrusi na put punu čašu vina. 
Adolt mu jedva odvrati pozdrav; on nije bio na 
čistu, ima li i nadalje štovati toga čovjeka ili ga — pre- 
zirati. 


XI. 


Kad je Hadaček izišao iz sobe, dočekala ga je u 
malom hodniku Jele, jer mu je morala posvijetliti niza 
stube i zaključati za njim kućna vrata. 

Silazeći niza stube za udovom nehotice se Hadačeku 
krao pogled po njezinim punim plećima i jakim boko- 
vima. Lijepo, ponješto i prekrupno tijelo bijaše joj kao 
sapeto u dugačku kućnu odjeću od tamnog fustagna, po 
kojoj se njihala svjetla, debela pletenica, što se slučajno 
ukrala iz zavoja na zatiljku i spustila do jake, uvojite 
crte njezinoga pasa. Kad je sašla na dno stuba, odklju- 
čala vrata, pa se potisnula skromno u kut braneći svjetlo 
rukom od bure, oćuti Hadaček krepku toplinu njezinoga 
tijela i samo njeka neizreciva samosvijest i mudrost nje- 
zina pogleda odbila mu je nakanu, da to lijepo i zdravo 
lice podraga svojom rukom. — Kad je u uzkoj ulici 
zavukao glavu pod ogrtač, mišljaše ipak zlobnim smiješkom 
o njoji — Adolfu... 

Bura je grmjela kroz noć, a lijepa udovica slušaše 
tu bijesnu pjesmu, što je režila ulicom, kao da se tjes- 
nacem naganjaju pakleni dusi. Čas je otvorila široke 
lijepe oči, nadnijela bijele, pune ruke nad pokrivalo i 
gledala u vis, kako se poigrava blijedo, nemoćno svijetlo 
s male uljenice po zidovima. Iz poluotvorenih usta virio 
joj bijeli niz donjih zubi, na punom licu žarila se toplina, 

iz otvorena oka ljeskao joj plamen, a u srcu vrela joj 
burna mlada krv... Nejasne misle letjele su hrlo nje- 
zinom glavom, dok ne bi naglo dignula bijelu ruku na 
čelo i utišala te nejasne, ali burne misli znakom križa, 
pa se uvukla pod toplo pokrivalo i molila i brojila — 
ali san nije htio na oči. — Uh — šta joj je to bilo! 
Čas vatra, čas led, sad radost, sad strah njekaki, što joj 
ga često sluti duša i što ju saleti kao da je občinjena 
od zlobne kakove susjede. I često je već poželjela poći 
k popu Ivi, koji je tajno čuvao na glasu staru knjigu 
zaklinjalicu, — ali kao da se bojala stanovitoga pitanja, 
jedne riječi, po kojoj bi se dalo slutiti, odakle taj strah 
u njezinu srcu... I tek bi joj se učinilo, da pozire u 
te maglovite slutnje, da ju one salijetaju, pokle se u nje- 
zinu kuću uselio taj mladi profesor . . . tjerala bi ih go- 
milajući u dušu uspomenu za uspomenom, dok ne bi 
osjetila duboko u grudima težku i pustu prazninu kao 
grob ... 

Ni večeras joj ne bijaše snošljivije... Slušala je 
kucanje svoga srca, nesnosna vrućina podilazila joj tijelo, 
a ušima šumjelo joj nješta kao da u blizini udara sto- 
tina zvonaca... Ah! nije drugačije moguće, ona je 
občinjena! To je naslada njeke zlobne duše, koja je pod- 
kupila staru podgorsku prosjakinju, da ju ureče i da joj 
otme mir... Sutra će prelijevati vodu na žeravicu, 
pribiti na vrata križić od blagoslovljena maslinova drva... 
samo da joj se vrati mir!... 

Čas bi joj stali ljezti žilama njekakvi mravci, činilo 
joj se, kao da ju okružuje crna i strašna atmosfera, a 
čas je osjećala oko sebe i u sebi nješto mila, što joj je 
ugadjalo i prelestnom se slašću prelijevalo po svem biću 
njezinom . . . Činilo joj se, da juri dalekim prostorima, 
da joj duša hrli za nječim nejasnim, zagonetnim ; — tek 

misao na dijete prenula bi ju iz tog umornog polusna. 
Ah, to dijete bila je divna nada njezinoga srca! Gle, 
kako ga je divno gledati gdje sniva, kao da je usnuo 
angjeo; u fine, ružičaste obraze čini se kao da su kistom 
napisana ustanca, zaklopljene oči i nježan nosić sa du- 
gačkom sjenom preko crvenih usana do bijele i oble 
bradice. Nad očima smjelo i nježno zavijene jedva osjet- 
ljive obrvice, po bijelom kao mramor čelu razasuti dra- 
žestnim neuredom mekani uvojci plave, zagasite kose. 
Udovica gledaše uzbudjenom dušom svoje dijete i cjeli- 
vaše ga kao da mu s cjelovima daje svoju dušu. Oh, 
sladka moja srećo! — šaptaše ona sva blažena držeći malu 
svjetiljku nad djetinjom glavom, iz koje izbijaše sladak 
miris djetinjega života; i još deset puta pritisne usne na 
oči i na čelo djeteta i vrati se smirena u svoj krevet. 

Silovit mah bure udari opet o kuću, da se zaljuljala 
i mala uljenica na podu, a svjetlo joj zadrhtalo po zido- 
vima. Jele skoči k vratima i uvjeri se opet, da su 
ključem zatvorena .. . Opet ju je hvatao strah, onaj ne- 


pojmljivi strah, što joj nije dao usnuti.... Ta nije 
sama... Tu je dijete, a onamo preko hodnika spava 
Adolf... Pa vrata su zaključana — a čemu? Novaca 
nema — a taj profesor... kako je to dobro čeljade! 


Njegove lijepe, umne oči, onaj sumorni, topli pogled 
tih očiju! ... Udovica pritisne lice u jastuk; u tmini 
se iskrilo tisuću iskara, a ondje daleko pokazivala se 
nječija glava, pa se primicala sve bliže; i gle — to je 
Adolf — to su njegove oči! ... U to ruknu bura silo- 
vito, da se kućica potresla od temelja, a dijete se javi 
prestrašenim glasom : 

— Majko! Majko! 

— Zlato moje! ozove se Jele sjednuvši na krevet. 

— Strah me je! Što je to bilo? 


88 


— Bura, dušo! Dodji u moj krevet. 

Sad pritisne to malo, nježno tijelo k svojim grudima 
i udisaše pohotno lijepi miris njezinoga tijela, a taj dašak 
njezinoga djeteta utišavaše joj u duši burni nemir bez- 
snene noći. I lagano se spuštao na njezine oči san; 
umorno tijelo počivaše joj kao bez života, a svijest joj 


Zastiraše sve jače okrepan sladak san. — Al vihor za- 
zvoni opet prozorima, Jele se prene iz prvoga sna i 
otvori oči — a kraj kreveta stajaše Adolf... Isuse! 


Zavapi sirota i sva joj krv pojuri prema srcu — a slika kraj 
kreveta izčezne stopivši se sa titravom sjenom na zidu. 

— Ah, Bože, kako mi se moglo pričiniti! . .. A kako 
sam se samo prestrašila! mišljaše Jele pritisnuvši ruku 
na srce, gdje je tuklo, kao da će joj se razletjeti grudi... 
Zatim pogleda bojazljivo po sobi. Sve je spavalo mirnim 
snom, samo se malo svjetlo povlačilo pospano pokraj 
tamnih sjena pokućtva, drhturilo po zidu i gubilo se u 
gluhoj, nedoglednoj tmini. U toj tmini gubio joj se po- 
gled, a kad su joj sanene trepavice stale mrtvom težinom 
padati na trudne oči, gledala je daleko sliku burne noći 
na moru, gdje tone razbijen brod i na slaboj se gredi 
bori Mikulčić ... Tad je jasno čula njegov očajni krik: 


Pomoć!... Činilo joj se, kao da se sjena njekakva iz- 
gubila kroz vrata i da se u hodniku jošte čuje njezino 
šuštenje kao svila... Udovica se strese, a malo zatim 


zaplače tiho uronivši glavu u uzglavlje. 
— Majko! javi se Rita budnim glasom. 
— Zlato moje! 
— Zašto plačeš ? 
— Ta ne plačem... Spavajmo, dušo .. . 
I tako usnuše. 


* 

— Ne, nema pravo! ponavljaše Adolf njekoliko 
puta, kad je otišao Hadaček. Je li moguće, da je pro- 
vidnost ovako hladno krojila zakone života i upisala 
staze ljudskoga roda! Da je tako visoko uzdigla načelo 
jačega protiv slabijemu, — a svima dala jednako duha i 
toga žalostnoga srca, što probija kao rijeka, gori kao 
plamen za ljepotu, krepost i slobodu! Dakle su idejali 
O čovječanstvu i civilizaciji zvijeri, koje mirno loču 
ljudsku krv? I to da je zakon, put ljudskoga roda, konac 
njegove historije? Strašni zakoni pisani ljudskom krvlju, 
da zaštite pravo jačega. — O, sirota Hadaček! Ti nemaš 
narodnosti, ti si osamljen kao drvo, što mu je vjetar 
bacio zrno sred pustoši; ti si dijete, što ga je izumrla 
kuća iztresla iz krila u široki svijet... Ivoju dušu ne 
obasjava velebno svjetlo narodnosti, tvoja se duša ne 
može ogrijati o srce, što kuca jednakom radošću pred 
hiljadama pragova, gdje živi tvoja krv, tvoje ime, tvoja 
braća! Tvoje su grudi prazne, u njima nije nikada zaro- 
monio sladki romon čeznuća za tim pragom domovine ; 
ti nijesi okusio nikada velebne slasti duše, kad poželiš 
kleknuti pred njezin prag kao pred oltar, da se pomoliš 
Bogu za njezinu sreću... Ah, ti si onaj, koji je za- 
mislio pogrdnu riječ: Ubi bene — ibi patria! 

Sad se spremi na počinak, ali osjećaše, da mu duša 
nije smirena; bijaše mu u grudima kao da se tu stiša- 
vala silna oluja; niti jedna lijepa misao, kojom bi bacio 
tračak svjetla i nade u tu smjesu turobnih čustava, nije 
mu mogla predobiti duha; bio je zlovoljan; razočaran, 
stajao je sam pred sobom kao da se našao pred ruševi- 
nama velelijepe sgrade, koja se još malo prije kraljevskim 
ponosom dizala u vedrinu. — I tako se spremi u krevet. 

Glava mu je bila težka i mutna, nad sljepočicom 
ćutio je oštru bol valjda od uzrujanosti ili od dima jakih 

cigara, što ih je pušio Hadaček. Ipak mu je brzo sklopio 
vedje trudan, umoran polusan, u kom je razabirao, kako 
su udarali sve jači mahovi bure i zaljuljavali malom 
kućicom. Napokon mu izčeznu u snu i to svijesti i on 
se stvori u kutiću rodnoga kraja, u maloj i ubavoj 
dolini, okruženoj visokom, crnom šumom. Upravo se 
spušta prvi mrak; šumom se provlačile njekake dugačke 
i žive sjene, kroz težak zrak razlijegalo se nješta sad 
kao daleka oluja, a sad kao nejasno klicanje njekakve 
svetkovine, slavlja, šta li? — U dolini ležahu u travi 
dva jaka, siva vola, preživahu hranu i gledahu spokojnim 
ravnodušjem na velike, pitome oči preda se, kao da do 
njih ni ne dopiru sve jasniji i sve oduševljeniji uzklici i 
povici narodnoga slavlja . . . Smiješno! Šta se tiče marve 
ljudsko slavlje! pomisli Adolf i u snu mu preleti smiješak 
preko lijepih usta. Sad opazi kraj volova razbijen, za- 
rdjao plug, a na nj sjeo seljak Slovenac... Ni njega 
nije stalo za to slavlje, ni za tu viku, što se već čula 
skroz blizu, da su se jasno razabirali i zvuci njemačke 
narodne himne... Sjedi čovjek mirno i nijemo i bulji 
dobroćudno preda se, onako dobroćudno kao ona marha, 
što je blizu njega preživala užitu hranu. Da mu nijesu 
širom otvorene oči, mislio bi: mrtav je. — «Živ je, 
živ» javi se u to žensko grlo slovenačkim jezikom; «živ 
je, al su mu odrezali jezik i izčupali srce! ... Luda, 
zašto se dao? Ja se nijesam pustila!» ... Adolf pristupi 
sa strahom bliže . . . Da, to je slovenačko lice, poznao bi 
ga medju stotinom narodnosti kao dijete svoju majku. 
Ali strašno! Tomu je čovjeku visio iz usta jezik i njihao 
se preko brade o tankoj kožici... Tko ti je odrezao 
jezik ? zavapi Adolf plačnim, očajnim glasom, a nijemi 
čovjek razgali mjesto odgovora rubaču na prsima: njedra 
mu bijahu široko razporena, po okrajcima razporine bila 


























su 


se prilijepila osušena krv. Izpod pluća protego mu se 
želudac, pod želudcem savila se crijeva, iza crijeva virila 
jetra — ali srca nije imao. U sredini prsiju bile su kr- 
vave udubine, odakle su izčupali srce; samo granato 
žilje krvarilo je crnom, sgusnutom krvlju . . . I taj čovjek 
bez srca buljio je nijemo u svijet bez boli, bez suze, 
bez ikakve želje — ta on se nije mogao ni smijati, ni 
plakati, nije imao srca! ... «Pravo mu je — zašto se 
pustio!» javi se opet ona žena. Bila je to jaka i kršna 
žena ozbiljna lica i pametnih očiju; sjedjela pred starom 
trošnom i klimavom koljebicom ; do nje je stajalo boso- 
nogo dijete u dugačkoj rubačici, gole, rudaste glave i 
ljepušna lica. Tomu je djetetu lomila kruh, a drugo je 
sisalo na bujnim joj prsima... On se zagleda u ženu 
i poznao ju je, seljakinju Slovenku, ta živjela je čvrsto 
upisana u dubljini njegovih najdaljih uspomena, najživlje 
njegove spoznaje. Sjedi žena i pripovijeda djetetu pripo- 
vijest sladkim slovenačkim jezikom ... Sad ga obuzme 
sladko čuvstvo, onakovo, kakovo je osjećao, kad se o 
praznicima namjerio u roditeljskoj kući na stare sluge, 
s kojima je proživio sretno djetinjsko doba; poznao je 
i tu pripovijest, ta ovako ju je riječ po riječ kazivala 
majka njemu i braći. I već bijaše zaboravio na ono 
obijestno klicanje, što se steralo zrakom uz zvukove glasbe, 
kojom su se složila grla pjevajući njemačku himnu, kao 
onda, kad ju je slušao bivši još djakom u Beču... U 
to rukne nješta silovito zrakom — i on se prene od sna. 
Bura je srnula ulicom, a Huger se zamisli u sanju. — 
Bol mu se premjestila od desne sljepočice na lijevu, 
ali snenost mu nije dala ni da otvori oči; brzo je usnuo 
opet tvrdim snom. Sad je snivao, da se našao nad Se- 
njom na Nehaju i gledao ružnu sliku. Pučina je morska 
uzavrela silnim valovljem, sred valovlja talasao se brod 

bez jarbola i krmila; kroz ogromne poderine bacalo se 
valovlje u trbušinu broda i izpadale pune bačve, vreće i 
zamoti tonući u dubinu. Bura je urlala strašnom silom, 
a ljudi se motahu po obali oko Martinića, koji je stajao 
gole glave i očajno dizao sklopljene ruke: — Ja sam 
propao! ... Nitko se ne ganu, sve je gledalo zatravljeno 
strašnu prirodu, kako guta Martinićevu muku, što je 
sve više navirala iz podrtina broda... U tom obćem 
strahu i stravi postavljao je Hadaček na vrh Nehaja mirno 
ogromne fizikalne aparate, bilježio velike brojke i risao 
smjer vjetra, i pod Nehajem gledao je trgovac Žitarić 
glupim očima iz tustoga lica tonući brod ružnim, zlobnim 
smijehom ... Kad je opazio Hugera, podje ravno k njemu 
i uhvati ga za ruku: «Gle, profesore, to će ga uni- 
štiti... Ni zrna kave ne će spasiti»! ... I opet se 
nasmijao tusti trgovac gledajući zlorado tudju propast, 
a Adolfu prodjoše od toga smijeha tijelom hladni srsi... 
Brod je izbacivao sveudilj sad vreću, sad bačvu, a more 
je gutalo pohlepno kao silna, nezasitna neman . .. I sad 
poćuti težku, beznadnu bol u grudima i bijaše mu da 
zaplače: Ta nesreća — ita zloba! ... Tad dirne nje- 
govu ruku topao, mekan dodir male i vlažne ruke i on 
ju čvrsto stisne . . . Poznao je tu ruku, ali se izprva nije 
mogao dosjetiti, čija je... Njekakvim naporom nagne 
postrance glavu, gdje su se pokazale i lijepe, prelijepe 
oči zasjenjene dugačkim trepavicama... Te oči pozi- 
rahu u nj tako milo, da su mu se srcem zalijevala divna 


čustva ... Oh, to je mali Martinić — i on ga ogrli, 
ali pod rukom osjeti mekanu i bujnu žensku kosu... 
Ida!... Martinićeva kći počivala je u njegovom naru- 


čaju nježno, da joj nije ni osjetio težinu tijela. Na du- 
gačkoj trepavici sjala joj se suza, al u angjeoskim očima 
plamtila je spokojna sreća ... On ju privinu živo k svojim 

grudima i padaše svom dušom u sladku zaborav kao 
da tone hrlim lijetom u svemiru medju zviježdjem no- 
seći na rukama divno i nježno biće prekrasne djevojke. 


AII. 


Idi je minulo tada sedamnaest godina. Bila je dje- 
vojka rijedke ljepote, da je i žena majora Grčhla, mati 
od dvije odrasle djevojke, opazila njekom sgodom: Šteta, 
što se to dijete rodilo u Senju! Ili barem da ima i miraz 
prema ljepoti, — ili makar naobrazbu; čovjek joj se ne 
može nagledati ljepote, ali šta, kad ne umije otvoriti 
usta! Baš šteta za tu lijepu krv! 

I bila jeto lijepa krv: svježe, djetinjsko biće raz- 
cvalo se krasnim, umiljatim potezima po njezinu licu; 
njezine jagodaste usne sa svojom zavojitom crtom, što 
je po stranama utonula u dvije male jamice, bijahu kao 
djetinjasti, dražestni odgovor tamnim, zasjenjenim očima, 
u kojima bijaše stotina ljubkih upita i naivnih zagone- 
taka; i sva njezina krasna pojava visokim, dosta jakim 
stasom, skroz otvorena bez jedne laži, bez usiljenosti i 
prečinjanja, okružena toplim i mirisavim daškom vlasti- 
toga bića, otimala za sobom poglede mužkaraca i žena. 
Al po ćudi bijaše protivština svoje starije sestre; kao da 
nijesu rodjene u istoj obitelji ni od iste majke: Idinim 
je smijehom orila sva kuhinja, gdje je sbijala obijestne 
šale sa služinčadi, — a medju odličnim gostima u sobi 
ćutila bi kao da joj je naglo otupila pamet; u tom bi 
družtvu sjedila kao nijema i što bi se više trudilo, da 
se djevojci izvabi veselest, predobije njezina prijaznost, to 
bi se jače izticala na njezinom licu zlovolja i dosada, to 
bi ju sve veća nestrpljivost spopadala, dok se ne bi naglo 
izgubila da bi jedva tko i spazio. Iza takove zgode odi- 
gralo bi se u kući radi Ide burnih prizora, osobito kad bi 








oD ki a a a os 





94 


ih posjetila Milka (koja se dotle udala za upravnog či- 
novnika u gornjoj Krajini) sa svojim mužem: sve bi se 
oborilo na nju. «Ja nijesam kriva, što se ne mogu vi- 
djeti u vašem družtvu», opravdavala bi se Ida; «doista 
nijesam pametnija od vas, al toliko je soli u mojoj glavi 
koliko u vašoj; samo se ja držim kakvu me je Bog 
stvorio, a vi ne umijete reći ni «dobar dan», da ne za- 
vijate glasom, kao da pjevate pjesmu. Pa onda taj nje- 
mački jezik, neka mi Bog prosti, ja ga ne bih naučila 
nikada. Eto, to me srdi!» 

— Velim: Glupa kao guska — nespretna kao panj! 
opetovao bi Martinićki zet samosvjestnim glasom mudra 
čovjeka. 

Sve bijaše uzalud: Ida uztraja; ni molbe, ni prijetnje 
ni podrugivanje ne mogaše ju prinukati, da bude ono, 
što je htjela mati, a navlastito sestra joj Milka. Od Bu- 
bulićeve mudrosti nije joj se uhvatila duše ni iskrica, te 
je bio sirota i očajavao bojeći se izgubiti povjerenje 1 
zaslužbu u Martinićevoj kući; sreća što je Mirko shvatao 
lakše i voljnije njemačke lekcije, jer je dijete vidjelo, da 
se bez toga znanja ne da u gimnaziju ni maknuti. I od 
svih ukućana veselio se toj tvrdoglavosti svoje sestre 
sam Mirko — a proti njemu je, baš za čudo, postupala 
mati daleko strože nego prema starijemu sinu, akoprem 
je mali odlično napredovao u školi, a stariji mu brat na 
oko pomagao oca, ali u istinu čekao da se dočepa novca, 
pa da ga protepe u svom družtvu. 

Mladje dvoje djece bijaše srodno po osjećajima valjda 
radi uzgoja, jer je za njihovog djetinjstva stala već padati 
senjska trgovina, pa dakako i Martinićevi dohodci; ai 
licem je nalikovalo jedno drugomu kao jaje jajetu. 

Napokon nije mogla zabraniti Martinička, da Idi 
bude nedjelja njezin dan! Tad bi se sastala sa svojim 

pravim prijateljicama iz škole i nagovorila se za svu 
sedmicu spominjući one sitnice, oko kojih se vrti raz- 
govor mladih djevojaka, koje nijesu čitale mnogo knjiga 
i koje nijesu polazile plesove. U tom bi se kolu razigrale 
njezine lijepe oči, a lice bi joj obasjala djetinja radost, 
te bi i njezina mati, motreći ju postrance takovu, po- 
mislila: Eto, ovo joj je prirodjeno i sad je lijepa, da bi 
ju gledali i sami angjeli. 

Takvu ju je vidio i Huger. Jedne naime nedjelje 
prvih zimskih dana vidjelo se na senjskoj «rivi» mladog, 
stranog čovjeka, za kojega ne mogaše ni Idino družtvo, 
a da ne nagadja — tko je? Tu im zagonetku riješi Idin 
brat Mirko; a kad su od njega djevojke saznale svc, 
što je dotle on sam o Adolfu znao, otimaše im se ne- 
hotice oko za lijepim, muževnim licem mladoga profe- 
sora, a razgovoru se otvorilo novo vrelo: koju će u 
susretaju pogledati? 

Ta se šala nastavila i druge i treće nedjelje, a od- 
govor je na pitanje bio sve složniji: Idu — opet nju. — 
Izprva se Ida tomu smijala — ta koliko je već takovih 
šala zamislila i izvela u svom družtvu! Ali u Adolfovim 
pogledima bilo je nješta, što joj se je jače hvatalo pa- 
meti, te je sve bojazljivije morala pozirati na oči mla- 
doga profesora, dok nije upravo za strahom čekala sud 
svojih prijateljica .. . Sad je htjela da se i zaboravi ta 
igra. Ne ću da to spominjete, rekla bi ozbiljno, već je 
šale dosta... Ali Adolfovo oko slijedilo je svedjer i 
prijateljice nijesu mogle šutjeti, dok nijesu jednom spazile, 
da su se Idine oči zamutile suzama... Sad se posvje- 
dočilo nešta, šta su mogle sluuti... Odslije motrile su 
mučeći čeznutljivi pogled mladoga prefesora i bojazljivi 
odvraćaj Idin; al šalile se nijesu više nikada. 

Idu je obladala ona nesnosna težina u duši, smjesa 

neizvjestne boli, bujne i smjele nade, časovite, gotovo 
očajne tuge i dubokog sladkog čuvstva, što nosi u sebi 
izbijanje prvih ljubavnih osjećaja. — Dolažaše joj kroz 
dan da se obijestno smije a za čas da zaplače u samoći 
i utone u daleko i nejasno razmišljanje o nječemu, što 
je tu, što ju okružuje tjesnije nego zrak, što živi s njom 
u njezinu životu, što je tako blizu, da eto ugleda u 
sebi i oko sebe, ali se otme da joj ponese opet pamet 
za naslućivanim tek obećanjem lijepoga, velebnoga, što 
je silnije nego sav svijet, što je negdje tamo, gdje sjaju 
zlatne zvijezde. — A ipak je znala, da ljubi Hugera, kao 
što i to, da on ljubi nju; njoj se dapače pričinjalo u 
njezinom snatrivom razmišljanju, da cijeli svijet to znade, 
ali taji, jer ta ljubav ne može biti sretna; nješta jest 
medju njezinim i Hugerovim srcem, što im ne će dopu- 
stiti nikada, da se sdruže i ona je prvi put u životu ra- 
zumjela, što znači riječ «sudbina»; «nama nije sudjeno, 
da budemo sretni» — ta je misao bila svedjer uza nju 
kao sjena njezine ljubavi i tu je misao — činilo joj se 
— čitala svake nedjelje u zamišljenim očima Adolfovim. 
Ali je zato bilo časova, gdje je s osobitom srećom ću- 
tjela, kako je njezina ljubav silna i nepredobiva i kako 
će ostati pobjednica u svoj kušnji i zlobi te kivne sudbine. 

Huger je ta Idina čustva čitao jasno u njezinim 
očima; on je bio uvjeren, da bi ju pri prvom susretaju 
mogao zagrliti kano svoju i da se ona ne bi mogla pro- 
tiviti, pače svako sustezanje njezino bila bi — laž. A 
njezine oči bijahu pune istine, njezino srce čisto i otvo- 
reno, njezina ljubav govorila je na te oči ravno u nje- 
govo srce. On si nije znao dati računa, kako je došlo 
do tog nijemog očitovanja, ali je ćutio, da su svoji. To 
uvjerenje bilo je u njem toli jako i živo, te mu se činilo, 
da tu djevojku pozna iz svoga djetinstva, ne samo po 

vidjenju, nego skroz u dušu... I kao da je to samo 
sretan slučaj, što su se opet ovdje sastali. On nije mogao 
ni časkom podvojiti, da ga ona ljubi svom snagom svoga 
bića; u njoj je našao nješta, o čem je davno snivao, to 
lice i sva ona živjela je u njem mnogo prije, nego je 
Idu i vidio... I što je dalje teklo vrijeme, otvarala se 
sve jače praznina, što je dijelila jedno od drugoga; sve 
ga je jače mučila želja, da dodju blizu i da izmijene 
riječima ono, što je obadvoje nosilo u srcu. 

Jedina prilika, gdje se mogao sastati s Idom, bili su 
zimi plesovi, — a tih nije polazio. Odvraćalo ga je od 
toga njegovo slabo zdravlje, a k tomu i misao, da su 
prvaci u takovim zabavama častnici i činovnici, koji bi 
— često i nepozvani — osvojili prvo mjesto i vodili 
glavnu riječ. A birokraciju je mrzio u duši, u njoj je 
gledao slijepe pionire Nijemstva, prosto roblje njemačke 
težnje, da se u zarodku sgnječi sve, što bi se htjelo uz- 
dići vlastitim životom. — Gradjani — ako i ne svi — 
otimahu se doduše njihovoj vlasti, ali bilo je i gradjana, 
koji su najviše radi slaboće puštali u takovim prilikama, 
da se na prvo mjesto postave ljudi, koji im bijahu po 
osjećanju, po jeziku i po težnjama tudji. — Drugačije 
bijahu čisti gradjanski plesovi, gdje se igralo i pjevalo 
otvorenim srcima, gdje se slobodno kretao trgovac uz 
obrtnika i gdje se pod jakim pritiskom vojne uprave 
najbolje vidjelo, da krv nije voda. Te zabave bijahu 
ognjište, gdje se znalo ugrijati srce uza srce i gdje bi 
barem na časak nestalo malogradske zavidnosti, što im 
je trovala život. Ali na takovim zabavama nijesu se 
rado gledali činovnici, osobito kad bi opet odletjela po- 
slanica gradjanstva u Beč, da ih se već jednom oslobodi 
«sablje». Poslanica i poslanstva proti sablji doživjeli su 
Senjani već mnogo; svaka se poslanica i svako poslan- 

Novak: Pod Nehajem. 1 

stvo odpravilo u Beč sa stalnim uvjerenjem: «Ovaj je 
put odzvonilo sablji»! I svaki se put spremala svečanost, 
da se njezina moć slomi sa slavljem; — ali poslanice 
ostadoše većinom bez odgovora, a poslanstva se vraćahu 
u svoj grad s lijepim obećanjima. 

Ova godina, tisuću osam sto šestdeset i treća, bila 
je opet burna. Još pred dvije godine izišao je novi zakon 
o uredjenju obćina u vojnoj Krajini, — al Senjani ne 
htjedoše za ništa skučiti poda nj glavu. Već samo ime 
«Militir-Grenz-Gemeinde-Gesetz» bilo je mekoj čakav- 
štini tvrdo kao kost, i onaj, tko ga je i naučio izgovo- 
riti, ne bijaše siguran, da će mu svaki put izteći ta riječ 
gladko iz usta. Ponos se digao, a mržnja proti tomu 
zakonu i borba proti magistratu očitovala se u gradjan- 
stvu opet sa starom lozinkom: Dolje sabljom! — Sjed- 
nica, gdje se imao proglasiti taj zakon i gdje su uz 
magistratsku gospodu sjedili slobodni gradjani, započe 
svečanom, doličnom ozbiljnošću, dokle god nije gradjanin 
Barčević prosvjedovao u ime gradjana proti uvadjanju 
zakona, koji krnje gradske pravice. «Naš se grad poni- : 
zuje tim postupkom, — vikaše Barčević i onako ogorčen 
proti majoru Grčhlu — i radi se protuzakonito , jer 
Senj smatra i samo Njegovo Veličanstvo kraljevskim, 
slobodnim gradom ; zato mi biramo svojom voljom po- 
slanika, da nas zastupa na zagrebačkom saboru, — pa 
kako nam možete nametnuti zakone, koji se tiču vojnih 
obćina; pošaljite vi taj zakon preko Vratnika, — nas se 
on ne tiče»! — I sad se diže buka, po tri govornika 
javljahu se na jedanput, dok se nije magistratska dvorana 
orila nerazložnom vikom, iz koje su se najviše čuli 
uzklici: Dolje sabljom! Na večer pako nije izostala 
obligatna mačja derača pred stanom majora Grčhla. 

Tako se dvije godine nastavila borba gradjanstva 
proti novomu uredjenju obćine; Grčhl nije mogao ni- 
kako provesti «Militir-Grenz-Gemeinde-Gesetz», — a na 
putu bio je prvi Barčević, čovjek, za kojim se povadjalo 
dvije trećine gradjana. Magistrat je sastavljao gradski 
odbor, ali ovaj se nije htio latiti posla niti priznavati 
Grčohlu te vlasti, akoprem se grozilo, kaznilo globom, 
pisalo u Zagreb i u Beč; Senjani ostadoše tvrdokorni : 
mi smo kraljevski i slobodni grad i nas se taj zakon 
ne tiče. — Nije čudo, što je medju magistratom i gra- 
djanstvom bilo sve više nesporazumka, jer ljubavi nijesu 
gradjani za tu njemačku gospodu i onako nikada osjećali. 
Senjani su bili upućeni, kao da im ta sablja vjekovito 
visi nad glavom, a zamamljiva riječ «ustav», što je amo 
pirila iz gradjanske Hrvatske kao svjež vjetrić, njetila je sve 
jače vatru protiv oblasti, koja je i inače bila u rukama 
ljudi svojeglavih i naprasitih. Tako su se sve izrazitije 
razlučivala u gradu dva reda stališa: gradjanski, brojem 
daleko jači i geslom: Ne ćemo sablju! — i vojnička 
uprava, kojoj je bila u ruci vlast. 


Rečene godine, šestdeset i treće, pokuša Grčhl opet 
provesti ovaj zakon o upravi obćina u vojnoj Krajini, 
ali uzalud. Barčević se postavio opet na čelo opozicije 
i gradjanstvo se oprlo jednodušno. Gradski odbor, što 
ga je nametnuo magistrat, odbije svoju čast i položi za- 
konitu novčanu kaznu. Grohl je bjesnio, a gradjanstvo 
ureklo svoj običajni ples, kojim se ove godine, možda 
radi samih tih razmirica, zakasnilo bilo. Uzprkos tih 
burnih vremena u gradu, odlučio je Huger, da će na 
tom plesu prvi put govoriti s Idom; a pružila mu se i 
nenadana sgoda, da se o tom s njome dogovori. 

XII. 


Dan u oči gradjanskoga plesa pronio se gradom 
glas, da će poslije podne podijeliti biskup Ožegović bla- 
goslov svomu puku u stolnoj crkvi. Sijedomu biskupu i 
senjskomu dobrotvoru bilo je tada već devedeset godina. 
Iz svoga dvora nije izlazio nikada; gradjanstvo bi ga vi- 
djelo samo u procesijama na prozoru njegova dvora, 
a bilo bi tad vidjeti u tamnom obrisu prozora njegovo 
staračko, dobroćudno lice kao pojavu živoga sveca. To 
bi bio svečani čas za senjski puk: matere bi pokazivale 
djeci rukom na starca, što je nalikovao mramornomu 
kipu, zadahnutu višim, otajstvenim životom, a djeca ga 
gledahu puna svetoga straha i sklapahu pobožno ruke, 
kao da će se pomoliti pred samim Bogom. Zato se nije 
čuditi, što se glas, da će se biskup nakon toliko vremena 
dovesti u crkvu, pronio gradom kao munja. Djeca se 
sakupljahu pred crkvom, jedva što su bacila iz usta žlicu, 
a pop ju Ive tjeraše iz hrama velikim svilenim rubcem 
kao živad; njemu su bile pune ruke posla, da crkva, 
koja će opet primiti u svoje krilo častnoga glavara, do- 
čeka kako se pristoji dičnoga starca. Znao je, da dobri 
biskup ne može radi staračke slaboće spaziti, ako je na 
kojoj klupi ostalo prašine il ako je u kakvom tamnom 
kutu razpleo crkveni pauk svoju mrežicu: dobromu popiću 
nije bilo taj čas do pohvala, niti se bojao ukora; on je 
htio, da taj hram bude podpuno svetilište i svojom vanj- 
štinom u času, kad se u nj svrati plemeniti pastir — 
možda posljednji put. — 

Oko četiri sati po podne bijahu klupe i sav prostor, 
što ga je ostalo oko klera, natrpan svjetinom, a ljudstvo 
je vrvilo još uvijek na dvoja vrata i sve se tiskalo da 
uhvati sgodno mjesto i da se više pripne, ne bi li bolje 

vidjelo staroga biskupa i uhvatilo možda veći dijelak nje- 
govog moćnoga blagoslova. 

Sredinu crkve od glavnoga ulaza do stubišta pred 
velikim oltarom u pročelju zauzeo je u dva reda kler: 
kod samih vrata stajahu kanonici u svečanom odijelu i 
pod bijelim ruhom — «capa magna» zvanim — što ga 
je senjskim kanonicima dozvolio nositi papa Kliment 
VIII. u znak njihovog junačtva i na uspomenu žalostnoga 
dogadjaja. Godine naime 1596. pod vodstvom generala 
Juraja Lenkovića pade šet stotina Senjana, medju njima 
biskup im Antun de Dominis, više kanonika i popova 
glagolaša, što su se digli u pomoć kliskomu kapetanu 
Ivanu Albertiću, koji je branio tvrdi grad od sdružene 
vojske turske i mletačke. — Za kanonicima poredao se 
niži kler, koji se protegnuo u dugačak crno-bijeli red 
klerika svaki sa gorućom svijećom u ruci. Glavni oltar 
sjao se sa svojim uresom u moru plamenova od voštanih 
svijeća, što su i s ogromnih staklenih svjetionika razlije- 
vale svoje mirno svjetlo pod hladnim i visokim svo- 
dovljem crkve, gdje je lebdjela svečana tišina. Oko cr- 
kvenih vrata bilo je sve veće tiske, sve više žamora, jer 
se u crkvu već jedva moglo; glava do glave, čovjek do 
čovjeka stisnuo se tu, a napetu tišinu prekidaše još 
gdjetko kušajući da se uvuče medju sbito ljudstvo. 
Čitavu uru stajaše tu svjetina mirna kao grob, dok ne 
udariše zvona sa susjednog zvonika, a iz svjetine dignu 
se pod svodovlje otegnut, dubok žamor sličan mukloj 
tutnjavi. A zatim se mahom vrati tišina, duboka i svečana 
tišina kao u ogromnoj grobnici, kao da nema duha u 
toj svjetini; samo se visoko izpod svodovlja nad igranjem 
plamenova širio nedokučivi, vječni glas kao vječito stru- 
jenje nezatomljivih, tajnih harmonija. Tad zaštropota 

pred crkvom kočija, a silni akord s orgulja navijesti: 
biskup je došao ! 

Hiljadu glava ganu se kao klasje, a na vratima 
se ukaže u nosilima biskup. Zatiljak mu pokrivaše kapica 
od ljubičaste svile, povrh crveno obrubljene haljine bijaše 
mu ovješena ljubičasta naramica, preko nje se spustio 
s vrata težak zlatan lanac, o kom je na prsima visio dra- 
gocjeni biskupski križ. Tek što su ga unijeli u crkvu, 
digne starac kao od umora svladan desnu ruku, a na 
njoj se zasja o svjetlu voštanica biskupski prsten kao 
sunce; kret njegove ruke opisa svečanim mirom znak 
križa, a hiljada ruku uz svečani žamor i poklonjene glave 
opetova za njim taj znak; biskupova ruka klonu tad na 
počivalo. Nosioci ga ponesoše dalje izmedju klera kroz 
dva jaka zida svjetine, a glava se preko glave otimala, 
da vidi s bliza pastira dobrotvora. Pod kapicom virili u 
starca tanahni i mekani uvojci srebrene kose, pod vi- 
sokim bijelim i navoranim čelom jedva su bile otvorene 
dvije oči s pogledom, kao da su se na časak samo tr- 
gnule na život iz blažena sna vječnosti. Od kraja nosa 
do kutova poluotvorenih usta urezale mu se u lice, me- 
kano kao vosak, dvije jake crte, ali cijeli izraz toga lica 
bio je savršeno dobrostiv i blag, i onaj jedva vidljivi 
smiješak oko oslabljenih usnica bio je jasan odraz krot- 
kosti i silne dobrote njegove. Kad je pod svjetionikom 
palo svjetlo na to svetačko lice, protrnu mnoga duša 
svetom zebnjom, jer je u toj pojavi staroga svećenika 
bila upisana vječnost; na njegovom blagom licu ugasnuo 
je za uvijek i posljednji tračak strasti, podlegao posljednji 
napon ljudske taštine u dugoj njezinoj borbi proti vječnim 
istinama; nad tom glavom, obasjanom poput svetačkoga 
svjetla svetim mirom, činilo se da lebde lakokrili angjeli, 
da ju ponesu visoko nad zvijezde, gdje vlada vječni mir. 

Tad se nakon duge stanke podigne opet lagano bi- 
skupova ruka, hiljadu ljudi primi znakom krsta sveti bla- 
goslov, a mnogo se oko orosilo suzom, jer se u duši 
snažno dizalo velebno čustvo božanstva. 

U tom svečanom času bio je i Huger u crkvi, ali 
on nije osjećao navalu svjetine, što se sbijala oko njega, 
on joj se pustio da ga nosi poput jakog vala — samo 
ne puštaše pred sobom s očiju Idu. 

Ida nije znala, da na njoj počivaju upornim mirom 
i neodoljivim čeznućem dvije krasne oči, nije znala, da 
je to, što ćuti u neposrednoj blizini — da je to on — 
Adolf. Njezina se duša krilila visoko, ona je lebdila u 
vedrim visinama s onim angjelima, što su igrali pod 
žarkim svjetlom oko svetačke biskupove glave u spodobi 
prozirne, jedva osjetljive zlatne maglice. — I svečani se 
blagoslov opetovao po treći i četvrti put, sve oči poči- 
vahu s pouzdanjem na posvećenoj glavi starca biskupa, 
— ali Adolfove ustrmiše se pred sobom o lijepu djevojku ; 
nije mario za svijet, biskupa, ni za blagoslov, jer je tu 
iz bića tog malog krasnog stvora udisao u dušu raj i 
upijao neizrečnu razkoš zaštićenu zaboravlju samoga sebe. 
Njezina smedja kosa, što se prelijevala u gladkom 
zavoju oko zatiljka svjetlim i zagasitim valovima, njezin 
obli vrat s tankim i nježnim čupercima te mekane kose 
divno se prelijevajući svojim bjelilom u jaka pleća, što 
su se svježom punoćom razkošno gubila pod napetu 
odjeću, — to ga je omamilo i on stajaše tu svladan bli- 
zinom njezinom bez jedne misli, samo nije mogao odvra- 
titi oka s te ljepote. A kad se treći put dignula nemoćna 
biskupova ruka, da blagoslovi stado, nagne djevojka po- 
strance lijepu glavu i sad se ukaza Adolfu divno uvijena 
crta njezinoga lica, a iza male uvale u toj crti poigravahu 
duge mekane trepavice; u sjeni tih trepavica počivalo 

je ono duboko i milo oko puno krotke, nehinjene srda- 
čnosti — — Isada se već nije mogao održati ... Kad se 
opet prolio zrakom pobožni žamor svjetine, nagne Adolf 
glavu i šaptne blizu maloga, ružičastoga uha vrlo tiho: 

— I—do!... 

Djevojka okrene glavu i ostane časak kao da se 
okamenila. U grudima osjeti nješta teže, nego je bol, 
krv joj pojuri prema srcu, a u glavi joj je bilo kao da 
ju ostavlja svijest. Malo prije krilio se u njezinim gru- 
dima Bog, a pred Adolfovom slikom pomutio se taj sveti 
osjećaj kao da se u dnu zamutilo bistro vrelo; mislila 
je, da je sav silni svijet gledao samo nju, da je svatko 
čuo onaj šapat, što mu je toplu struju ćutila i sada kraj 
svoga uha... I tek što se malo počela razabirati opetujući 
u pameti njegovu sliku i njegov šapat, stade joj krv udarati 
u lice i ona obori preda se stidno lijepe oči. Bila bi mu 
najvoljela reći, da se udalji od nje, jer u crkvi, pred 
tolikim svijetom šapat iz njegovih usana!... 

Sve to nije trajalo, što bi se dva puta trenulo okom, 
ali Adolfu bijaše to golemo vrijeme i težko, da ga nije 
mogao podnašati. On je vidio, kako se preplašila dje- 
vojka, kad mu je pogledala u oči i pratio je mig po 
mig borbu njezine duše... I čisto mu bijaše odlanulo, 
kad je vidio, kako je bojažljivo opet dizala oči i ukrala 
postrance pogled, kao da će se osvjedočiti, je li još tu. 

— Oprostite, šaptne opet tiho, morao sam Vas 


nješta upitati... Hoćete li doći na sutrašnji ples? ... 
Ida držaše časak oboren pogled poluotvorenih očiju, 
na usne joj izleti jedva čujna kao dašak: — Hoću... 


Sad su već nosili biskupa okolo po crkvi, da ga 
u lice vidi i ono puka, što se nije moglo popeti na klupe 
ni protisnuti do sredine, i tako se tri puta obavio taj 
obhod, a svjetina navaljivaše svaki put onamo, gdje je 

bio biskup. — Na starčevu je licu lebdjela sada još 
veća spokojnost, činilo se, da mu se umoreni duh okrijepio 
i da njegova ruka blagosivlje krepče svjetinu, što se 
bacala na koljena pred njegovim nosilima. — Kad se 
obhod završio posljednji put, zagrmješe opet orgulje, zvona 
udariše u svečanu zvonjavinu a ljudstvo provali iz crkve 
na dvoja vrata kao snažna rijeka. Kad su starca sjeli 
u kočiju, stane medju ljudstvo padati novac, a konji po- 
vukoše korakom, dok se nijesu oslobodili iz tjesnaca 
svjetine, što je uzhićeno klicala držeći nad glavama še- 
šire. Biskup se blago smiješio i blagosivljao, dok konji 
ne potegoše skokom i za čas se nadjoše na obali, odakle 
se u slavu pastira vidjelo svečano nakićene brodove; 
dok je prolazila kočija, klecahu gologlavi radnici prima- 
jući njegov blagoslov, a senjski ljekarnik «Pepe», sdušan 
kronista svoga rodnoga grada, pohiti da ubilježi tu sve- 
čanu sgodu crvenilom u svoju kroniku. 

Huger podje ravno kući, sredinom ulice, zanesen 
pobjedom svoje duše. Sporazumjeli su se Ida i on ne- 
nadano, naglo, a s malim neznatnim upitom. Sad je sve 
gotovo, mišljaše on, i s tom jednom mišlju bez \jasnog 
cilja našao se pred svojom kućom i uzpeo žurnim ko- 
rakom uz drvene, strme stube. Na hodniku vrh stuba 
nadje Ritu i Mirka; nije to bilo ništa nova, jer je Mirko 
boravio kroz dan više kod udove Jele, nego u roditeljskoj 
kući. Ovaj put se zagleda življe Mirku u oči, nego 
obično; ta on bi ga pod utiskom bujnih svojih čustava 
zagrlio bio kao brata. 

— Šta radite vas dvoje? upita djecu. 

— Učim ju na pamet pjesme, — odvrati ponješto 
postidjen dječak, a onda doda tiho: — Kad me moli... 

— Vidiš ga! suprotne se djevojčica; ovaj ga put 
baš nijesam molila, sam je izabrao pjesmicu... 

Djeca stajahu porazdaleko. Mirko kopaše rukama po 
džepu, a Rita držaše spuštenih ruku u krilu knjigu. Nje- 
zino vitko tijelo, gole i tanke ruke i smjerno spuštena 
glavica sjeti Adolfa življe netom proživjela časa i on se 
dodirne prstima gladke Ritine brade. Sad primjeti prvi 
put, da je to izrezano lice njezine majke; jedine oči, 
sjajne crne oči, što ih je dobila od oca, davahu nježnoj. 
ljepoti njezina lica i ozbiljniji i otmeniji izraz. 

— Učili Rita rado pjesmice ? — upita zatim ne misleći 
upravo ništa; njemu je godila ta mala ljepotica, kao što 
se doimlje desetgodišnje dijete: kao lijep cvijetak ili 
ptičica s krotkim i plahim očima. | 

Rita spusti dublje glavu k prsima, a Mirko kopaše 
življe po džepovima svojih hlača; al nijedno ne od- 
govori. 

Sve troje bijahu jednako nespretni, a Huger osjeti 
prvi, da je tu suvišan. 


Kad je ušao u svoju sobu, baci se u naslonjač kao 
mrtvo tijelo; još nije nikada osjećao ovoga, što mu je sada 
obladalo sve biće: činilo mu se kao da plovi silnim 
prostorjem, polažući umornu glavu u mekano i mirisno 
krilo, a dvije male, tople ručice da mu uspavljuju oči 
u prelestan san. Tomu bujnomu i sladkom osjećanju 
podao se svom dušom i počivaše zatvorenih očiju i 
s posmjehom oko usta kao da sniva. Za njekoliko ča- 
saka činilo mu se da je prosnivao komad života i sav 


Tad mu bude tijesno u toj sobici, s toga pograbi šešir 
i izleti naglo na vrata. 


U hodniku je bila sama Rita. 
— Gdje Vam je Mirko? — upita djevojčicu i pogladi 
ju po mekanoj, kestenjastoj kosi. 

— Majka ga je nješto zvala u sobu; zapovijedate 
li šta? 

— One... Recite, da večeras ne ću večerati kod 
kuće ... Idem, to jest, pozvan sam ... Hoćete li reći? 

— Bit ćete posluženi. 

— S Bogom! — Huger ju pogladi opet po licu i 
poleti hrlo niz stube. 

Jele ostavi djecu u svojoj sobi i podje u Hugerovu. 
Ona nije mogla odoljeti, da ne zaviri u tu sobu, čim 
bi Huger izišao; išla bi, jer je tobož uvijek nješta za 
njim za izpraviti, makar podići kakav papirčić s poda, 
što je vrijedjao uzoran red i čistoću u toj sobi. — Kad 
je našla naslonjač u sredini sobe, povuče ga k stolu i 
osjeti pod rukom toplinu, gdje je malo prije počivalo 
Hugerovo lice; taj osjet čudno se dojmio Jele; ona se 
spusti mrtvo u naslonjač i pritisne lice ondje, gdje je ću- 
tjela toplinu, a oči pokrije rukama... Tako uminu nje- 
koliko časaka, kad je pred vratima čula razgovor djece, 
pa skoči prestrašeno, kao da je zatečena u nečistu poslu. 
U grudima joj se dizalo nješta kao da su težke suze, 
što ne mogu provaliti na oči... i kad je došla medju 
djecu, smijalo joj se opet lice, al u duši joj bijaše da 
proplače. 


XIV. 


Iza gradjanskoga plesa, što su ga Grohlovi krugovi 
zvali «kramarskim», imao se major rad šta ljutiti: malo 
pred time kipio je od srdčbe proti tvrdoglavim Senja- 
nima, što se opet odrekla časti većina nametnutoga 
gradskoga odbora, akoprem je uz njekoliko gradjana 
imao na svojoj strani i samoga gradskoga župnika, pre- 
pošta Vinkovića, — a sinoćna zabava bučila je kao ni 
jedna još divljim uzklicima: «Dolje sabljom ! Živio ban ! 

Živila hrvatska vlada! Dolje s Nijemcima»! — Iz dvo- 
rane prenijela se ta vika na ulicu i ustavila se najposlije 
pred Grčhlovim stanom, gdje je završila razpuštenom, 
divljom deračom. 

Grohl je bio čovjek jakih živaca, te je podnašao i 
klicanje i deranje; ali njegovoj gospodji, rodjenoj Bečanki, 
kojoj je Senja i onako do vrh glave bilo, bijaše da po- 
bjesni. Vanredno razdraživa i histerična žena, kakva je 
bila, ona je u takovim noćima prezirno pljuvala pred 
svoga muža i častila ga nazivima, za koje ne bi nitko 
vjerovao, gledajući majora u službi, da ih može njegova 
vojnička narav podnijeti; on je šutio u kući filozofskim 
mirom i samo zaprečivao razdraženu ženu u naumu, da 
baca posudje na glavu nesnosnih vikača. Grohl se znao 
kadikad svladati: kad bi Senjane obladala strast, uzalud 
se bilo laćati i najstrožih sredstava, što mu ih je davala 
u ruke vlast; svaka bi sila djelovala kao da se lijeva 
ulje na vatru. On je ciljao na kolovodje, koji su potak- 
nuli i platili deračinu, i akoprem ih je u glavu znao, nije 
mogao uhvatiti dokaza proti njima ni od kuda. Zato je 
kolovodjama bacao u njihovim trgovačkim poslovima kli- 
pove pod noge, — tužbe su letjele sve češće, a time se 
otvarao sve veći jaz medju njime i gradjanstvom. 

Napokon većina gradjanstva nije bila svjestna, što 
znači imati svoj ustav, a šta biti pod vojnom upravom. 
Škole su, istina, bile njemačke, ali je Bubulić učio i 
domaćim jezikom, jer je vlastitu udobnost cijenio više, 
nego službu, koja je i onako malo nosila; a tako se i 
svaki magistratski proglas čitao u dva jezika. O cjelo- 
kupnosti zemlje, o vlastitoj upravi, o zakonima krojenim 
od saborskih zastupnika biranih svojom voljom, — o 
svem tom malo je pravih gradjana imalo bistrih pojmova, 
a još ih ie manje tima idejama njekog višeg rodoljublja 

zaneseno bilo. Da je bilo manje nasilja i da se znalo 
više pogladiti, ovijao bi Grohl mnogoga svoga upornika 
oko prsta; takova im je bila narav; lijepa bi ih riječ 
omekšala, kad bi se polaskalo njihovoj taštini, topili bi 
se kao slador u vodi; al Grohl i njegovi ljudi nijesu 
poznavali takovih sredstava: mač oko pasa — i laskanje 
mjesto zapovijedi nije se dalo složiti. Zato je i bila oporba 
i mržnja u gradu proti sablji to veća, što se jače nadi- 
mala ta sablja, da iztakne svoju moć. A toga Senjani 
nijesu podnašali. Bilo kako bilo, samo da ne bude onako 
kako sablja hoće! — 'Ta više prkosna, nego samosvjestna 
misao dijelila ih je oštro od vojničke uprave, a Grohl 
je to znao i čuvao se, da ne izigra slijepom silom dobar 
oglas upravnoga činovnika. — Činovničtvo i domaći 
župnik s njekoliko gradjana podupirahu ga, ali to ne 
bijaše još dosta: kolovodju je trebao, trgovca Barčevića, 
al njega se nije dalo dobiti; bio je bogat, a svjestan, 
zašto se bori proti sablji! — U njegovim je rukama bilo 
dosta manje imućnoga trgovačkoga življa, a ovima naj- 
niža klasa vikača, koji se nijesu brinuli za magistrat nego 
poradi prestupaka u krčmi, što bi najčešće miroljubivi 
stražari bez utjecaja Grčhlova izravnali na licu mjesta. 
Glavno uporište Grohlovo bijahu dakle činovnici, 
a njih je držao nesmiljeno na uzdi, jer im se pazilo na 
svaki kret, na svaku riječ i na družtvo, s kojim su se 
družili izvan uredovnih satova. Srećom da se i sam znao 
zaboraviti, pa naći u družtvu svojih protivnika, gdje bi 
tekla potokom sladka senjska vodica; a nije im se ni 
mogao oteti: oni su sei ponošili s njim u svom družtvu 
— ti stari dobričine Senjani! U njihovim je žilama tekla 
prava, nepokvarena slavenska krv; oni su zavidjeli jedan 
drugomu i mrzili jedan drugoga, ali za Grohla bilo je 
u svačijem srcu mjesta; nu zato je morao zažmiriti i 

svojim činovnicima, koji su još iz daljega mirisali bo- 
gate užinice senjskih trgovaca. — I tako bi se kadkad 
uspavala mržnja medju Grčhlom i gradjanima, — dokle 
god ne bi našao major kakvu god izliku, da stane na 
put kojemu kolovodji, proti kojima mu se nije nikada 
utažila krv — ili dok ne bi došla opet od ozgo kakva 
naredba, za koju bi Senjani držali da vrijedja sloboštine 
1 pravice njihovoga grada: tad bi se opet prenula ma- 
jorova službena krv i rat proti tvrdoglavim gradjanima 
zametnuo bi se s nova. 

Grohl i gradjani stajahu sada jedan protiv drugogaljuće 
no ikada: «Grenz-Militir-Gemeinde-Gesetz» izsmjehivahu 
Senjani pred samim Grčhlom, a od radosti, što su se 
složno oprli: Mi toga zakona ne ćemo! — plešu prvi 
trgovci sa postolarskim kćerima! A napokon ta derača 
— koliko radi njega, toliko, i više još, radi njegove 
žene i samih kćeri! — Sve ga je to uzrujalo i on je 
slijedećega jutra iza plesa čekao pun nejasnih odluka, da 
udje pisar Sava Zobenica. — Taj se Zobenica, da u 
kratko kažemo, dotepao u grad od njekud iz gornje 
Krajine, gdje je radi kradje volova iznio u četiri puta 
ravnu stotinu batina. U Senju se hranio svakakvim 
kruhom, samo malo poštenim, a kod Gročhla je bio u 
službi vješta i prevejana doušnika; zato se smio gotovo 
javno baviti nadripisarijom. 

U devet sati uvukao se Zobenica kao mačka u ma- 
jorovu pisarnu otvorivši vrata samo toliko, koliko mu 
je bila široka glava. Grohl nije rado gledao odurno lice 
toga čovjeka, zaraslo neurednom, gustom crnom bradom, 
iz koje se vidjelo blijedo svjetlo njegovih sivih očiju kao 
u grabežljivca; al trebao ga je. Zobeničine oči htjedoše 
biti i sada, kao pred svakim «starijim» ponizne, al bijahu 
lukave i nepovjerljive; vukao je nogu za nogom k 

Grohlovu stolu kao da će kleknuti, al njegovo jako 
tijelo i debela, okrugla glava sjećala je nehotice na risa: 
činilo se, da je pripravan svaki čas na skok. I njegov 
glas bijaše ponizan i plačljiv do gnjusnosti, jer se nije 
slagao s njegovim pogledom ni s cijelom mu pojavom. 

— Dakle šta je? otrese se Grohl, kad je Zobenica 
dopuzao do sredine sobe; nije mu bilo ugodno, da 
pridje bliže. 

— Molim pokorno, počne Zobenica poniznim glasom 
i sagne dublje glavu gledajući u pod; bio sam od po- 
četka do kraja — do same zore; igrali su, pili, pjevali 
nazdravljali i vikali. 

— Dalje! 

— Od trgovaca, na koje ste rekli da pripazim, bili 
su svi; evo ih popisanih. Zobenica razmota papirić, što 
ga je držao u ruci i pročita na glas njekoliko imena 
senjskih trgovaca. 

— Što se govorilo? 

— Ta znate, vikalo se, kako se viče uvijek: jed- 
nomu da živi, a drugoga maljem po zatiljku! 

— Drugo ništa? 

— Ta jesu... Zobenica izceri lice i nakrivi usta, 
kao da ga je spopao grč. — Ne znam, kako ćureći... 
ne da se to kazati samo ovako... zapleo se lukavi čovjek 
ukopavši lijevu ruku u gustu, prosjedu kosu na zatiljku. — 
Tek kad je osjetio nad sobom oštro Grohlovo oko, po- 
pusti opet glas, u kom je bilo više lopovštine, nego po- 
niznosti: — Ne znam, smijem li govoriti pred gospodinom 
majorom ... 

Grčhbl se trzne, kao da je nagadjao, o čem će ga 
izvijestiti Zobenica, ali se naglo sabere i reče nješta tišim 
glasom : — Govori! ... 

— Vikali su na gospodina majora i — — i — — 

pripovijedali nelijepih stvari o njihovoj milostivoj go- 
spodji i milostivnim gospodjicama — — Bilo je ružno, 
nije mi obraz podnašao — — 

— Huljo! pomisli Grohl u sebi bacivši preziran 
pogled na pisara, al ga brzo prekine: — Dalje, šta je bilo 
dalje? Tko je poveo deračinu pred moj stan? 

— To nijesam vidio, duše mi nijesam — ta rekao 
bih, da mi je otac! pritisne Zobenica ruku na pisi pri- 
gnuvši glavu na poklon. Poslije p6 noći najala rulja van, 
kad ja za njima, a ono se dere, ne bi onako, da mu na 
živu trkije krojiš. — Kad ih ostavio bijes, vratili se natrag. 
Ja sam već čekao u nutri, jer je na plesu bio još njetko, 
koga nijesam smio puštati s očiju: profesor Huger ... 

Grohl skoči kao da ga je ujela zmija: Huger * 

— Da, on... Svu noć držao se kćeri trgovca Mar- 
tinića — — 

— Lažeš, huljo! prekine ga Grohl; Martinića nije 
tamo bilo. 

— Nijesam doduše, vaša milosti, vidio njega, al 
bila mu je žena i kći; ta poznajem u Senju svako čeljade 
u glavu. 

Grohl se opet smiri grizući se u donju usnu; — Go- 
vori dalje! 

— Tako, kako rekoh: gukalo jedno uz drugo kao 
dva goluba; nije to ništa, mislio sam; mlado obadvoje, 
pa kakovo čudo! Al kasnije bome eto ga za stolom medju 
trgovcima. Stale pucati boce, uza nj djevojka, lijepa, 
vjere mi, kao svetica, pa se čovjek ugrijao: digao čašu 
i govorio, ne bi bolje, da čita iz knjige; i slušalo ga kao 
da im prodiče patrijar!... E, tko bi znao, šta je go- 
vorio; nije ni moja glava šuplja, — al govori učeno i 
kićeno kao u oko! 

— Znaš li još šta? 

— To je sve. Huger je otišao s Martinićevom ženom 
i kćerju, a ja kući, jer je pucala zora i svijet se razi- 
lazio kućam. 

— Odlazi! 

Zobenica se skunji i odvuče kroz vrata podlim očima, 
kako je i ušao. — 

Grohl stajaše dugo na jednom mjestu navlačeći za- 
mišljeno brk prama ustima. Šta je čuo o senjskim trgov- 
cima, nije bilo ništa osobita;. već je doživio od njih 
neugodnijih izjava; ni ono, šta je čuo, da su mu dirali 
u obitelj, nije ga se odviše kosnulo — i to su bile žali- 
bože stare gusle ; ali Huger! Suplenat! Jedan potez pera 
i posljedica njegove lakoumnosti ne može ga minuti... 
U istinu prva odluka, što se rodila u Grčohlovoj glavi, 
bila je bezobzirna, nesmiljena: Neka ide! Povrijedio je 
prisegu, provalio dvije najosjetljivije medje, medju kojima 
se smio kretati činovnik — državnu ideju i državni 
jezik! — On je i onako već davno sve iz daleka mirisao, 
da mu taj mladi čovjek nije osobito privržen, ali da 
bi se. usudio u kolo buntovnika! ... A još jučer sjedio 
je s njim za istim stolom i — sad se dosjetio Grohl — 
baš on se njekako porugljivo nasmijao na Grohlove riječi : 
Večeras će ti kramari opet bjesniti! ... To je bome bio 
razumljiv mig za svakoga činovnika... Huger prkosi 
— pa neka ćuti! — 

Grčhl ugrize jače u ustnicu i osjeti zadovoljno, kako 
mu je val osvete uzbibao prsi. I već htjede pozvoniti — 
ali naglo uhvati drugom rukom zvonce. U glavu mu je 
sijevnula iznenada druga misao; plamen, što je još taj 
čas podavao njegovim očima izraz samosvjestna silnika, 
koji je u ovakovim pitanjima težke povrede pokornosti 
poznao samo prijeki sud, ugasnu naglo; pogled njegov 
gubio se sad zamišljeno u daljinu, a njegovim oštrim 

Novak: Pod Nehajem. 8 

licem provlačio se koban, gotovo bolan izraz; on je 
nješta snovao — a Huger bijaše valjda spasen. 

Zatim sjedne k stolu i napiše ravnatelju gimnazije 
poziv, da mu mahom pošalje Hugera. 

Kad je Huger primio taj poziv, pokaže ga Hadačeku. 

— Ah, ti ludi čovječe! razsrdi se Hadaček; znao 
sam, kud će te dovesti tvoja luda glava! Eto — sad imaš! 

Huger nije ni iz daleka davao kakve važnosti tomu 
pismu; nije se ćutio kriv. 

— Šta ćeš sada? upita ga Hadaček zabrinuto. 

— Ja ne znam, odvrati Huger skroz nestašno. 

— Oh, lakoumni čovječe! ... Priznaj, da si bio, 
reci i to, da si išao njekoj djevojci za volju. 

— Ah! mahne Huger prezirno rukom. 

— Ne šali se, molim te! Tatineznaš... Ah, čo- 
vječe, opameti se! Još večeras mogao bi se pisati tvoj 
odpustni dekret... Nijesi li i govorio sinoć? 





— Jesam. 

— Gradjanima? 

— Da. 

— Javno? 

— Da. 

— Proti Nijemcima i proti sistemu . . . ? 

— Ito. 

— Oh! Hadaček se ulovi za glavu i pogleda usrdno 
Adolfa : — Zašto se igraš sa svojom sudbinom kao ludo 
dijete? — Šta — reci mi — šta ćeš koristiti, ma ičemu 


koristiti, ako te odpuste, pa se nadješ na ulici kao ba- 
čeni kamen? Ni jedan gradjanin ne će se sagnuti za te, 
da te ukloni sa sred puta, da se svačija noga ne spo- 
takne o te. Osvijesti se, čovječe! Ponizi se pred Grčhlom, 
on to hoće; niječi odlučno, da si išta govorio, a što si 
bio na plesu, izpričaj se, kako ti rekoh. 

— S Bogom! reče mu Huger i podje brzim korakom, 
a lice mu se sjalo od zadovoljstva. 

Bilo je jedva deset sati, a pred Grohlom se imao 
naći u jedanaest. Bio je krasan proljetni dan; po nebu 
raztresao se gdje koji bieli, pahuljasti oblačić, zrak je 
bio čist, da se u senjskom brdu vidio svaki kamen ; obrisi 
staroga Nehaja urezaše se čvrsto u tu bistru vedrinu, 
što se visoko razpela u plavetan nebeski svod razkriljen 
nad mrežkastim morem senjskoga kanala, nad sivim brdi- 
nama i nad susjednim mjestima sa bijelim kućama, što 
su se u vedrini vidjele na puškomet. S Vratnika je tekla 
prama gradu svježa Zračna struja, a u senjskim ulicama 
i u luci bilo je sve puno života. 

Huger podje ravno na rt sv. Marije ; tražio je samoću, 
jer od jutros nije imao kada da spominjanjem proživi 
doživljaje minule noći. 

Ida je bila na plesu s majkom, a Martinić je sproveo 
večer u Grohlovu družtvu; on je naumice tako obitelj 
razdijelio; da nije nitko od njegove kuće bio na plesu, 
zabavili bi mu gradjani; — da je pošao i on, mogao bi 
se zamjeriti Grohlu; on je s toga radio i sada kao obično 
u takovim prilikama: da ostane vuk sit i koza cijela, 
pošao je i lijevo i desno, t. j. poslao ženu sa kćerju 
k gradjanima, a sam se pokazao u družtvu, gdje je znao, 
da će naći Grohla. 

Prvi susretaj s Idom bio je skroz drugačiji, nego li 
ga je Huger izčekivao svojom maštom. On je pomišljao 
taj susretaj živo, potresno njekako i začarano poezijom, 
kako je čitao u romanima i gledao na pozornici. Osje- 
ćajući kako mu je puna duša ljubavi znao je, da joj ne 
će drugačije odušiti, dok ljubljenoj djevojci ne izkaže sve 
radosti i muke svoga srca... Tad ju je gledao divnu 
u njezinoj smetnji onako od prilike, kakvu ju je dan 

e 





116 


pred time gledao u crkvi... a napokon se i sa njezinih . 
usta otela mila i silna riječ: Ljubim te... Zatim su 
slijedili snovi o budućnosti: vjeritba, vjenčanje i silna, 
nepregledna sreća, kakvu još nije doživio nijedan čo- 
vjek ... 

Pa ipak nije ni došlo do te riječi, što je obuhvaćala 
sav život njegov i njezin. Njihov je govor s početka u 
svem zapinjao; do časa pred time osjećao je, kako je 
pripravna silna bujica misli i čustava provaliti na njegova 
usta, a onamo nije smogao ni riječi, da oduši samo 
mrvu tim jakim čustvima. Kad ju je zagledao kraj sebe, 
sav se izgubio od uvjerenja, da je ta djevojka, o čijoj se 
ljepoti usudio snivati, njegova . .. Ni Ida se nije mogla 
izprva oteti dražestnomu stidu oborivši oči, kad je prvi 
put ovjesila svoju ruku o njegovu... Nikako nije mogla 
da sakrije uzrujanost i smetnju, proti kojoj se junačila 
cijeli dan, jer ju je mučila neodkloniva misao: Danas 
ćemo se sastati ... Ah, kako se bojim toga časa... 

Malo po malo stadoše se smirivati njihove duše, 
oni se kao iznenada osjetiše da su svoji i onda im poteče 
razgovor bez sile, otvoreno i veselo. Kad mu je ona 
medju ostalim pripovijedala i život udove Jele, bio je 
već s nova osvojen divnom dragošću njezine priproste 
i otvorene duše. Sav zanesen nije napokon ni pratio 
smisao njezinoga govora; o njegovo srce udaraše neiz- 
recivom milotom njezin glas i dašak, koji je nosio riječi ; 
on je gledao samo ljubko igranje njezinih rumenih usana, 
njegova je svijest tonula u dubokoj milini njezinoga bića 
te bi bio tu pred stotinama ljudi klekao pred nju kao 
pred Boga... Pa ipak nije došlo do one riječi, što ju 
je neprestano nosio na usnama, da odoli srcu... Ta 
njihovo drugovanje bilo je obasjano tolikom ljubavlju, 
da bi povrijedio divnu čistoću svojih i njezinih osjećaja, 

kad bi tu riječ navlaš pred njom spomenuo. — Ali spo- 
razumjeli su se, to mu je danas ćutjela svaka kapljica 
krvi ; to je čitao ovaj čas u nebeskoj vedrini i u modroj 
dubini pod malim i veselim talasima senjskoga mora; 
on je to osjećao kao divnu i velebnu pjesmu, što ju je 
ovaj čas pjevala sva njegova duša! — 


Nješto se ipak stalo pomaljati u toj sreći, nješta ne- 
ugodna, što je svom silom htjelo zamutiti njegove vedre, 
čiste i jake osjećaje. Iz prva nije mogao pogoditi, odakle 
ta daleka i težka misao, nu kad se sjetio Grohlova po- 
ziva, bilo mu je sve jasno... Samo se čudio, da ga se 
taj poziv, kojemu se još malo prije porugljivo smijao, 
sada ovako bolno doima. Moželi uništiti njegovu sreću ?... 
On si nije mogao jasno odgovoriti, ali slutnja, težka i 
crna slutnja dizala se pred njim poput smrti: Da — 
mogao bi! ... Nema tomu dugo, što mu je opet otac 
pisao, da se nada njegovoj podpori, čim mu se dohodci 
povećaju. Najstarija mu se sestra udala, a otac se morao 
zadužiti, da joj dade kakvu takvu odpremninu. Mladji 
mu je brat učio trgovačku školu u Gracu, a kod kuće 
je bilo još dvoje djece. Tasu čekala na nj... na njegov 
izpit... Već su dvije godine minule, vrijeme je izma- 
knulo neopaženo kao dva dana, a on se još nije stao 
ozbiljno pripravljati za taj izpit. I treća bi godina mogla 
tako minuti... pa ako ne udovolji obvezi u dekretu?... 
Istina, ima primjera, da se čekalo pet i više godina na 
taj izpit, da ga se pače i oprostilo — ali ako ga Grčhi 
opiše zlo kod oblasti, ne će ga čekati ni pet dana... 
Šta onda? ... Ta je misao nesmiljeno presjekla sve da- 
leke i zlatne snove, u kojima mu je malo prije plivala 
duša, kao ono zlatno svjetlo u čistoj, plavetnoj vedrini. 
I sad poćuti s velikom bolju u duši ogavlje, da se mora 

poniziti i pretvarati pred čovjekom, kojega mrzi iz dna 
duše!... 

Do jedanaest sati manjkalo je još samo njekoliko 
časaka i on se uputi težkim koracima u grad. 

Na uglu, gdje se izpod jaka svoda išlo od obale u 
grad, nadje popa Ivu. Mali popić došepesa brzo k Hugeru 
noseći vrlo okretno kraću nogu za duljom. 

— Servus, clarissime ! pozdravi ga popić, koji je vrlo 
rado upotrebljavao par latinskih riječi, što ih je od družtva 
naučio. Kamo? — Krasan dan! nastavi hrlo, ne čekajući 
na odgovor; samo je nješto hladno — ne bi škodila 
mala čašica. Hodte, ovdje ćemo uzeti čašicu maraschina. 

— Moram se žuriti, otimaše se Huger, akoprem je 
popa Ivu vrlo volio; čovjeka, koji je onako sdušno 
vršio dužnosti svoga stališa, kao pop Ive, ljubilo je i 
štovalo sve uzprkos njegovog vrlo malenog znanja; a 
kraj toga bio je pop Ive iskren i uslužan, kako mogu 
biti samo ljudi, kojima nije mudrost ni čast otela pri- 
rodjenu dobrotu duše. 

— Ne smijete mi to odbiti — to ne traje ni dva 
časa, objesi se pop Ive Hugeru o ruku i povede ga u 
dućan tik svoda. 

U ta dva časa dospio je pripovijedati naglo i važno, 
da će biti svašta: -— Senjski će trgovci tužiti Grohla i ta 
će mu tužba zakrenuti vratom . .. Ta znate, clarissime, 
Grohlova je kuća prava Sodoma i Gomora... Već je 
i doba, da se tko u gradu i proti tomu digne, a bit će 
svašta, kažem vam. 

U dućanu je bilo njekoliko graničara, a medju njima 
i pisar Zobenica. Huger ga nije poznavao, ali je neho- 
tice svrnuo na nj oči, jer je Zobenica vodio medju lju- 
dima riječ: 

— Ja samo velim, dva su puta: lijevo ili desno — 

pošteno ili nepošteno; a bolje, ljudi, čist i svjetao 
obraz, nego carevo blago! Tko ne misli pošteno, crn 
mu obraz, sinja kukavica: ne će dalje smrti nitko, a što 
si onda, kad te ćuši lopatom po glavi? Crna zemlja ... 

Dok je Zobenica tom prodikom završavao Bog zna 
kakav razgovor, gledao je u oči sad malomu popu, sad 
Hugeru; pop Ive povladjivaše mu usrdno glavom i na- 
ruči za Zobenicu čašicu maraschina, dočim se Huger 
držao kao da ga ne razumije; pogled toga čovjeka nije 
se ni sada slagao s njegovim riječima, a i graničari tr- 
pahu mirno kupljene stvari u svoje torbe; ni njima nije 
išla u srce moralna prodika pisara Zobenice. 

U Grčhlovu sobu ušao je Huger nesigurnim ko- 
rakom; stidio se sama sebe, što nije mogao svladati 
njekakvu slabost, što mu je puzila od mozga skroz do 
koljena; srdio se sam na se radi tih tudjih, nepoznatih 
čustava, ali nije mogao odoljeti malodušnosti; kad je 
zakucao na vratima, tresla mu se ruka. 

Grčhl je sjedio za velikim pisaćim stolom sakriven 
u ogradi spisa. Kad je ušao Huger, pogleda ga preko 
stola i opet spusti preda se oči, te Huger nije znao, ima 
li se pokloniti, javit se ili čekati njegov nagovor. U sobi je 
bila mrtva tišina, samo se čulo jednolično udaranje njihala 
velike ure na zidu; kadkad bi Grohl zastrugao oštrije guš- 
čijim perom, kadkad bi zaštropotala na ulici kola, a kadkad 
bi se čuo u d&njim odajama magistratske sgrade mukao 
šum, kao da je zastenjao kakav zaprašeni akat u svom 
vječitom pokoju. — Kroz prozor spustio se koso u sobu 
sunčani stup i razletio se na podu u množinu igrajućih 
dugoljastih i svjetlih kolobara. U jednom kutu dizala se 
ogromna bijela peć, nasuprot zidu bila su dva staklena 
ormara puna debelih knjižurina sa smedjim, kožnim 
hrbtima; a sve je to drijemalo snom staračke nemoći 

— sve izim jednoličnog udaranje ure i milijuna sićušnih 
mrvica prašine, što su se vrtjele u sunčanoj zraci. — 
Taj mir bijaše dosadan do nesnošljivosti; što je dalje 
trajao, sve se više uvjeravao Huger, da mu Grčhl izku- 
šava strpljivost; ta tu je puzilo vrijeme, tu se ustavljalo 
ubijajući svojom težinom duh. Huger je to osjećao, jer 
mu se činilo, da stoji na žeravici 1 tražio posla svojim 
ćutilima po stijenama, na stropu i licu majora Grčhla: 
al svuda _mir i dosada kao smrt! Grčhl je sjedio uvijek 
na svom mjestu, kao da je sam i kao da ga ne čeka 
nitko; a kako je lagano puzalo to vrijeme! Ta govori, 
za Boga! mišljaše Huger u sebi. Barem da se javio 
kakvi god život, jer ga je ta umarajuća dosada i tišina 
davila u samom grlu... Oh, da nije morao zatajati 
sama sebe pred tim čovjekom, koji upravlja njegovom 
budućnosti, kojemu je sudbina slijepo i bez razloga dala 
u ruke uzde života drugoga čovjeka! ... A ta grozna 
tišina bez jedne promjene, bez kucaja ikakva života gu- 
tala ga je u svoje strašne ralje; ovako, ovomu nalično 
mora da je čovjeku, što ga zakapaju živa! ... Ta ko- 
liko je proteklo vremena, šta je tu, u tim odajama, gdje 
ni vrijeme ne može teći, gdje se sgustnulo kao kaša? 
Koliko je već umrlo mrtvačkih časaka u toj grobnici, 
odkako mu se ozvao: Naprijed? ... Nema dvojbe, hoće 
da ćutim, kako sam nemoćan spram njega! Uh, kako 
se prostački iztiče ta vlast! — Govori, za Boga, šta si 
me zvao! — takav mu se krik otimao iz grla, ali s njim 
bi mogao ubiti oca i — zakopati ljubav. — Napokon 
— napokon digne Grohl glavu i pogleda Hugera; zatim 
se opre o stol i ustajući reče ozbiljnim i otegnutim 
glasom : 

— Gospodine suplente . .. 

— Došao sam na vašu zapovijed, nakloni se Huger. 

Prvih njekoliko Grčhlovih riječi palo je oštro, skroz 
vojnički i iz usta čovjeka, koji u stvarima službe ne poznaje 
nikakvih obzira; govorio je o zakonu, prisezi, dužno- 
stima i povredi zakona — što se nesmiljeno kazni, jer 
pred zakonom nema rodbinstva ni prijateljstva. — A] 
kad je svrnuo govor na samoga Hugera, bude mu izne- 
nada glas blaži i Huger je dobro opazio, da tu strogost 
zakona ne će niti bi rado uporaviti proti njemu. — 
Tuženi ste, reče, i ja bih morao vršiti svoju dužnost, 
jer nas zakon veže sve jednako. Ali ne ću! Znate, zašto 
ne ću? Jer ste mlad, neizkusan, a darovit i radin 
čovjek, kojemu hoću da pripravim budućnost, a ne da 
ju ubijem. 

Huger se opet nakloni. 

— I ja sam otac odrasle djece, pa imam srca... 
A vidite, pripovijedali su mi to ljudi, koji su sjedili 
s Vama za istim stolom... Zato se čuvajte družtva, 
koje ne pripada vašemu stališu. — A na koncu mu oči- 
tova skroz povjerljivo: — U meni ćete naći uvijek 
zaštitnika, jer mi se — toga ne tajim — vrlo svidjate. 

Huger nije sam znao, kad je zaslužio toliku Grčh- 
lovu naklonost. Na ulici ga je čekao Hadaček: 

— Nu, šta je? dotrča s pitanjem preda nj, a Huger 
mu izpripovijeda sve potanko. 

— Nu hvala Bogu! — Vidiš li: Martinići! Nijesam 
li ti rekao? 

— Nemoj — ta Martinića nije tamo ni bilo! opre 
se Huger gotovo uvrijedjen, a godilo mu je, što nije 
mogla osvada pasti na Martinića. 

— Svejedno! Njetko mu je sve izpripovijedao, 
možebit ne naumice, da tebe ocrni, ali s neznanja — ili 
radije da izpriča sebe pred Grčhlom i upre licemjerno 
prstom na drugoga: — Vidiš, ja nijesam — to su oni 

drugi! — Pravo ti je! — A što je Grohl toliko ljubazan 
s tobom, moglo bi nješto značiti... 

— Šta misliš? 

— Kada bude hora, reći ću, prije ne. 


XV. 


Umirovljeni major Grohl došao je iz donje Austrije 
u hrvatsku vojnu Krajinu kao upravni činovnik i dotjerao 
u toj službi do majora; kad se umirovio, zapala ga je 
ugodna služba pročelnika kr. slobodnog grada Senja. — 
Po svom porijetlu i uzgoju držao je Grčhl Hrvatstvo 
pukom fikcijom; u njem je živjelo uvjerenje, da taj 
narod mora jednom pasti u krilo civilizovanoga Nijem- 
stva i nije mario pitati, gdje je usadjen korijen toga 
prava: nije mu bilo traga u povijesti, u zaslugama Nijem- 
stva ni u krivnji Hrvata; ali slijepa manija nije pitala 
toga; te su ideje dolazile iz vana, a službeni je čovjek, 
k tomu Nijemac, živio u njima kao u zraku, što ga je 
disao. 

Isto tako nije shvaćao Grohl ni oporbu Senjana 
proti vojničtvu; odgojen sim skroz na vojničku, držao je, 
da je za grad častno i koristno, dok mu je uprava u 
rukama stališa, koji jedini zna, šta je red i zakon. 

Njegov gnjev proti odpornicima u gradu budio se 
često i radi domaćih neprilika, gdje ga je podpirivala 
njegova žena, s kojom se nije ni malo naužio bračne 
sreće. Kći višega častnika, a udata majorica, nije tobož 
nikako mogla naći u Senju drugarice... Nu bilo je tu 
drugih razloga, što su se od nje odvraćale i njoj ravne kao 
i najuglednije domaće obitelji, od kojih se u njekojima 
govorilo francuzki i njemački i koje su žensku djecu 
odgajale u zavodima gradačkim i bečkim; i tako joj 
bijaše Senj sa svojim tijesnim ulicama, ljetnjom žegom 

i zimskom burom kao tamnica, u kojoj je rijedko poću- 
tjela slobode i života: ... Dok je bila u mladjim godi- 
nama, bila je to lijepa žena, koja je mogla podržavati 
oko sebe lijep broj štovalaca, a sada je često pala u 
mužka družtva, koja nijesu njezinom stališu ni malo 


dolikovala: domaći častnici iz Otočca voljeli su se gri- 


jati dalmatinskim vinom, nego uvelom ljepotom koketne 
majorice, a carska mornarica rijedko bi zabludila u Senj. 
Govorilo se, da je to u nje bolest, s koje je izprva 
mnogo trpjela obiteljska sreća majora Grčhla; tek kada 
se uvjerio, da je ta bolest neizlječiva, pustio ju je da 
živi po svojoj volji i pazio samo, da ne bude javne 
sablazni ... Akoprem mu je radi žene mnogi vlas po- 
sijedio prije dobe, ipak ga je mučilo jače još nješta, što 
je grdnom brigom trovalo njegovo roditeljsko srce. Dvije 
njegove kćeri, odrasle djevojke vrlo rijedke, nježne lje- 
pote, kakva se uzgaja i nadje samo u aristokratskim obi- 
teljima, bijahu se uvrgle u mater; čim dospješe do zre- 
lijih godina, pokazalo se, da ih muči materina krv... 
One lutahu u kasnim noćima i često s materom u 
družtvu po obali oko grčkih i talijanskih brodova, a u 
senjskim se kućama kriomice od djece pripovijedalo 
mnogo nelijepa o tim noćnim šetnjama... Izim časti 
obiteljske bilo je i Grčhlu i do toga, da ne zaigra ne- 
spretnim sredstvima proti gradjanstvu ili krivnjom obi- 
telji svoje mjesto; trebao je nuždno dohodke, što mu 
ih je uz majorsku mirovinu nosilo mjesto pročelnika grada 
je jače navalio gradjanski odpor proti sablji. A kad bi 
se svemu tomu pridružila u noći derača pod njegovim 
stanom, bio bi mu slijedeći dan u kući — uzprkos voj- 
ničkih živaca — da izgubi pamet. 

Tako mu je njekako bilo onoga dana, kad je dozvao 

preda se Hugera ; prošle je noći bilo dogovora na gra- 
djanskom plesu, bilo je i derače, a čas prije te CIvije 
vike čuo je doći u kuću obitelj. 

Prije nego je odlučio preda se dozvati Hugera, 
sinula mu je u glavi misao, da bi po tom čovjeku mogao 
spasiti možda dijelak časti svoje obitelji. To je zamislio, 
kad je razabrao od Zobenice, da je Huger posjetio ples 
po svoj prilici radi Martinićeve kćeri . .. Huger je mlad, 
neizkusan — a može mu izposlovati imenovanje, pre- 
mještaj, šta hoće! S Martinićem mu je lako; čovjek, 
koji živi bez vlastitoga uvjerenja, pripada onomu, tko 
ima u ruci vlast. — Sve je to naglo jurilo njegovim 
mozgom i on sam osjećaše svoju osnovu kao umirujući, 
blagi melem proti ogorčenosti, što mu je toga dana 
opet obladala dušu. — Barem da uda jednu kćer! Kod 
žene nije ova bolest opasna, koliko kod djevojke. 

Tik njegovog stana u susjednoj krčmi pjevala su 
baš sada u samo podne pijana, izpjevana grla Rusanovu 
budnicu: — Složno, složno braćo mila ... Očevidno ni- 
jesu ti ljudi ni spavali i njihove vinom omamljene glave 
vjerovahu čvrsto, da i taj čas počiva na njihovim trudnim 
ledjima budućnost grada; kolikim su samo patosom pra- 
tile njihove krvave oči junački pripjev: Na bojište za 
dom mili... 

Grohl je znao, šta ga čeka u kući radi tog pje- 
vanja iza noćašnje deračine; on je vidio svoju ženu žutu 
i zelenu, sijevajućih očiju, povezane glave i razdraženu, 
da ju nije moguće bilo podnašati! ... Ali tješio se, što 
nosi kući vijest, koja će doista i nju ugodno zateći. 
Zato joj je još pred objedom kazao svoju namisao i vidje 
joj u očima, da je pogodio. 

— Ako budeš spretan, vjerujem, da bi se iz toga 
dalo što učiniti; misao je dobra, reče mu žena. 

— Ja se nadam, da će ići; er ist zwar ein gelehrter 
Professor, aber sonst ein Trottel, umiri Grohl ženu. 

— Tim bolje! Da sam ja mužko i u tvom položaju, 
bile bi obje davno udate. 

Tad se povuku svi u posljednju sobu od ulice, gdje 
nijesu dopirali pijani glasovi i objedovahu zadovoljno i 
mirom, kojemu se danas nije nadao nitko u njihovoj 
obitelji. 

Grčhlova zamisao zrijala je od toga dana sve bolje 
u njegovoj obitelji; osobito se gospodja pripravljala da 
utanači sgodan čas, kad će prvi put dovesti Hugera u 
družtvo svoje obitelji; s onako dobroćudnim čovjekom, 
kako je Grčhl opisao Hugera, bit će, uzdala se majorica 
u svoje izkustvo, u tri, četiri posjeta, sve gotovo. Isto 
tako pripravljaše i stariju kćer na prosca, koji će se za 
osam dana pokazati u kuću, a Grohl se morao brinuti, 
da se ženske niti ne pomrse izvan kuće. Ponajprije se 
morao pobrinuti, da Martinića odbije od Hugera, jer 
čovjek je mlad, nagao, mogao bi zanagliti i prositbom, 
vezali bi ga zarukama — onda bi se stvar teže razmrsila. 

Martinić mu je sam dao prilike, da izvede svoju 
osnovu, jer ga jednom hineći nespretno ravnodušje, za- 
pitao, šta drži do Hugera? 

— Malo, odvrati Grohl iza stanke; — neka ostane 
medju nama, nastavi povjerljivo, — on se ne će dugo 
održati u Senju, ta i sad je na skoku... Kraj toga i 
zalijenio se i čim ne budu izpunjene obveze u dekretu, 
mora ići... U ostalom, on će malo dulje i živjeti, jer 
mu pluća ne vrijede šupljega boba. 

Martinićevo lice bijaše se skroz ukočilo na tu izjavu 
i sav zamišljen ostavi Grčhla, koji se zadoljno smijao 
sam u sebi. 

— Marijo, reče Martinić toga dana žalostnim glasom 

ženi; — od Hugera nema ništa, on bi nam u ovim 
težkim prilikama pao gore na skrb, nego stariji zet. — 
Izbij ga Idi iz glave. 

Medjutim se sgodi nješta, što je naglo zapriječilo, 
da se ni osnove supruga Grčh! nijesu mogle razvijati 
po njihovoj volji. 

Borba načela «dolje sabljom» proti vojničkoj upravi 
u senjskom magistatu razmahala se opet jače, kad je došlo 
vrijeme, da Senj bira svoja dva zastupnika u zagrebački 
sabor. Duhove je sve jače razdraživala i ustavna borba 
u gradjanskom dijelu zemlje, akoprem je strastvena borba 
triju političkih stranaka u zagrebačkom saboru pomagala 
Grčhlu i njegovomu jakomu pristaši senjskom župniku 
prepoštu Vinkoviću proti gradjanima, koji su svu poli- 
tičku borbu razumjeli i onako najviše sa osobnoga sta- 
novišta. 

— A šta hoćete svojom vikom? — pitao ih Vinković, 
onizak, debeo gospodin, koji je štovao častničku odoru 
koliko i svoju svećeničku haljinu. — Dolje sabljom! — A 
onda? Lijepe li utjehe gradu, da padne sablja, krasnih li 
vam nada! Zar ne čitate, da se u civilu kolju jedan 
s drugim do bjesnila, a ovdje uživate mir, jer vlada 
zakon i red? Ne pitaju li i tamo jedni pod Beč, a drugi 
pod Peštu, jer što bi počela šačica nas Hrvata, da nas 
ostave same sebi? Ta pod Bečom ste i vi, a sablja, proti 
kojoj toliko vičete, ta je sablja znak moći, reda i zakona, 
koji vas mudro upravlja u ime samoga Veličanstva, na- 
šega cesara 1 kralja! — Pa koga je od vas prosjekla ta 
sablja? Gdje je od nje tekla krv? Jest i nedavno u Italiji, 
jest i drugdje, ali da obrani nas i našega premilostivoga 
vladara. Ne siječe vas ta sablja — ne! Ona gradi škole 
i bolnice, gradi ceste i željeznice, uredjuje luke, drži red, 
čuva ugled, brani zakon i zaklanja vam život. — Hoćete 

li pod Peštu? Onda ne će biti nad vašim glavama sablje, 
ali će doći novi ljudi, novi zakoni, onda ne će biti sablje 
ni vojničtva, ali će vas sjeći nova zla, novi porezi, veliki 
nameti, jer će gospoda trebati više, nego od vas pita 
sablja; ona se uzdržava samo radi vas, dakle ne vičite 
proti toj nedužnoj sablji, jer ćete uzdisati za njom — 
a bit će kasno! Šta ste se uzvikali proti sablji, kad je 
sablja za vas, a proti vašemu neprijatelju? Šta vičete na 
sablju, kad ju paše i naš najveći gospodar kao znak vlasti, 
junačtva i snage? Ne dajte se voditi od slijepaca! — 
Tako je govorio senjski župnik svojim gradjanima, 
kad su se mjesec dana iza oduševljenoga plesa prvi 
put sastali, da se dogovore, koga će poslati u zagre- 
bački sabor. Senj je birao dva zastupnika; magistrat je 
htio da i za izbor zastupnika u zagrebački sabor vrijede 
zakoni o upravi vojne krajine, a gradjani su htjeli birati 
po starim pravima «kraljevskog slobodnog i slobodo- 
lučkog grada». Naši zastupnici, — tvrdjahu Senjani — 
imaju pravo ostati u saboru, dokle traje zasjedanje, a ne 
da se, kao krajiški, vraćaju na komandu sablje kući; mi 
ne ćemo takove komande ni ljudi, koji joj se slijepo poko- 
ravaju! Mi hoćemo da nas zastupaju ljudi, koji će dignuti 
bez straha glas za naš stari i slavni grad! Otmimo se 
sablji, sablja nam je svima za vratom ! Ona kroji pravice 
i zakone bez nas i našega znanja, a mi im se _ moramo 
pokoravati, bili nam po ćudi ili ne. Kad dodju u sabor 
naši ljudi, krojit će sami zakone, pa će se pitati za naša 
prava i za naše potrebe. Je li vas to ikada pitala sablja ? 
Još iste godine stala se uredjivati obala sa sjeverne 
strane gradske luke, a za znak, da sablja popušta, raz- 
vrgla se topnička obrana grada pred crkvom sv. Marije 
na rtu; povrh toga poslao je magistrat gradsko poslanstvo 
u Beč, da zagovara davno obećanu gradnju željeznice od 

Karlovca do Senja — a gradjanstvo stajaše na razkršću 
ne razabirajući nikako pravo, gdje će biti bolje i što će 
više donijeti gradu: sablja, koja zastupa sada vlast ili 
zamamljiva riječ ustav i ustavna sloboda, gdje otvoreno 
kazuješ potrebe i želje, gdje smiješ na usta svoga posla- 
nika reći: Mi ćemo ovakov zakon, a ne taj, što _ ga vi 


pišete! — I tako se gradjanstvo iz svog dvoumlja zalije- 
talo sad na ovu, sad na onu stranu kao valovlje senj- 
skoga mora. 


Grčhl je morao po što po to sačuvati ugled sablje 
i poslati u zagrebački sabor svoje ljude; zato se nije 
žacao posegnuti za posljednjim sredstvima svoje vlasti ; 
kremen udaraše o ocjel i iskre vrcnuše na sve strane. — 
Borba načela uzavrela je i osobnom mržnjom, t. j. podja- 
rila samo tu mržnju, koja je odavna tinjala u nječijim 
srcima, a Grčhlova obitelj dade povoda, da je ta mržnja 
buknula pravim plamenom. Njegove dvije kćeri — uz- 
prkos skoromu izčekivanju prosca — odvezoše se jednog 
dana s pomamnim Talijanima van grada u dragu sv. 
Spasa i upriličiše medju zidovima staroga razvaljanoga 


samostana razkalašenu zabavicu, od koje se sgražalo u 


gradu sve, što je bilo pravo i krivo. 

Najljući i najopasniji protivnik Grčhlov u gradu bio 
je trgovac Josip Barčević, čovjek od kakovih pedeset 
godina, imućan i ozbiljan, jedini od drugova, koji je 
izučio trgovačku akademiju u Beču, a povrh toga pivo- 
varstvo u Bavarskoj i Českoj. Trgovao je na veliko šumom, 
vinom i žitom i bio kao malo tko glavom i imovinom 
čovjek svoj, otvoten i odrešit. Vojničkomu absolutizmu 
bio je očit neprijatelj osobito pokle je g. 1860. bio okto- 
barskom diplomom vraćen ustav jednomu dijelu zemlje. 
Grčhl mu podmetaše u njegovom razgranjenom poslu često 
puta zamamnu stupicu, računajući, da nije ni Barčevićevo 

uvjerenje tvrda litica, u koju ne bi zadublo koristoljublje ; 
ali se prevario. Barčević je vidio Grčhlove namjere, bi- 
lježio mu nasilja i protuzakonitosti i samo čekao sgodan 
čas, da ih iznese u otvorenoj tužbi. Kad se dokazala 
javna sablazan s Grčohlovim kćerima, pomisli, da je taj 
čas došao i on sazove jednoga poslije podneva množtvo 
gradjana, da im kaže svoju namjeru. 

Toga poslije podneva sjedjaše desetak pozvanika 
mnogo prije urečene dobe u hladovini pod starim Ne- 
hajem: od službenih ljudi našao se medj njima Huger 
i njegov vječni pratilac Hadaček. Senjski duhovi bili 
su doduše nemirni i uzrujani kao rijedko kada; pitanje 
o izborima razpravljalo se po danu i po noći, na ulici, 
u dućanima, radionicama i u krčmama; malo je ljudi 
poimalo, što znače ti izbori, ali stara pjesma «dolje 
sabljom» živjela im je u krvi i ta se pjesma opetovala 
svaki dan u sto varijacija svakdanjega života. Huger je bio 
došao amo, jer je tražio Martinićevo družtvo, a Hadaček 
nije puštao s oka svoga druga; bojao se, da ne zagazi 
opet nepromišljeno na zlo : bilo je mutno izborno vrijeme, 
a oprezni je kozmopolita znao, da će sablja svaki pre- 
stupak suditi kao u ratu — prijekim sudom. A Grohl 
je bio i onako razdražen više nego ikada; on je već 
znao, kakva se tužba kuje proti njemu, a znao je i sav 
grad, akoprem se o njoj govorilo samo «u četiri oka». 

Kod dogovora manjkalo je mnogo pozvanika, ako- 
prem su na prvi Barčevićev nagovještaj o tužbi planuli 
njekoji tolikim gnjevom, da su htjeli sami suditi Grohlu 
i obitelji, jer je to zahtjevala «čast grada»; od ovih nije 
bilo na dogovoru za tužbu ni jednoga. Čini se, da je iza 
prve jake i vatrene odluke nadvladao i sada nehaj hr- 
vatske krvi i mrtvilo djetinjeg dobrodušja; ljudi su iza 
prve vatre mislili, da je najbolje pustiti, neka radi tko 

Novak: Pod Nehajem. 9 

šta hoće prema poslovici, da nije dobro pometati pred 
tudjim vratima. Martinić nije htio manjkati, jer je 
bilo u njegovu poslu 1 Barčevićeva novca, akoprem 
je pošao na dogovor s uvjerenjem, da ne će zabadati 
prsta u tu kašu, jer nije bilo probitačno da se zamjeri 
ni Grčhlu. 

Izprva je bilo družtvo dosta živahno, ali pravog 
povoda tomu sastanku nije se usudio dirnuti nitko. 
Gradjanin Ive pripovijedaše svojim hrlim jezikom, da je 
čitao govor njekog poznatijeg opozicionalca u zagre- 
bačkom saboru, i vraćao se svaki čas zanosnom hvalom 
tomu govoru, akoprem nije cijelog po podneva znao 
kazati ni cigle riječi, a kamo li misli iz tog govora, što 
ga u istinu nije čitao. 

Trgovac Jure govorio je prezirno pljuckajući o 
sablji i odlučno tvrdio, da nema ni gradu boljka, dok 
to sve ne primi u ruke «Ilirija»; on je držao «lIliriju» su- 
sjednom državom, koja će uzeti Hrvate u svoje okrilje. 
— I njegov susjed Filip, u čijoj je gostoljubivoj kući 
upravo «sablja» pojela i popila lijepu glavnicu, psovao 
nebiranim riečima sablju, akoprem su i ove noći dva 
auditora i dva strana častnika jedva našli izlaza iz Fili- 
pove kuće; — tako ih je oduševila prijaznost Filipove 
kuće i slast senjske kapljice. 

Mešetar «Pepo» upleo bi se svaki čas u govor za- 
plićući svojim brzim i strastvenim govorom riječ u riječ, 
da je bilo težko razabrati, što brani i što napada. 

Ratoborni mešetar Frana nudio je svoje jake i žilave 
ruke sa zavrnutim rukavima pokazujući u zraku, kako će 
slomiti sablju i zviznuti njom u more, da joj uspomena 
utone za uvijek u dubine. Ostalo družtvo držaše se tiše 
bacivši od same nevolje kadikad mudri, ništa ne značeći 
«dakako». 

Hadaček promatraše lukavim okom sakupljene otač- 
benike; samo jedanput uhvati priliku, da šaptne Hugeru: 


— Prijatetelju, vidiš li, u kolikoj magli živu ti ljudi? 


— Dolje sabljom! Zašto? Jer je to njetko drugi rekao. 
A šta onda? — To ne zna nitko. — Jesi li čuo jednu 
riječ, da razabereš svijest i uvjerenje? Samo prazna, ne- 
razložna i suvišna vika!... 

Huger je malo ne prečuo Hadačekove riječi; on 
nije slušao ni domaćih trgovaca, jer su mu se po glavi 
vrzle skroz druge misli. Sjedio je uz Martinića i osjećao 
i danas — što je već prije opazio — da se taj čovjek 
hotomice od njega odvraća. Neodoljivo pitanje, da si 
razjasni to Martinićevo držanje, mučilo ga je od njekog 
vremena, a ta mu je muka bila sve teža, što je bolje 
opažao, da mu se Martinić uklanja kao da se boji nje- 
gova razgovora. — Martinić se nije miješao danas ni 
u govor svojih drugova ; sjedio je uz Hugera nestrpljivo 
kao da je prisilno, proti svojoj volji bačen u to družtvo. 
Hugeru se dapače činilo, da je samo onda našao kakvi 
god posao ili naumice svratio pozornost drugamo, kad 
je on pokušao da zametne s njime razgovor... Zar bi 
me u istinu odbio, da mu očitujem svoju najjaču želju, 
pokle sam se sporazumio s Idom? ... 

Medjutim se stišavao govor i o izborima; svi su 
već ovo rekli mnogo puta, te ćutjeli, da je rečeno 
sve, što su o tom mogli i znali reći; i neutišivi refrain 
«dolje sabljom» bijaše im ovaj čas dogrustio. Napokon 
i ratoborni Frana povukao rukave natrag do pestnice, 
— jer se na vratima vrta pokazao častnik Zobundžija, 
inače vojnik slabo junačkog izgleda: visok, suh, nesigurnih 
dugačkih nogu i pohlepnih očiju, kojima se bjelilo ne- 
ugodno izticalo iz tamna, mršava lica i guste crne brade. 


Zobundžija kolebaše jedno vrijeme, kamo da upravi ko- 

rake, nu sve misli nadvlada brzo jedna, i on prisjedne 
k stolu trgovaca naručivši gostioničarki slabim, jedva 
čujnim glasom: — Donesite samo čašu... Trgovci mu 
ne zamjerahu toga nikada, jer ih je dobrodušje sjećalo, 
da je i u Zobundžije malo plaće, a mnogo djece. 

Družtvo mučaše, te se Zobundžija u neprilici ogledao 
i vrtio na stolcu bojeći se, da je on pokvario razgovor ; 
nu kako ga je skrb za vlastito tijelo zanimala više, nego 
službeni znakovi, on lagano odpaše sablju i metne ju 
na drugi stol. 

Sunce se već bilo spustilo za Nehaj, ali u zraku 
bijaše dosta vrućine, kao usred ljeta; stari Bezić, koji 
je u razgovoru oko izbora šutio, jer mu se žena sma- 
trala daljnjom rodjakinjom u župnom dvoru, pogleda 
slučajno povrh sebe i opazivši tanahan oblačić, kako 
putuje po toploj vedrini k Vratniku, namršti uzano čelo, 
žmirne bljedosivim očicama, uhvati u široke nozdrve 
zraka poviš glave i prekine šutnju važno poput proroka, 
koji je naviještao potop svijeta: 

— Kiša — ja ćutim kišu. 

Cijelo družtvo izvali glave na zatiljke, omjeri nebo 
i razgovor oživi opet prepiranjem : — Hoće li bit kiše — 
ili ne će? 

— Ni za osam dana nema kiše, — reče Martinić ne- 
hajno spustivši opet dolje oči. 

— Još noćas... 

— Još večeras... 

— Sutra doista! zalijetahu se u družtvu jedan dru- 
gomu u riječ, a dosjetljivi Zobundžija predloži okladu za 
malu užinicu. 

— Ni za osam dana! tvrdjaše Martinić opet ni ne 
gledajući nebo. 

— Dakle tko da plati za sve nas užinu! — pruži Filip 

ruku, čovjek, koji je hvalio i psovao uprave i vlade radi 
navike, ali tratio život i novac kupeći oko sebe družtvo 
svih stališa i uvjerenja. — Tko prima? 

— Ja! pruži Martinić ruku malko oklijevajući, ali 
Zobundžija presiječe hitro kao strijela. Pala kiša, ne pala 
— užinat će se! A za drugo se nije Zobundžija brinuo. 

Točno u šest sati pokazao se na vratima vrta Bar- 
čević. Kad je brzo prebrojio okom sakupljene gradjane, 
opazi, da najratoborniji manjkaju; mnogo dima, malo 
vatre — pomisli zatim i prisjedne k stolu; bilo ih je i 
tako dosta. Smetali su ga samo službeni ljudi, što je 
pronicavo Hadačekovo oko brzo shvatilo: 

— Čini mi se, da su se gospoda sastala na dogovor, 
gdje nama nije mjesta? 

— Tako je, potvrdi Barčević; gospoda će oprostiti, 
ali u njihovu probitku molio bih, da nas ostave same. 

Hadaček i Huger mahom pozdrave družtvo, a za 
njima se digao Zobundžija malko teže; na odlazku baci 
čeznutljiv pogled na vino, što se rumenilo sred stola u 
velikoj boci. 

Kad su ostali sami, zavlada tišina, a svi upriješe oči 
u Barčevića, koji je sjedio čelo stola. Ta lica bijahu 
sada blijeda, oči prestrašene; — oni su ćutili, da se pri- 
pravljaju na velik čin. Mnogi bi bio rado ostavio svoje 
mjesto, ali sad je već tu — pa što Bog da! Ta ne će 
valjda Grohla strijeljati ili vješati, ako ga baš i tuže. 

Barčević preleti okom družtvo i počne dubokim, 
mirnim glasom, koji je iz prva malo podrhtavao, a onda 
tekao slobodno i odrješito paleći kao sablja: 

— Gospodo — vi znate, šta sam vas ovdje uročio. 
Naš se grad eto već toliko godina otimlje izpod sablje, 
jer nas srce vuče onamo, gdje nema krute sile, bezob- 
zirne zapovijedi i slijepe pokornosti. To smijemo, jer 

smo ljudi, to moramo, jer želimo sreću zemlji, koja nas 
je rodila i slobodu narodu, čiji smo mi sinovi i braća: 
ta i u nama je iskra duha, što je gospodin Bog priuštio 
čovjeku, pa rodio se on Nijemcem, Francuzom, Talijanom 
ili Hrvatom ; i u nama je srce, što želi, što hoće, što 
ljubi i mrzi. — Ali mi nijesmo sada svoji; moramo za- 
tajiti svoje ime, moramo uspavati svoje srce — jer tako 
hoće sablja! S toga vojujemo za svoje pravo, — a ona brani 
svoju silu. Ljudi smo mi, a i sablja je u ljudskim rukama. 
Dobro dakle! Borimo se pošteno, otvoreno, okom u oko, 
kako se dolikuje ljudima. — Grohl — kojega danas 
pred vama tužim — ne poznaje tu poštenu borbu; on 
brani sebe, otimlje se za kukavnu plaću senjskoga ma- 
gistrata, dijeli pravicu, kako se njemu svidi, ne po za- 
konu, nego po mitu i prijateljstvu; on je drzovit silnik, 
koji ne pita za razloge ni za pravicu, koji je svakomu 
od nas porugljivo u oči pogledao: — Ovako će bit, kako 
ja hoću, jer tu sam gospodar — ja! Nijeste li to svi 
doživjeli ? 

— Svi! digne Frana šake, a ostalo družtvo zamr- 
mori muklo. 

— To je prvo. Drugo, gospodo sugradjani, zvao 
sam vas, oceve naše djece, da dignete glas jasno i glasno 
proti zlu i sramoti ovoga čestitoga grada! Naš grad pro- 
pada, šume nestaje, luka je pusta, grad sve prazniji; 
ubija nas sisačka željeznica, a karlovačkom željeznicom 
zavarava nas Beč kao što se mala djeca zavarkuju ludim 
obećanjima. Propadamo, to vidite, ali nješta smo saču- 
vali, što su nam namrli naši stari, sačuvali smo poštenje 
u obiteljima, u kućama i na našim ognjištima. To nas 
poštenje drži; dok je njega, nitko nas ne će svladati, jer 
je to stari, tisućljetnji hrek, a mi njegove mladice; ta 
svetinja ulijeva u naša srca ljubav k tim drevnim pra- 

govima naših kuća, da se u njima osjećamo svoji! — 
Al našao se gad, da truje našu djecu, da se ruga nje- 
zinu poštenju. —  Trpjeli smo taj smrad — a sad 
je dosta! Ja tužim pred vama ocima poslije sablazni, 
što smo ju netom doživjeli, otvoreno i glasno majora 
Grčhla i njegovu obitelj, koja bi po časti i dužnosti 
morala biti najprvlja i najuzornija u našemu gradu — 
tužim, da ta obitelj gazi božji zakon i ljudski stid, da je 
pokvara naše djece, zavodilja naših obitelji, i da bi tu 
kugu, kad bi stare pravice našega slavnoga i slobodnoga 
grada u životu bile, da bi tu kugu — rekoh — pro- 
kleli, javno spalili i njezin pepeo na četiri strane svijeta 
razsuli. Recite vi muževi i oci, koji ste dužni bdjeti nad 
dobrom ovoga grada, koji čuvate pošten glas svojih 
obitelji više nego oko u glavi, recite — je li je moja 
tužba prava? 

— Prava kao Bog! čuo se iz mrmora grozeći 
Franin glas. 

— I priseći ćete na to, da sam istinu govorio! 

— Hoćemo! viknu Frane za sve. 

— Pa dobro. Ja, gospodo sugradjani, tužim svojim 
imenom Grčhla, a tužim ga, prvo : da je silnik, da gazi 
zakon i pravicu, da ne štiti po dužnosti probitke nas 
trgovaca, koji držimo grad i njegovu okolicu i koji smo 
primili trgovinu ovoga grada iz poštenih ruku naših 
otaca; je 1 istina? 

— Istina, do Boga istina! viknuše sada Filip i Frana, 
a nejasan mrmor poprati tu viku kao neskladan akord. 

— Tužim ga, što mu obitelj truje i obežčašćuje 
staro poštenje našega grada; što bi on po zakonu božjem 
i ljudskom morao biti prvi, da zatire kugu, da čuva 
stid naših obitelji i dobar glas ovoga grada. Tužim ga, 
da je njegova obitelj crni grijeb u ovom gradu, da se 

iz njegove kuće ruži stid, da su njegova žena i djeca 
otrov za naš nepokvareni narod. Je | istina? 

— Istina, istina! čulo se opet jasno i glasno iz du- 
boka mrmora sakupljenih ljudi. 

— Hoćete li to prisegom potvrditi? 

— Hoćemo. 

Već drugi dan pošalje Barčević pismenu tužbu proti 
Grčhlu. Filip se učinio bolestan, da se ne mora sastati 
s Grohlom, mešetar ga Frane pozdravljaše na ulici dublje 
i poniznije, a Mate, Ive i svi drugi čuvali su se ulice 
oko magistrata, da ih ne ugleda Grohl. — 


Martinić je izgubio okladu. Kiša je lijevala, kao da se 
nebo otvorilo, a njemu se činilo, kao da ga i to samo nebo 
podražuje: — Filip je dobio okladu, a ti si izgubio... 
Sto forinta otišlo je kao u vjetar! ... Za taj novac jeli 
su pozvani i nepozvani kao iz gorice vuci, a pili kao 
najveće lakomice. Sto forinta — a radi kiše! Sedam 
dana držalo se nebo vedro; osmi dan pod večer uze 
treskati u Senjskom bilu grom za gromom, a kiša lije- 
vaše, kao da su se prodrli oblaci. — Sutra dan sjalo je 
opet nad Senjem sunce, a jedva se Martinić pokazao po 
objedu na ulici, već je Zobundžija doletio na svojim 
dugačkim i nesigurnim nogama skrivajući badava puno 
zadovoljstvo na žednim očima: 

— Užinica je naručena u sv. Martinu... u četiri 
sata! Ja se častim da Vas pozovem ... Da nije bilo 
kiše, platio bi Filip — tako je uvijek kod oklade... 
Dakle u četiri sata! ... 

— Prisjela ti! pomisli u sebi Martinić, ali se pred 
častnikom izpravi malko smiješnom ozbiljnošću: — Ja 
držim riječ! 

— Molim! izvine se _Zobundžija i podje za svojim 
poslom, a duša mu se smijaše; na okretu u grad «pod 
voltu» baci njekoliko ljubaznih pogleda k ribaričinoj 
bašči blizu kapelice sv. Martina kraj Senja. 

Kakva je to bila užinica! S početka, kad su sjeli, 
i pomozi Bože! Našlo se tu kojih petnaest ljudi, što ih 
je bilo kod oklade. Ali za malo došao fiškal Matija sa 
svojim pisarom Savom Zobenicom, carinari Mrnjarac i 
Vujaklija s tri, četiri podčastnika, magistratski pisar Škr- 
bina s pridjevkom «glad», koji se onako suh i visok 
ustubočio poput gladne godine pred punim stolom i 
razkolačio oči, kao da će sav taj stol progutati u njih; 
došlo i drugih pisara i podvornika, našlo se bačvara, 
krojača, postolara i mežnjara — ma došao svaki bijes 
taj dan u sv. Martin, jer je Zobundžija osam dana pri- 
pravljao ribaricu: «neka ne manjka ničesa, jer je grjehota 
štediti trgovačku kesu»! Sve je to došlo piti tobož svoju 
mjericu, a sve je nahrupilo ćuteći gostbu iz daleka kao 
muha, sve na račun trgovačke oklade. 

Sto forinta — a radi kiše! Koliko je toga iz Mar- 
tinićevih ruku odnio vjetar, pa zašto da ne dobije svoj 
dio i kiša! — Ali osam dana iza gostbe došla su u 
Senj dva Tršćana na mig Bog zna kojega Martinićeva 
zavidnika; gradom se brzo pronijela tajna, da se propit- 
kuju za Martinićeve trgovačke poslove. — Jedno zlo ne 
dodje nikada samo, mišljaše Martinić, ali ga ta slabo 
utješljiva riječ nije mogla smiriti. Njegovi trgovački po- 
slovi — kao što i u cijelom gradu — padali su svaki 
dan ; što je bilo još u rukama, bilo je najviše tudje, a 
Martiniću se bijaše težko razstati i s tom tudjom imo- 
vinom. Zakon je bio jasan — a zakon je držao u ruci 
Grohl; taj čovjek, proti kojemu je još nedavno slušao 
tužbu svoga sugradjana, mogao mu je spasiti barem 

štogod imutka — ako i ne čast; šta će trgovcu čast, 
ako nema imetka? mislio je Martinić i još iste večeri 
odputi se Grohlu. 


AVI. 


Čovjek neuk, koji i onako nije shvaćao borbu proti 
sablji i Barčevićevu tužbu drugačije, nego da će ovoga 
Grčhla zamijeniti drugi Grohl — i koji je svaku oblast 
smatrao samo potrebnim zlom, što utjeruje daće, što se 
na svijet rodi s pravom, da priječi slobodno stjecanje 
pojedinca, što dijeli stečevinu s onim, tko ju je stekao 
i kojemu se ljudi klanjaju i boje ga se, jer smije kazniti: 
u takovom je čovjeku sebičje, žudnja za vlastitom udob- 
nošću bila jedina pobuda, da se bori za jačeg i da bude 
uaslonom onomu, tko može više dati ili barem obećati. 
Martinić je ljubio svoju ženu, svoju djecu i sama sebe 
— i više ništa. Bilo je i takovo doba: uzeti i prevariti, 
kad nije nikomu prijetio glad, činilo mu se slobodno; 
u to ga je upućivalo životinjsko osjećanje za obranu i 
uzdržavanje sama sebe i svoje krvi: samo se sakriti 
oku oblasti ili joj metnuti na oči rubac; božje oko često 
zažmiri i rek bi da kadikad zaboravlja kazniti. — A 
nijesu se mnogo otimali ni ljudi, kojima je bila u ruci 
uprava i državno dobro, da im se lijepim načinom za- 
mažu oči; zakona je bilo na papiru sva sila, ali se u 
javnim poslovima dalo potajno sporazumjeti s ljudima, 
što im je bila u ruci vlast: Pomozi ti mene, pa ću ja 
tebe pomoći; ta ruka ruku pere! Takova su čovjeko- 
ljubna načela utrnula često svijest zakona u službenim 


ljudima: šuma je nikla sama — pa čemu pitati, tko je 
udario na drvo službeni biljeg? Državna blagajna ima i 
previše — ta zašto se zove «carska»? Zato bi ti carski 


ljudi znali doći senjskomu trgovcu, da potvrdi izplatu 

robe prodane eraru — a te robe nije vidio erar, ni tr- 
govac, ni carski čovjek. — U takovom su duhu vremena 
odrasli mnogi senjski trgovci, — a bez škola i ikakve 
druge mudrosti života! I išlo je to ovako mirno, lagodno, 
kao da _mora tako biti: šteta državi na vlastitu korist 
nije bila kradja, nego mudrost života, da uloviš pravu 
priliku. Lako se stjecalo, a zato i trošilo lako: graničari 
s kopna, a brodovi s mora nosili su u grad lijep novac, 
ali novaca je bilo svejedno malo; najviše ga je raznio 
vjetar i odplavila kiša. 

Bilo je doduše obitelji, gdje je upravljala mudrija 
glava, gdje se od _ godine do godine brižno pomišljalo, 
da je u gradu sve to manje graničarskih kola a u luci 
manje brodovlja, kako god je rjedje mogla pasti sjekira 
u dobru šumu; Englezi i Francuzi nijesu već ni marili 
za senjsku luku! U to se stao pronašati i glas, da će se 
graditi željeznica Karlovac-Rijeka! Gorega zla nije mogao 
izčekati Senj, — Valjalo se stisnuti i skrbiti, da se djeci 
namakne novo vrelo za život. Gdje je bilo razboritijih 
otaca, stalo se odbijati sinove od posla s poharanom 
šumom; ako nema graničar zaslužbe — nema po što ni 
Dalmacija u Senj; trgovački sinovi počeše tražiti kruha 
u činovničkom stališu, a našlo ih se dosta i po stranim 
sveučilištima. 

Martinićevo oko nije gledalo u budućnost, nego se 
vraćalo u zlatnu prošlost, gdje su njegovi suvremenici 
Cikota, Dobrila, Žanerić i drugi stekli lijep imetak; on 
im se i čudio; — ta i kroz njegove je ruke prošao silan 
novac, prošao kao da ga je pojelo sinje more! — On 
je ćutio na savjesti i dug Ivelićev, ali je zato vjerovao, 
da je to samo slučaj, što je u Senju počela malaksati 
trgovina, da je tajna i nedokučiva sila navrnula za čas 
žitak na drugu stranu, kao što se plodna kiša znade spu- 

stiti nad sv. Jurajem, a susjedni Senj izgara od suhe 
žege. — Kad li se u družtvu sugradjana povela riječ 
O propadanju trgovine, pa se s njekom sigurnošću proro- 
kovalo, da će grad propadati još i više, zamislio bi se 
Martinić, ali njegove misli nijesu mogle stvoriti kakovih 
odluka, niti je mogao osjetit pouzdanja u kakovu vlastitu 
snagu; pred njegovim očima dizala bi se samo blijeda i 
nejasna slika, — u koju ne bi vjerovao. — A _ napokon 
da se i sbude — neću biti sam; propast ćemo svi! — 
Jedina utješna misao zajednička svim malim, sebičnim 
duhovima! — S toga se podao valu udesa kao čovjek 
sred pučine u ladji bez jedra i vesala: samo ga nada 
nije ostavljala nikada! On je gledao u budućnost to 
smjelije, što je manje u sebi osjećao snage, da sam pri- 
pravi tok svoje budućnosti. Nada mu je bila najjače 
uporište, a udes posljednja utjeha. On nije krivio sebe 
radi propadanja, nego taj nedokučivi, tajni udes, koji se 
ne da umoliti, koji nosi i odnosi čovjeku bez vlastite 
zasluge i krivnje; on je krivio nesreću, što je napala 
njegovu kuću, kao što je zavidio sreću svojih sugradjana, 
koji se nijesu marili takovom brigom i strahom osvrtati 
na svoje imovne prilike. Nije krivio ni obitelj — ta žena 
mu se mučila u kući kao služavka; ona je ustajala zorom 
i do mraka čula se u kući njezina vika na služinčad ; 
ona se sagibala i sada za iglom konca, vikala je i sada 
na ukućane, ako je bez potrebe gorjela lojanica — ali 
je ta štednja kapala na uzak otvor, a njezina taština 
otvarala je izdatku daleko šira vrata. Mnogo je toga i 
ona bacila u vjetar i darovala, samo da svrati pozornost 
na svoju kuću, da joj pribavi ugled i uzbudi zavist: 
zato je Martinićeva kuća bila razvikana, da je tu novaca, 
jer se dalo trošiti i bacati bez računa; a to je prima- 
milo zaduženoga upravnoga činovnika iz gornje Krajine 

Lisjaka, da je uzeo stariju Martinićevu kćer. — Kad je 
bilo poći svatovima u crkvu, činilo se opreznomu činov- 
niku vrijedno, da upita budućega tasta, koliko je na- 
mijenio djevojci miraza u gotovu novcu, jer za onu 
bezbrojnu i našaranu rubeninu, što su ju nagomilali u 
ogromne sanduke, nije mario gotovo ništa. Martinićev 
ponos nije dopustio očitovati, da u njega nema gotovine, 
s toga je htio umiriti budućega zeta: «Moj je novac u 
trgovini, a kad umrem, ne ću ponijeti sa sobom u 
grob ništa; ostat će sve našoj djeci». — Lisjak je 
to vjerovao, ali njegovi dugovi nijesu mogli čekati 
do Martinićeve smrti. Vjerenica je bila u vjenčanom 
odijelu, svatovi se kupili, stolovi su čekali prostrti za 
četrdeset osoba, u tri senjske kuće peklo se, varilo, i 
mijesilo za pirovanje — i u tom času izjavi Lisjak, da 
ne ide u crkvu, dok ne vidi novčanu gotovinu u svojim 
rukama. Martinić stajaše blijed, žena mu plakaše, a vje- 
renica padaše u nesvijest ; ali mladoženja stajaše odlučan 
i neumoljiv kao stijena, svi nagovori i obećanja odbijahu 
se u hladnu odluku: — Ja trebam novaca, bez toga ne 
ću se vjenčati. 

Martinić pokupi svoju gotovinu, Martinićka svoju i 
pošalje kriomice zlatnu imovinu u zalog, da namakne 
novce, radi kojih bi tobož tolika sramota pala na kuću. 


Brak ipak nije bio sretan. Bio je bez djece, a Mar- 
tinić je dva puta morao povećim svotama izkupiti zeta, 
da ne izgubi službu i da ga ne zatvore radi pronevjerenja. 
Napokon ga je na radost Martinićevu premjestilo njekamo 
u Slavoniju, odakle je badava kucao prošnjom i grožnjom 
na tastov džep. Njekoliko godina nije čuo o kćeri 1 zetu 
ništa, a pripovijedalo se, da živu od nevolje skupa, jer 
je pošlo svako svojim putem. Poslije im je Milka često 

pisala i, sudeći po pismima, bila je vrlo zadovoljna i 
sretna. 

Stariji Martinićev sin «Dragi» bio je roditeljska nada, 
kao što je u obće najstarije mužko dijete nada obitelji. 
Martinić se nije bojao varati u svojoj «nadi», jer su 
pred njegovim očima lebdjela lijepa vremena, kad bi 
graničar nakupovao svoje potrebštine, pa iztresao iz će- 
mera novce: — Naplati se, gospodaru! — Za takovu trgo- 
vinu nije trebalo znati ništa do sbrajanja. Ali kad su 
već pod nosom škole, a dječak bistre glave, pošalje ga 
u gimnazij, jer najposlije nitko ne zna, što mu je sudjeno 
biti i gdje ga sreća čeka. Sam se ipak nije mnogo nadao 
od tih škola; ako ih svrši, dobro je — ako ne svrši, 
možda i bolje; za popa ne će, a očev je posao nosio 
više, nego činovničko mjesto. Zato je i žmirio na školske 
opomene, dok se napose s petim razredom nije mogao 
ni u dvije godine razstati. Tad ga privuče k sebi u posao, 
t. j. pusti ga, da mjesto škole pogleda kadikad, što se 
radi u očevu zanatu. 

Njekoliko godina minu tu dječaku u sladkom plan- 
dovanju s mnogim drugovima, koji su svojim ocevima 
bili jednake nade, kao što je «Dragi» bio svomu. Svaki 
je takav sin osjećao obilje očevih dohodaka, kao da je to 
nasljedno pravo njihove obitelji, u koje ne smije dirnuti 
vrijeme ni ljudi. Zato se Martinićev sin mogao podati 
životu, koji ne poznaje ozbiljnih pitanja vremena, životu 
bez misli i bez rada, slobodnu uživanju svijeta; to je 
bila priprava za očevo našljedstvo, što će ga primiti u 
svoje ruke, kad stignu godine, u kojima dolazi pamet. 
Zato bi zavirio u očev posao samo, da namakne krio- 
mice novca za noćni život, koji se u svojoj bujnoj jedno- 
ličnosti nije mnogo protivio nazorima otaca, jer se puno 
cijenila rieč, da mladost mora izkipjeti, a pamet da do- 

lazi godinama sama od sebe. U njekoliko godina uronio 
je «Dragi» u slasti života preko glave; podao se raz- 
draživim  užitcima i mekoputnosti bez jedne ozbiljne 
misli, bez jedne brige do tog života, u kom je do ogavlja 
bilo svega, što uspavljuje um i srce. Bilo mu jedva dva- 
deset godina, kad mu se već grustilo i to, što je moglo 
podati družtvo malenoga grada; zasićen svim  razdra- 
žicama toga družtva čekao je zijevajući promjenu dosa- 
dnoga života, a otac godinu, da se pojavi pamet. — 
Tek kad je prvi put vidio i okusio svu zamamu i sjaj 
velegradskih noćnih tajna u Trstu, pobudi se u njem 
pravo izkvareni zanos za otrovnim užitcima. Odslije tek 
čekao je otac nestrpljivo, da se pojavi godina, koja nosi 
pamet, jer je lako mogao sračunati, da sin treba više, 
nego cijela kuća. — On je nastojao zapriječiti, da «Dragi» 
ne dodje do novaca, ali zapovijedati mu nije već mogao ; 
sin je bio svoj, on je od prvoga djetinjstva držao uzde 
svoje volje u vlastitim rukama; otac se već sada nije 
mogao u to dirati, jer ga je sin i tako držao zaprekom, 
proti kojoj se morao boriti radi slobode svoga života. 
Sad je istom i počeo doživljavati Martinić gorke do- 
življaje od svog sina. 

Jedne noći u pokladno doba vukao se težkim i ne- 
sigurnim korakom pandur Mate kroz tijesne ulice gornjega 
grada. Nebo je bilo sakrito oblacima, u moru i u zraku 
šumila je jaka jugovina: — baš noć za kradju! mišljaše 
starac, a duše mu se hvatao ledeni strah, jer se jugovina 
motala i zavijala u crnom zraku, kao da nad kućama 
oblijeta družtvo duhova i svakojakih sablasti. — La- 
gano su Mati odmicale ure, vrijeme se vuklo lijeno, kao 
da ne može naprijed od težke jugovine, i tako, čas bro- 
jeći ure, a čas moleći očenaše za sve mrtve, što ih se 
sjećao, čekaše, da ga izmijeni straža. Bio je tek jedan 

sat po ponoći; — još čitavu uru nije se smio maknuti 
iz tih mračnih i dugačkih ulica, u kojima je sve čekao, 
da će vidjeti prikaza i sablasti, što ih je badava tjerao 
očenašima iz svoje stare glave. — Tako obilazeći nadje 
se i pred tijesnom ulicom, gdje je stanovala udova Jele ; 
dugačak, uzak i crn otvor ulice zijevnu na kukavnog 
Matu, kao da će ga proždrijeti, i on se naglo odvrati od 
njega, jer mu se tijelom prolio leden mraz, kad ga je 
ugledao pred sobom kao nijem i neproziran otvor groba, 
— Al iz sredine ulice, ondje od prilike, gdje je bilo 
skladište Martinićeve trgovačke robe, osjeti Matino uho 
nješto sumnjiva. Da izmakne — da sluša? ... Službena 
svijest pridrža ga na mjestu i Mate razabiraše izpremije- 
šani zvuk prigušenih ljudskih glasova i nejasan štropot... 
Jest — nješto se sbiva tu, samo da je znati, jesu li to 
— živlili mrtvi?... Ako je kradja, lako ih je upla- 
šiti — al ako su sablasti, koje u četvrtgodištima drže 
svoje noćne obhode sa svijećama u ruci?... Lako da 
već nije sreo takav obhod kraj crkve sv. Franje i poznao 
u njem svoje pokojno kumče u bijeloj košuljici sa ve- 
likom voštanom svijećom u ruci! ... Štropot i glasovi 
javljaju se izprekidano sad jače sad slabije, ali šta jasna 
nijesu mogla razabrati Martina ćutila od samoga straha... 
Napokon se tri puta prekrsti, zakašlje živo i udarajući 
nogama, podje u ulicu... Al nije učinio nego njekoliko 
koraka — pred njim sijevne plamen a Mati se činilo, da 
ga je svega obasjalo svjetlo jače nego sunce — i tad 
bude opet crn mrak, još crnji, nego je pred time bio... 
Njetko se ondje smijao kroz šaptanje — al Mate nije 
čuo ništa; jer mu je uši zaglušila njekakva zvonjava... 
Sad će bježati! reče zatim njetko gušeći se u smijehu, 
a taj čas pojavi se u crnoj tmini ulice silan gorostas i 
rigaše iz usta prema Mati krvavo svjetlo . . . Sad je si= . 

rota poćutio, kako mu je iz starih nogu izpila tajnovita 
moć svu snagu, kako mu kroz žile plazi mrtvačka sla- 
bina i on klekne na oba koljena; silni strah iztisnuo mu 
je iz glave svu pamet, samo je u tom malom mozgu 
sijevnula uspomena na staru, davno umrlu babu, koja ga 
je za takove sgode naučila moćne riječi: te su riječi 
opetovale sada bezsvjestno, ali skroz pjevajući dršćuće 
Matine usne: 

— Svaka duša Boga hvali — hvališ li i ti? 

Strašna pojava ruknu muklo, a kad je po propisu 
tri puta opetovao te riječi, nestane plamena i gorostas 
izčezne u tmini. 

Sad Mate zaklopi oči i zaboravivši, da se prikazi ne 
smije okrenuti ledja, okrene se i sav znojan nadje se 
kao da ga je nješta bacilo u široj ulici donjega grada. — 

Zorom potraži Mate popa Ivu, da mu povjeri strašni 
doživljaj od minule noći, jer je i on znao za knjigu za- 
klinjalicu, što ju je čuvao pop ive. U knjizi nadjoše 
molitava, kako se tjeraju duhovi iz kuće, kako se oslo- 
bodi čeljade nečistoga duha, pa i riječ po riječ ono, što 
je i Matu oslobodilo od noćašnje prikaze; samo na nje- 
govu žalost nije bilo ni spomena o tom, kako se za 
buduća vremena može čovjek sačuvati od toga zla. 

Ali jedva što je dan zabijelio, pronese se gradom 
glas, da je noćas pokralo Martinićevo skladište; sad je 
i pop Ive znao, kakovi su duhovi saletjeli Matu, ali je 
morao šutiti radi Mate: šta bi bilo od staroga čovjeka, 
koji je posijedio u službi, da se sazna, kako su se tati 
osigurali proti njegovoj straži! 

Njekoliko dana iza toga odputova opet «Dragi» u 
Trst, a ocu medjutim njetko dojavi, da se našlo pokra- 
dene robe negdje u gornjoj Krajini. Martinić se odveze 
preko Vratnika, a tu se na njegovu žalost izpostavi, da 

ga je s pomoću Tomaza «mješine» pokrao vlastiti sin 
i prodao robu preko Vratnika... Sav sdvojan vraćaše 
se Martinić kući s uvjerenjem, da se tako ne može dalje, 
— ali kako zapriječiti taj život, nije mogla doseći nje- 
gova očinska pamet. 

Medjutim se počeše pojavljati «Dragomu» posljedice 
lakoumna života, bolest, proti kojoj su se! badava borila 
zastarjela medicinska sredstva domaćega liječnika. Bolest 
si je naglo krčila putove sve dalje po tijelu i liječnik 
je bio prisiljen priznati ocu, da je tu njegova pomoć uza- 
ludna, jer je gnjiloba zahvatila gotovo sva uda. Mar- 
tinić se nije puno žalostio za sinom; ta «nada», na 
koju je prije ponosito dizao svoj očinski pogled, gasnula je 
malo po malo i on se napokon morao sprijateljiti s mišlju, 
da je bolja smrt nego i čestit život u tijelu nakaženu ra- 
nama ružne bolesti. «Dragi» podleže stupivši u dvadeset 
petu godinu svoje dobi — onda, kod je Martinić držao, 
da će mladenačke strasti izkipjeti i doći pamet. 


* 


Dvoje mladje Martinićeve djece nije moglo ni u čem 
uživati onoga obilja, u kom su odrasla starija djeca. Mati 
nije mogla zaboraviti ono obilje, družtvo i hirove, s ko- 
jima je odrasla starija njezina kći gledajući Idu, koja je 
živjela 1 rasla kao da se rodila u drugoj kući i od drugih 
roditelja. Al djevojci je cvalo lice zdravljem, oči joj bi- 
jahu vesele, bila je hitra kao ptica i pripravljala se pje- 
vajući za onaj čas šetnje uz morsku obalu po nedjeljama 
1 svecima. — Kad se počela razcvjetavati djevojkom, - 
izporedjivala bi mati nehotice ćud i život svojih dviju 
kćeri; gledajući Idu ovako otvorenu, zadovoljnu i skroz 
sretnu bez ikakovih zahtjeva do te šetnje sa svojim 
vršnjakinjama, spopala bi joj materinje srce muka, što 

nije za to dijete sačuvala ni dijelak od onoga, što je mogla 
davati starijoj kćeri. Kad bi Idu, umorenu poslom, s ve- 
čeri svladao san, nadnijela bi se mati nad njezine cvatuće 
obraze i zagledala u lijepe crte njezina lica; i dugo 
ne bi mogla skinuti očiju s tih nevinih i fino zavijenih 
crta pod bujnom, kestenjastom kosom; ona nije nikada 
vidjela šta ljepšega ni osjetila više ljubavi prema svomu 
djetetu, nego kad bi u takovim časovima osjećala djevi- 
čanski dašak i toplinu nježnoga tijela, prelestno zavijenih 
oblina njezine pune i bijele puti. Ona je bila uvjerena u 
duši, da je ta ljepota kadra zatraviti svačije srce, da bi 
tu pred njom mogao klečati kraljević kakov, jer je 
bila divna svojom ljepotom i mirisavim bićem angjeoske 
čistoće. Al malo, vrlo malo mogla je već sada dati, 
da prikaže tu ljepotu svijetu! Pod takovim dojmovima 
osjećala bi tu ljepotu kao osvetu u materinjem srcu, 
njezinu dobru ćud kao vječnu i težko podnošljivu opo- 
menu, jer je bila nepravedna. Ta baš ovo dvoje mladje 
djece, za koju nije nikada prije osjetila toliko roditeljske 
brige i ljubavi, kojoj nije mogla dati ni dijelak onoga, 
što je davala starijoj djeci — upravo to dvoje živjelo je 
u njoj, osjećalo s njom, ljutilo ju, veselilo se i plakalo 
kako god se veselila i plakala ona! Starija djeca, za 
koju je dala sve, pripadala su drugima, a ovo dvoje, ko- 
jima nije sačuvala ništa — pripadalo je njoj; ono je 
dvoje ljubilo svijet, a ovo nju i roditeljsku kuću. 

U takovom bi času rado iz sredine srca dala svoju 
krv, da vidi Idu sretnu, uzvišenu i nagradjenu; na nje- 
zino bi se lice kotrljala suza za suzom, — a Martinić bi 
mnogo: puta vidio takav prizor i podnašao ga težko: 
iz njegovih je ruku mnogo odnio vjetar i izprala kiša, 
što je morao sačuvati za svoj djecu... 

Težko da je Ida slutila brige svoje majke; ona se 

veselila svomu životu, kako mu se veseli i ptica, što po- 
leti u vedrinu i vidi, da sjaje sunce i cvate cvijeće, pa 
se spusti u bujno zelenilo i pjeva punim grlom, jer je 
sve lijepo i jer joj je život drag. U njezinoj je krvi ži- 
vjela sreća, što ju čeka, ali na nju nije mislila nikada; 
da je znala o tom misliti, ne bi ta sreća bila onako nepo- 
mućena, velika i čista. Ovako ju je nosila u duši kao 
zvijezdu, ćutjela joj je silni sjaj, ali što je, nije mogla ni 
smjela znati. 

Tako je doživjela sedamnaestu godinu, kad se čisto 
osjećanje njezine duše ganulo kano dirnuto morsko zr- 
calo. Hugerovi pogledi upisaše prvi trag u čistinu nje- 
zinoga djevičanstva. Neizvjestno čeznuće njezinoga bića 
za slućenom srećom stade se pomaljati kao prvi trak 
svjetla. Kad se prvi put usudila pomisliti, što znače oni 
pogledi, svlada ju nepoznat i velik strah. Pod utiskom toga 
straha poćuti se nemoćna i slaba, kao da ju je silni val 
oteo samoj sebi; težki osjećaji provališe joj kadikad su- 
zama na oči, ali je u duši nosila velebnu sreću. Odslije 
manje je govorila, manje se veselila i pjevala; sladke i za- 
mamljive misli oblijetahu joj sve više glavom, bijahu joj 
sve milije, jer su ju zanosile u divno, nepoznato carstvo 
silne i nedokučive sreće, Često bi joj sada zapeo posao, 
njezine bi ruke klonule u krilu, pogled bi joj se ukočio, 
a pamet joj se krilila po nejasnim daljinama... Tad 
bi naglo digla glavu i činilo bi joj se, da je pro- 
snivala dugačak san tražeći badava po pameti, da uhvati 
jasnu nit, o koju su se vrzle te daleke, sanjarske misli. . . 
Ali kad bi sijevnule pred njom dvije Hugerove oči, sve 
bi joj podrhtavale grudi pod utiscima jake sreće ; sve bi 
se smiješilo oko nje, sve bi pjevalo divnu pjesmu o toj 
sreći života! 

Pa ipak bi došlo časova, kad bi živjelo nješta u 

njoj i oko nje, što bi zastiralo tu sreću, nješta, šta ju je 
sililo na uvjerenje, da se nade u tu savršenu sreću ne će 
izpuniti nikada. — Sve prilike njezinih roditelja kao i 
Adolfove bile su joj dobro znane, ali nije bila svjestna, 
da po tim prilikama sudi, s kolikim će potežkoćama i 
zaprekama biti u svezi ostvaranje tih divnih nada, što 
su se dizale u njezinim grudima poput mora i što ih 
je čitala onako jasno upisane u Adolfovim očima; zato 
je zvala neumoljivi sud vlastite pameti slutnjom — crnom 
slutnjom, koja je ipak morala barem kadikad ugasnuti u 
silnoj ljubavi njezinoga srca. Ni onda joj nije bila duša 
mirnija, kad ju je Adolf onako iznenada saletio u crkvi, 
pa ni onda, kad se sva blažena razstala s njime na gra- 
djanskom plesu, gdje je oboje osjetilo skladne osjećaje 
svojih duša, makar da si o tom nijesu ni riječi progo- 
vorili. 

Tek onda počelo je nestajati tih crnih slutnja, kad 
je vidjela, da mati hotomice svraća govor na Adolfa. 
Iz ono malo riječi, što ih mati znala naći u pohvalu 
«lijepoga i umnoga mladića» razabirala je jasno, da su 
roditelji na ruku njezinoj sreći, a u njih je imala onako 
neizkusna, bez poznavanja svijeta, najjače pouzdanje. 

Ali naglo ote nješta nesmiljeno tu nadu. Mati je 
prestala spominjati Adolfa, licem joj se vukla bolna skrb, 
a Ida bi često osjetila, kako joj brižni pogled zastane na 
njezinu licu... Njezine slutnje vratiše se još crnje, a 
djetinjski stid nije joj dopustio, da pita razjašnjenja toj 
nagloj promjeni. Tek jednoga dana preda joj služavka 
puna straha Adolfovo pisamce. On joj je pisao sve, što 
je 1 sama osjećala, a u tom i ove redke: — Vaš otac 
očito izbjegava svaki dodir sa mnom — ja očajavam: 
Zašto 2! Ne sumnjam o Vašem srcu (oh kolika mi pre- 
sladka čuvstva struje dušom, kada na to mislim!) — al 

moram čuti iz Vaših usta jednu riječ, da sklopimo našu 
sreću : recite, smijem li očitovati Vašemu ocu sporazumak 
naših srdaca ? 

«Vi znate, da se ne mogu protiviti Vašoj želji» 


odgovori mu Ida, — a za tri dana donese joj služavka. 


opet Adolfov list: 

— Vaš me je otac odbio! ... Ja sam dobro razumio 
njegovu nepriliku za odgovor na moj upit; on se pro- 
tivi našoj ljubavi... Ido, ja Vas ljubim silno, moram 
slijediti glas svoga srca, da ste moja i da ne smijete biti 
već ničija! — Uztrajte, nas štiti Bog! 

Ni Ida ni Adolf nijesu mogli slutiti, da im je sreću 
razbio sam Grohl odlučivši spasiti barem jednu svoju 
kćer s Adolfom. On je i nadalje prijateljski upozorivao 
Martinića, da se Huger tek od milosti trpi u službi, da 
je nemirnjak, kojemu visi služba na vlasu, jer se druži 
s protivnicima vladajućeg sistema, pače ima dokaza, da 
je proti njemu i javno govorio, a napokon je boležljiv 
čovjek, koji će podleći svojoj bolesti prije, nego bude 
mogao osigurati svoju obitelj mirovinom. — Martinića 
su brzo osvjedočili težki Grohlovi razlozi; kad bi odsele 
pomislio na Hugera, vidio bi pred sobom sušičavoga 
čovjeka, nedorasla svomu zvanju, vjetrenjaka, koji ne 
poznaje dužnosti svoga stališa. Zato je ogovorio ae 
koji mu je dugim govorom kazao svoju želju: «Žalim . 
Jedino je žensko dijete u kući, a još je 1 mlada . ite 
O njezinoj udaji nema za sada ni govora». 


* 
* * 


Barčevićeva tužba zadala Grohlu sto briga; što ju 
je više čitao, sve je jače osjećao nemoć proti krutim 
riječima spisa, sve jačom gorčinom dizao se u njegovoj 
duši bijesni gnjev proti istinama, što se nijesu dale zato- 




















191 


miti nikakvom laži. Da je jedna laž, jedna pretjeranost 
bila tu upisana, on bi je se ulovio i našao izlaza, da 
zagluši te glasove, što mu ih je sramotom bacala u oči 
vlastita obitelj i vlastiti čini — a što mu sad stisnuše 
pamet kao krutim okovima. Al sve gola, tvrda, nesmi- 
ljena istina, na koju će priseći deset svjedoka, što su 
bili imenice nabrojeni u tužbi! — U duši mu kuhaše 
otrovni bijes na to prokleto gnijezdo i kramarski skor, 
što se usudio progovoriti ovakovim glasom ; silni glas 
osvete kipio je u svakoj njegovoj žilici; da je imao moći, 
njegov bi slijepi bijes pogušio sve, što se životom gibalo 
u tom gradu! Al što mu se jače dizalo u grudima divlje 
čuvstvo osvete, sve je više osjećao vraćajuću se nemoć; 
ta sve je do posljednje riječi bila tvrda istina, proti kojoj 
ga nije mogao štititi ni zakon ni vlastiti ugled. Tlo, na 
kom je kao samosilnik bio svoj i nepobjediv, izmicalo 
se sada izpod njegovih nogu; trebao je pouzdanika, čija 
bi pamet hladnim mirom proučila taj spis i našla u 
redcima ono, česa on nije mogao naći, jer mu je od 
toga spisa potamnjela pamet, slomio mu je svu snagu sa 
težkim 1 samoljubivim svojim udarcima, što su ga kruto 
šibali sa svake strane, kud bi po njem svrnuo očima. 

Što god je spomenuo ljudi, u koje se mogao po- 
uzdati, nije mu se nijedan činio vrijedan tolikog pouz- 
danja ni tako jak, kao Hadaček. Toga čovjeka nije vidio 
nikada u neprilici, za njega se moglo reći, da ima jedno 
ćutilo više, nego drugi ljudi: svagdje je znao naći pravu 
nit, uvijek je vidio prvi, što su drugi badava tražili. 
S toga je poručio po Hadačeka. 

Hadaček je stupio zlovoljan pred Grčohla; znao je 
od prilike, o čem se radi i bio je odlučio reći otvoreno: 
Tu se ne koristi boriti, — a zašto ste si smiješali takovu 
kašu?... Mislio je, da će ugledati pred sobom i sada 

ponosita vojnika, koji će svojom moći podignuti na 
noge sav službeni svijet proti gradjanstvu — nu oholi 
major dočeka ga ponižen i smrvljen. 

— Čitajte, pruži Hadačeku spis mjesto ikakva na- 
govora. 

— Čemu da čitam, već znam sve, reče Hadaček 
nevoljko, gotovo ljutito; tada umukne, nu Grohl mu 
je na očima čitao, da je premučao, što je bilo sakriveno 
i u tim riječima: Ja te ne ću izvući iz tog blata. 

— Vi znate? 

— Znade cijeli grad; takav je dogadjaj pravi svetak 
taštini malenih ljudi; gdje bi oni o tom šutjeli? 

— Recite, što da radim? ... Ako sam kada i mi- 
moišao zakon, nije bilo za moju osobnu korist... A 
Vam ne mogu tajiti: obitelj mi zadaje mnogo brige... 
To je nesreća, proti kojoj se nije dalo boriti... A oni 
su se toga uhvatili... 

Hadaček šućaše i okrene se dva puta nestrpljivo na 
stolcu. 

— Utekao sam se k Vama, nastavi Grohl tihim i 
mirnim glasom, jer ste mi prijatelj... Vi nijeste nikada 
klonuli duhom, Vaš je duh jak, Vaš pogled bistar... 
Svjetujte mi, što da radim ? 

— Hoćete da iskreno govorim ? 

Grčhl se lecne i jedva promuca: — Da... 

— Ja znadem samo jedan izlaz... 

— Govorite. 

— Uzmimo da se to meni dogodilo; znate, što 
bih uradio? Zahvalio bih se na časti pročelnika i pošao 
s obitelju daleko iz Senja, dapače iz Hrvatske... 

Grohl stajaše zamišljen kraj prozora. Dakle nema 
pomoći, — ili mu se i taj čovjek zlobno podruguje ? 
To nije moguće! — Nada, što ju je očekivao od Ha- 

dačekove pomoći, ugasnu naglo: on poćuti s nova sla- 
binu i nemoć u borbi, što se digla proti njemu; sad je 
vidio, da mora podleći. 

— Pa dobro! reče nakon dugačke stanke tihim i 
dubokim glasom ; vidim dakle, da moram pognuti glavu 
pred tim udesom ... Borio sam se, koliko mi je nala- 
gala dužnost i moć muža i oca — ali je ono drugo 
bilo jače od moje volje i snage. Ja ću Vas poslušati. 

Grohl stajaše blijed, izmučen borbom vlastite duše ; 
taj čas nije bio ni ponositi vojnik, ni čovjek, koji drži 
u ruci vlast: ono, što je u njem bilo ljudskoga, nad- 
vladalo je ponos i moć, što mu je dao u ruke položaj 
u ljudskom družtvu; sad već nije mogao zapovijedati, 
nego prositi milost od onih, kojima je prije zapovijedao. 
Pod finom, rumenastom kožicom na njegovim slje- 
počicama drhtahu tanke, modre žilice, njegov blijedi 
pogled ustrmio se bez života na stol, gdje je bila raza- 
strta tužba. 

Hadaček ga gledaše prvi put ovako ponižena 1 ne- 
moćna i kako u tom silniku sramotan žig razara ponos, 
ugled i onu odlučnu, neslomivu volju!... Činilo mu 
se, da se utapa bez ičije samilosti, da ga je sve odbjeglo 
i da mu nitko ne će da pruži na pomoć ruku... On 
je mnogo puta prezirno odvratio pogled od Grohlove 
obitelji, ali sad poćuti samilost za čovjeka, koji je pred 
njim stajao skršen i nemoćan kao zločinac, kojemu je 
pročitana smrtna odsuda . .. On je pojmio strašnu borbu 
u duši toga ponosnoga vojnika i nije mogao da mu ne 
potraži u svojoj pameti pomoći, što ju je Grohl ovako 
očajno molio; lava je teže gledati kako umire, nego 
mrave; kad se pokosi cvijet, ne ćutimo ono, što nam 
podilazi dušu, kad se obara stoljetni hrast. 

Ustavši sa stolca podje Hadaček laganim korakom 

dva puta po sobi, a onda se postavi pred Grčhla, koji 
je još uvijek stajao kraj prozora ne trenuvši ni okom: 

— Pokušajte ipak nješta. 

Mjesto odgovora baci Grohl ukočen pogled na pro- . 
fesora. 

— Koje je svjedoke Barčević naveo u tužbi? 

— Čitajte. 

Hadaček preleti brzim okom komad tužbe. 

— Znate li, šta? Pokušajte dozvati jednoga po 
jednoga preda se. — Ovi su ljudi vrlo mekani... Ako 
pogodite način, ja bih se usudio reći, da ne će svjedo- 
čiti proti Vama nijedan . . . Samo ne zaboravite, da Vam 
svaki podpiše očitovanje... 

Dva mjeseca iza toga čitala se konačna osuda u 
pogledu Barčevićeve tužbe pred sgradom vojničkog su- 
dišta u Otočcu... Barčević je bio izveden pred sgradu 
gologlav, blijed, tragovi jake duševne muke bili su mu 
urezani u licu: sad je tu bio Barčević obtuženik, okružen 
satnijom vojnika i silnom svjetinom, jer mu je ime i 
kuća bila poznata u svoj Krajini ... I Grohl stajaše tu kao. 
pobjednik, a nedaleko svladanog protivnika . . . Grčhlove 
su oči igrale nemirno i njegovo je lice bilo blijedo; 
uza sav napor nije mu pošlo za rukom da nadje doli- 
kujući izraz svomu licu i očima u času, kad se imala 
čitati odsuda ... Njekoliko je puta bacio ponosit i pre- 
ziran pogled k Barčeviću, ali je brzo opet trgnuo očima 
na stran, jer nije podnašao sukoba s pogledom toga 
protivnika, koji je stojao izmučen boreći se s jakim bo- 
lovima svoga srca, ali stajao kao svetac u legendama 
ponosit, ohol, odlučan i neslomiv... On je ipak po- 
bijedio — govorio je Grčhlu nutrnji glas, ali je i on 
bio spasen. 

Spasao ga je Hadaček. Prvi svjedok došao je ne- 
pozvan; bio je to Martinić, koji je došao tražiti od 
Grčhla pomoći proti posljedicama zakona, ako nečistim 
putem sklone svoje vjerovnike na popust tražbina. On 
je bez otezanja svojim jedva čitljivim pismom početnika 
podpisao pročitano očitovanje, da mu nijesu poznati na- 
vodi u tužbi, u koju mu je došlo ime bez njegova 
znanja... 

Drugoga svjedoka nagovorio je Grohl nejasno i 
nesigurnim glasom .,. Pa i taj je blijed i prestrašen 
priznao, da o tužbi ne zna ništa... I svi svjedoci stu- 
pahu stim strahom, tim blijedim licima, tom ogavnom 
prosjačkom poniznošću pred Grčhla; svim tim svjedocima 
drhtahu noge, kad su smjerno razširenim rukama skrušeno 
očitovali: Poglaviti gospodine — ja o tom ne znam 
ništa! ... Svi podpisavahu očitovanje s pripravnošću, kojoj 
se Grohl nije izprva ni nadao... 

— Hvala Vam, vaš je naputak bio izvrstan! ... Ti 
su kramari ipak disciplinirani dobro : da ih udarim nogom, 
lizali bi mi ruku, reče Grohl Hadačeku gušeći se u 
smijehu. 

— Isvi su podpisali ? 

— Svi. 

Hadaček ne odvrati ništa, njegovom se dušom zalilo 
strašno ogavlje. — — > > eee —- 


Bubanj zagrmi pred vojničkim sudištem, vojnici di- 
goše puške na počast, a svjetina se utiši kao grob. Grohla 
sjeknu nješta u prsima, a Barčević pogleda mirno k la- 
štećim se čakama, što su se nizale u okrug izpred su- 
dišta ... Tad odpoče dugo čitanje odsude visokim glasom, 
što ga je daleka naslaga ljudstva čula kao klopotac, koji 
bi sve malaksao, pa se opet vratio k predjašnjem glasu 

dosadne, umarajuće jednoličnosti, dok nije uzvišeno i 
lagano čitao kanac odsude, po kojoj se Barčević radi 
klevete proti zakonitom zastupniku oblasti odsudjuje na 
šest mjeseci tamnice. 

Barčeviću preleti preko usta trpak posmijeh, Grohl 
se izgubi medju čakama, bubanj zaštropota, a svjetina se 
stane razilaziti. 

Drugi dan putovao je Barćević u Beč pred vladara, 
jer nije podnašao, da nosi na duši ljagu klevetnika tudjega 
poštenja. Grohl čekaše sa strepnjom pošljedak toga pu- 
tovanja. Barčević je ugledan 1 bogat, a šta je glavno — 
pošten i pravedan ... Sad ga već nije mogao smiriti ni 
Hadaček, kojemu je povjerio svoju bojazan. 

— Vaša je bojazan opravdana, gospodine majore; 
u svoje se svjedoke možete sada slabo pouzdati, oni su 
preplašeni, jedan baca krivnju na drugoga, a svi na Vas; 
nitko ne će da bude kriv, odsuda ih je udarila kao grom. 
Oni su držali tužbu i iztragu gospodskom zabavicom, 
a sad gledaju zablenuto, došlo je, na što nijesu pomi- 
šljali. Njihovo maleno znanje i uzano izkustvo života ne 
da im vidjeti pošljedaka ni onim dogadjajima i prilikama, 
što se tiču njihove vlastite kože. Sad su se prenuli, svuda 
traže krivnju radi pošljedica svoje slaboće, samo u sebi 
ne. Badava — krv nije voda, peče ih odsuda kao živi 
vrag. Morate priznati, nijesu to pokvareni ljudi; — sad 
se udaraju u prsa i u glavu. Da je njima svijesti, bili 
bi i oni značajni ljudi; ovako ste ih mogli primamiti na 
svoju udicu, a ne znam, bi li već kakova varka uspjela, 
da ih predobije za se: ako bude trebalo spasiti Barče- 
vića, oni se ne će žacati dati za nj podpisa, pa ako vide, 
da će Vas vješati. 

Idini su roditelji dobro vidjeli, da djevojka mnogo 
pati, akoprem nije nikada ni jednom riječju spomenula 
pred njima svoj udes. Martinić je lakše podnašao za- 
mišljen Idin pogled i bolnu crtu oko usana, što ju nije 
mogla sakriti, nego mati; on nije bio tvrdji od svoje 
žene, da osjeti nježnija čuvstva, ali je njegova briga išla 
da podigne svoje stanje, onda bi lako Idi — mislio je 
— za ugledna prosca, da joj iztisne iz glave sušičavoga 
profesora. Mati je trpjela više, ona je gledala svoje dijete 
kao žrtvu hude kobi, — nu zato je i nju podržavala nada, 
da će se to sve svršiti dobro. Ona je odviše slušala hva- 
liti Hugerove vrline, a da bi povjerovala svemu, čime 
je napunio Grohl Martinićevu glavu; samo je čekala, da 
se Ida potuži — i njezina će biti skrb, da se izpravi ono, 
što je prenaglom izjavom pokvario njezin muž; njezino 
je oko vidjelo dalje, jer najposlije — tko će se i naći da 
uprosi kćer trgovca, koji nema ništa? ... 

Medjutim se dogodilo nješta, što nijesu izčekivali. 

Njeki_ Martinićev znanac iz gornje Krajine pustio 
se čuti, da će im doći u kuću izprositi kćer za svoga 
sina ... Martinić nije znao, je li to ozbiljna poruka, ili 
čija neslana šala, zato je čekao mirno dalje vijesti. Baš 
one nedjelje, kad je Martinićka čekala s Idom u predvorju 
crkve sv. Marije na Rtu da prestane kiša, što ju je pro- 
cesijom izmolio pop Ive, iznenadi ih Marko Šarić — 
taj znanac iz gornje Krajine — svojim posjetom. — Mar- 
tinićka već nije pazila na kišu ni na velike, žute mlake, 
što su se razlile po ravnici pred crkvom... Žurila se 
kući, da ju je Ida jedva dostizala: a o Šarićevoj se 
kući govorilo, da je u njoj starih dukata i škuda križe- 
vača na vagane, a Martinić nije mogao s ostancima svoje 

trgovine zaslužiti ni toliko, koliko je trebalo za onu pri- 
prostu svakdanju hranu u kući. Vjerovnicima je dao 
knjigu svojih dužnika, a bilo je tih tražbina preko dva- 
deset hiljada, — al sve s onu stranu Vratnika! Njekoji 
su dužnici pomrli, njekoji ne priznavaju duga, a njekoji | 
su i sami pali na ništa! Tako se _ Martinić našao naglo 
bez svega i jedva je mogao pokrivati golotinju i nevolju 
pred svojim sugradjanima, — ali je Martinićka gledala 
još s većim strahom i brigom u budućnost. Mirka su 
odlučili zapopiti, — a šta će Ida? Tko će djevojku bez 
svega, — a bome joj ne bi podnijelo srce, da ju dade 
komu god, uz koga bi trpjela prostotu! A sad na jednom 
prilika, da ju uda u bogatu kuću!... Hugera će već 
zaboraviti; — ta nije ona sama doživjela samo jedan takav 
slučaj! .. 

I bio je Marko jaki gazda pod Velebitom skroz 
blizu tromedje; u selu mu je kuća bila još od djeda na 
glasu, jer mu je imetak vrijedio više nego polovice 
ostalih žitelja: iza poručnika i župnika prva osoba u 
selu ! Zato ga je poznavala sva Krajina do mora, a potajno 
se govorilo, da se dobro pazi s velebitskim hajducima, 
— što su u ono doba radili svi jače gazde oko Vele- 
bita; — putovao je po svojim poslovima sad .s. ovu, 
sad s onu stranu Velebita, da mu nije od brige nikada 
pao vlas s glave, a gdje je bilo šume, bio je Velebit 
hajdučka kuća. — Šarić je trgovao od prije i s Marti- 
nićem i bio rado vidjen gost u njegovoj kući; nu već 
kakove tri godine prekinuo je s njime posao, a s poslom 
je ohladilo i prijateljstvo. Samo sin mu Rade nije mogao 
zaboraviti. Martinićevu kuću... Ostao je na životu od 
troje Šarićeve djece; kad je poodrastao, vodio ga je otac 
sa sobom u Dalmaciju, Primorje i na glasovite karlo- 
vačke sajmove, samo da se dječak privikne svijetu :i tr- 

govini. Tako je došao Rade koji put u godini i pod Mar- 
tinićev krov, gdje je opazio, da onako lijepe djevojke, 
kakva je Martinićeva kći, nema u svoj Krajini. Dječak 
je bio jak kao gora: bio je okrugle glave, jakih rumenih 
obraza, crnih očiju s tankim crnim obrvama, a svojim 
plećima zakrilio bi dva vršnjaka, od prirode je bio trom, 
a uz strance mučaljiv i stidljiv kao žensko. 

Za tog su dječaka došli roditelji prositi Idu. — 

Kad je Martinićka doletjela kući, nije bilo nikoga; 
gazda Marko, kako je bio čovjek svojeglav, nije mogao 
dočekati, da dozove ukućane, pa se uputi Bog zna kamo. 
Zato su vijećali, imaju li koga poslati po Šarića, nu u 
to se čula na stubama vika, a Martinić pogodi: To je on. 

Prvi se uvukao uza stube gazda Marko, težka, pre- 
debela ljudina, okrugle glave, razgaljenih prsiju, kratkih 
hlača i preuzka haljetka ; brisao je s čela i s prsiju znoj, 
puhao težko i vikao na glas, nijesu li ukućani prošli 
s kokošima spavati. Vidjelo se mahom: oštro čeljade, 
vično baratati s gospodom. — Za Markom vukla se kao 
sjena žena mu Kata pod svilenim rubcem na glavi, u 
šarenoj suknji i velikoj crnoj haljini ni seoskog ni grad- 
skoga kroja. Suhi vrat bio joj je prepun crvenih koralja 
i zlata, a prsti na rukama nabiti do vrha težkim pr- 
stenjem ; cijelom svojom pojavom bila je očita protiv- 
ština svoga mesnatoga druga: sitna, suhonjava, tiha i 
smjerna bez vlastite volje, do li da ugodi svomu mužu. 

Za njima vukao se pod težkim bremenom plećati Li- 
kota, Markov sluga, i ogledao se, kud bi sa sebe stovario 
odojče, butine, suha rebra, plećeta, živad, jedno pa drugo 
barilce . .. Kata nije umjela doći u tudju kuću bez ta- 
kovih sitnarija, da joj ne padne lice od stida... 

U sobi je Marko sbacio gornje odijelo, razgalio prsa, 
dokle god je rubača pustila, a onda zatražio lagana vina, 


me u se Em 

jer vode nije pio — s njekakvih predsuda — nigdje 
nego u svojoj kući. 

Kata se zavukla u kuhinju k Martinićki. Pitala je 
za zdravlje, kišu i žitak, dok nije ugrabila čas, da su 
ostale ona i Martinićka same. Tad joj se skromno pri- 
bližila, postavila na rame ruku i zagledala joj se s vrućom 
prošnjom u oči: 

— Moram govoriti s Vama, ako ćete i slutiti, po što 
smo došli .. Muž mi je malo nagao, ali je dobar .... 
naučio se ovako vikati med našim svijetom ; ta znate, 
da mi nijesmo na selu, kao vi u gradu... Zato radije, 
da čujete od mene... Stari smo oboje dosta: Marku 
je šestdeset, a meni bome samo dvije manje; navalio 
na Radu: — Ženise! — aimeni bi bilo milije; kuća je, 
hvala Bogu, jaka, steklo se još u boljim vremenima, pa 
se ne traži, da snaha šta donese, nego da je dobra krš- 
ćanka i da umije čuvati kući ime i glas... Tako mi 
navalili na Radu, a on okreće glavu, dok se nije iztužio 
komšiji... Kad ono dolazio k vama, zagledao se u 
vašu kćer — i o drugoj ne će da čuje... Sad znate. 
Ne zamjerite, ljudi smo... Ja ljubim svoje dijete, dala 
sam mu život izpod svoga srca kao i Vi svojemu... 
Nit je, Bogu hvala, pijanac, nit je za drugo kakovo zlo; 
nije školan, niti je gospodin — bit će, što mu je i otac: 
svoj čovjek na svojoj očevini... Vaša je kći drugoga 
stališa, a čuje se, da je dobra. Vi ste mati, poznajete nas, 
a poznajete svoje dijete: ako joj je s voljom naša kuća, 
dočekat ćemo ju na ruke i nadam se u Boga, ne će joj 
biti zla. Ako Vam nijesmo poćudni — — — 

Starica stisne dva puta plećima i stane čupkati 
prstima okrajke svoga svilenoga rubca. — Martinićku je 
taj pozdrav presenetio, ona nije mogla da ne pomisli: 
koliko je prostote u običajima te priproste čeljade... 

Ida je tiha, njoj godi ovakova čeljad od djetinjstva . . . 
Milki ne bi bio smio ovakav prosac na oči!... 

Medjutim se vratila Ida u huhinju, a Martinićka nije 
mogla odgovoriti ništa. 

Martinić 1 Marko razpravili su to pitanje brže; 
obojica su bila zadovoljna i kucahu veselo čašama. 

Poslije večere povuče Martinićka kćer u pokrajnu 
sobu i očitova joj, o čem se radi. 

Idi se pričinila majčina izjava šalom i nječim, što 
nije mogla u prvi mah nikako shvatiti; ona je ćutjela, 
da živi samo za Adolfa; svoju i njegovu ljubav osjećala 
je velebnu kao nebo, što ju okružuje nad glavom. Zato 
upita majku sva uplašena: 

— Šta to govorite? 

— Ta da! Budi vesela, koliki će ti zavidjati: kuća 
je bogata, a ljudi dobri. 

— Zar Vi ozbiljno govorite? upita Ida. Čujte, majko: 
Nikada! Kada bi to bilo moguće! ... 

— Griješiš, dijete; vidiš li, na što nam je kuća 
pala? Kakvu ćeš sreću u njoj dočekati? 

— Majko, u tom vam neću biti poslušna .. . Neka 
me Bog kazni — ne mogu! — | 

—— Ja znam, Ido, ti misliš čekati Hugera... Po- 
misli, šta se govori o njem — 

— Ne govorite, zaleti se Ida majci u riječ; sve 
znam! ... Zar ne vidite, kako sam nesretna ? 

— Rade je čestit čovjek, pristao mladić, a držat će 
te kao čašu na dlanu... 

Sad je Ida šutila i uprla uporno žalostivi pogled 
preda se, kao da nema nikoga blizu sebe, tko bi ju 
štitio. 

— Ido, pomisli i to, da ti otac nema ništa, a žitak 
je u Senju pao na ništa; za malo još i ja se bojim po- 

Novak: Pod Nehajem. 11 

misliti, šta će biti od nas... Promisli to, dijete moje... 
Ako ti je za sad i težko — privoli! Ja znam, da se ne 
ćeš kajati... Koja se djevojka udaje, kako prvi put na- 
misli? Kasnije se to zaboravi, a čim se javi pod srcem 
prvo dijete, izčeznu djevojački sni; onda se ne pita za 
to kao ni za lanjski snijeg . . . Šarići su bogati ljudi, vi- 
djeni u svom kraju, ne ćeš kod njih poželjeti ničesa . . . 
A pomagat ćeš mene i oca, jer kad nas pritisne starost, 
morat ćemo se ogledati za tudjom pomoći .. . Nemamo 
ništa, tako je došlo, a ja ti toga nijesam rekla nikada, 
jer ti nijesam htjela ojaditi srce... 

Sad je Ida plakala, ali nije izustila ni riječi. Njoj se 
činilo da će umrijeti, ako posluša majku, koja se tu spu- 
stila na stolac i trudnom brigom naslonila glavu o desnu 
ruku, a lijevu mrtvo spustila niz bedru... Iz susjedne 
se sobe čuo silni Markov glas i očev smijeh, a sa zvo- 
nika stolne crkve pobožno se stao razlijegati zrakom 
mekani zvuk zvona... Vani je bio mrak, medju ljubi- 
častim oblacima divno su treptale zlatne zvijezde na jasnoj 
modrini, a u Idinoj duši dizala se srdačna, smjerna i 
vruća pobožnost, kojom je toliko puta ublažila svoje 
bolne grudi, pokle se udes ovako nesmiljeno poigrao 
njezinim srcem ... Burno kucanje u njezinim grudima 
stišavalo se tim mekanim zvucima angjeoskog pozdrava, 
a mjesto divljeg šuma oko sljepočica činilo joj se, da 
visoko u zraku čuje sladak, utješni pijev poput pobjede 
potištena i izmučena srca... 

— Ido, ja moram gostima, reče mati, a dodji i ti 
skoro ... 

Ona nije vjerovala, da bi Ida imala snage da se od- 
govori, ako bi došlo večeras do upita... Ipak je pošla 
zamišljena iz sobe, ali kad je sjela uz Katu, nije joj na 
licu ni na govoru bilo opaziti ni tračka brige, što joj je 
ovaj čas mučila dušu. 

Kad je Šarić i svečano očitovao, što ga je dovelo 
pod ovaj krov, zaželi vidjeti i čuti djevojku. Martinićka 
podje od stola, ali družtvo čekaše dugo, dok se vratila 
s kćerju. 

Ida se pokazala na vratima smjerna, prekrštenih 
sprijeda ruku, blijeda, s crvenim i otečenim očima, ali krasna 
kao svetica. I sam otac pogleda ju samilostno videći ju 
ovako skršenu, bolnu i nemoćnu kao žrtvu, koja se ne 
može oprijeti slijepoj, bezobzirnoj sili. .. Nu on se na- 
smije silom, a glas mu podrhtavaše: 


-— Dijete, ovo su nam stari znanci, pošteni ljudi... 
Došli su po te, ljube te i žele te imati za svoje dijete... 
Mi ih poznajemo, ja i tvoja mati, i veselimo se, što ćemo 
s ovim čestitim ljudima biti bliži prijatelji i rodjaci... 
Ido, ovo je tvoja druga mati a ovo otac... 

Ida htjede nješta reći, ali naglo brizne u plač i za- 
tisne lice u obje ruke. 

Martinić podje k Idi, privine ju nježno k sebi i 
šapne joj nješta. 

—- Ne mogu, oče! ... Pustite me, da idem iz ove 
sobe ... ne ćete me nikada nagovoriti... 

— Moraš!... 

— Ne mogu, dobri oče! 

— Razumiješ li, moraš! šaptaše joj otac, a na vratu 
mu nabreknuše jake žile. 


— Ido, zašto plačeš? Nijesi dijete... javi se Marti- 
nićka, al i njoj su se mutile u očima suze. 

— Ne——-mo—gu—... izjeca Ida glasno i pogleda 
k nebu kao da traži zaštite... 

— Odvedi ju! reče Martinić ženi, i podje zlovoljan 
na svoje mjesto. — Prerano smo ju iznenadili... ne 
zna se snaći... 

Kata je gledala zamišljeno preda se, a Marko je 
otirao zlovoljno znoj sa čela. 

— Mlada je, velim vam... stidi se... Tako joj 
je i mati bježala od mene, a bili smo već zaručeni... 
Ta ivi ste bili mladi... 

— Istina, tvrdjaše Kata sileći se, da ta riječ zvuči 
uvjerenjem. 

— Ta znate, da se toga stidi čestita djevojka, umiješa 
se Martinićka; naša su djeca u tom pogledu brižno od- 
gojena; mi se držimo one: Tko se ne stidi riječi, ne 
stidi se ni čina... 

— Pa vidjet će se, dok se vratimo, reče Šarić ne- 
voljko; tu nema sile. 

Drugi se dan vozio Šarić sa ženom kući: 

— Jesam li govorio, da nije gradsko dijete za našu 
kuću? ... Osramotilo me je, ne bih je ljubio za Bog zna 
šta... 

-- Nije, nebore!... Kad se vratimo, drugačija će 
bit cura! Stidi se —— i pravo je. A _ mila je, nijesam je 
se mogla nagledati!... 


XVIII. 


Dolazila je jesen. Iz tijesne Jeline ulice izparivala 
se vrućina, ali se sve jače valjao zrakom mrtvački šum 
težke jugovine. Susjede se povukoše u svoje konobe 
prodavajući na vratima više od navade nego rad koristi 
na po sgnječeno groždje i kiselaste smokve, posute pra- 
šinom, što ju je s ceste dizala jugovina. Sva se ulica 
uljuljavala sve više u zimski mir, samo bi kadikad po- 
tresao zrakom pronicavi krik dječijih čopora, što su se 
u svom okružju naganjala polunaga, izgorena od ljetnjega 
sunca i puna oko usta ostanaka od vrbanskih smokava. 

Jele je sjedila do prozora s čarapom u ruci, a po- 

dalje nje crtala je i krojila Rita razastirući veliku rpu 
bijela platna po stolu. Bila su jedva tri sata poslije podne, 
ali sa susjednoga zida odrazivalo se po sobi mračno 
svjetlo, da se na slici Jeline majke nije razabiralo ništa, 
nego zlatan broš kao velika žuta pjega na tamnoj pod- 
lozi. Zrak je u sobi zaudarao težkim mirisom od žutih 
tunja, što ih je Jele poredala po ormaru, a cijelo po- 
soblje drijemalo je njekakim pospanim mirom kao u 
starinskim, zapuštenim stanovima; ista Jele i Rita nijesu 
davale od sebe glasa u toj tišini, u kojoj se čulo samo 
šuštanje neškropljena platna i tiho kuckanje igle o iglu 
u Jelinim rukama; obje su čekale, da se javi Huger, koji 
je danas nakon dulje bolesti naumio prvi put izići iz 
kuće. 

Jele je bila još uvijek lijepa i snažna žena, ako 
je i bilo gotovo šestnaest godina, što je obudovjela. Po 
njezinom jakom i bujnom tijelu plovili su obli talasi 
lagane kućne odjeće, na punom licu oko rumenih, ma- 
lenih, al ojakih usnica i na oku zastrtu odugim trepavi- 
cama igrala je nepritajena želja duše, vidjela se ljepota, 
koja se kao naumice crtu po crtu slagala pod bujnom 
kosom i bijelim čelom, vatra, koja nije planula naglo, 
nego grije postojano ugodnom toplinom zrele i razborite 
žene. Izim ono malo kućanstva, ručnoga posla i reli- 
gije nije umjela misliti o ničem, ali s prirodjenim raz- 
borom žene znala je svladati mnogu buru u svom srcu, 
naučila se pregarati i sačuvati u duši mir, što joj se 
ljubko ljeskao u lijepim očima. 

Već je bila peta godina na odmaku, što je Huger 
bio njezin stanar. Jedva je minuo koji mjesec, što je 
s njom stanovao pod jednim krovom, a njezinom dušom 
zaigraše čudna čuvstva, zaharaše čudne želje. Sve bi 
podrhtavala od sreće, kad bi ga u znano doba izčekivala 

kući, jer joj je bila njegova blizina mila, — a kad bi bio 
kod kuće, spopao bi ju otajni strah radi nječije prijetnje, 
što ju je osjećala da lebdi oko nje kao nevidljivi duh. — 
Dugo nije znala, šta su ta čuvstva, šta je taj težki i 
bolni nemir njezine duše, akoprem nije bilo u danu ure, 
da se nijesu njegove oči, njegov glas — da se nije 
vraćao vas u njezina ćutila, da on vas nije izpunjao 
svojom milom pojavom onu težku prazninu oko nje. 
Ona se bojala misliti o sebi i o njemu, jer je slutila, 
da se pritajena, ali jaka želja njezine duše ne može iz- 
puniti nikada. — Taj strah prometnuo bi se bolnim ka- 
janjem iza noći, kad bi ju u snu pohodio Mikulčić — 
kako je sama tumačila živahne sanje o pokojnom mužu. 
Iza takovih bi joj noći poblijedjelo lice i malaksalo tijelo, 
pod očima bi joj se udubli tamni kolobari, tražila bi 
samoću i osjećala jače očajno čuvstvo gluhe osamljenosti. 
Ona bi vjerovala, da ju okružuje pokojnikov duh, da 
joj prijeti i grozi se za njekaki grijeh, o kom si nije 
bila svjestna, i njoj bi se činilo, osobito kad bi se počeo 
sterati prvi mrak, da čuje taj duh u sobi kao lapat ši- 
rokih, lagano plovećih krila. 

U to je saznala od samoga Mirka, da je Huger 
prosio Idu... Bilo to jednog po podneva blizu početka 
školske godine; Mirko je sjedio mučaljiv i snužden, — a 
inače je upravo on izpunjao svojim pripovijedanjem, svojom 
živahnošću i smijehom tu tihu sobu ; zato bi Jele i Rita 
jedva izčekivale čas, da odzvoni školsko zvonce, jer je 
Mirko uza njih provadjao gotovo sve slobodno vrijeme 
dana. Jeli je nedavno pripovijedala dosta zlobna stara riba- 
rica, da nije daleko, što će vjerovnici uništiti Martinića 
i ona je sada držala, da je jadnu obitelj stigao taj udarac. 
Rita nije mislila na to; ona je izprva navaljivala na 
Mirka svakojakim pitanjima, ali badava; s toga ušuti i 

ona pokazujući dražestnom popršnošću na očima i oko 
usta, da joj se ne mili, što je Mirko zamišljen i snužden, 
a još manje, da taji ono, što ga je mučilo. 

Bog zna, je 1 dječaku bio težak taj nijemi prigovor 
Ritin ili ga je bezazlena duša nagovorila, da izkaže, što 
ju tišti. Kad je sve troje zamučalo, uzdahne i izjavi, da 
je danas u njihovoj kući sve žalostno; njegove usne 
drhtahu i sada, kao da će zaplakati. 

— Šta se, za Boga, dogodilo? upita Jele tobož ne- 
vješta, akoprem je držala, da su vjerovnici oteli Marti- 
niću i ono malo ostanaka njegove trgovine; Riti se taj 
čas vratio očima nevini dječiji izraz i ona se zagleda 
s ljubopitnim strahom u Mirka. 

— Idu je prosio Huger još proljetos — 

Iz udovičina grla oteo se mukli krik, a kroz njezine 
grudi prodjoše te riječi kao nož. 

Mirko nije opazio ništa, on je upro oči u Ritu 
osjećajući potrebu, da neugodnu pripovijest njoj povjeri... 
Sve što je pripovijedao dalje, da su ga otac i mati 
odbili, nije već čula Jele. Jedna jaka misao zahvatila je 
taj čas svu njezinu pamet; njezine grudi bile su kao 
velika otvorena rana, pred njezinim očima sterala se noć, 
kipjelo je uzburkano more i u nj je tonula poput zvijezde 
nada, što ju je čuvala tajno i brižno u dubini svoje duše ; 
samo kadkada u samoći i onim dugim bezsnenim noćima 
prodrla bi ta sladka nada težke verige samozataje i prije- 
gora i udovičina pamet blažila bi se o njoj i podala se 
sladkom zaboravi njezinim obećanjima. Ali sred tihog 
užitka prenula bi se naglo njezina svijest, bolno prega- 
ranje ovijalo bi se poput težka mraka oko jakih želja 
njezina srca — i ona si nije htjela priznati, da ljubi 
Hugera. — Sad je Mirkova izjava jednim trenom ne- 
milosrdno razbila tu pritajenu nadu kao da je zlatnu 

kupu raztreskao u sto komada: gdje je živjela duboko 
sakrivena ta divna nada — sad se otvorila rana; ona nije 
mogla dulje podnositi, nego se tiho odalji iz sobe i zaplače 
težkim, bolestnim plačem ; bilo joj je sada kao da su joj 
grudi dubok grob, u koji je spustila miloga mrtvaca... 

Njeko vrijeme nosila je tu ranu skroz svježu na 
svom srcu i da joj odoli, zaklinjala bi u večernjoj mo- 
litvi Mikulčića, da ju ne ostavlja barem u noći samu... 
Sad je opet čvrsto vjerovala, da je občinjena, jer kako 
bi se ona usudila zamisliti u svojoj pameti, da taj mladi 
profesor bude njezin muž!... Oh! kako se ne boji 
Boga to zlobno čeljade, koje umije ovako nemilosrdno 
otrovati mir duše . 

I Jele se tako praštala sa svojom nadom bolno, ali 
je ćutjela, da tako mora biti. — Ta ona je već iz pr- 
vine osjećala tu ljubav kao tudji dar, kojemu se ne 
smije radovati, jer nema nade, da bi ikada bio njezin 
— ili joj se tako pričinjalo? Zato je sada pregarala lakše 
— ai doslije bi se njezina ljubav rijedko pojavila sama, 
nesputana prijegorom i samozatajom. Sad, kad je bio 
konac svemu, uvidjala je lakše, na što je prije jedva 
promišljala, da ih je dijelila doba i stališ; o tom je prije 
znala samo po neutoljivoj slutnji, radi koje je tako težko 
gušila želje svoga srca... I nije minulo dugo od toga, 
što joj se činilo, da se u njezinu dušu vratio podpuni 
mir; ali duboko u duši ostalo je ipak nješta, što nije 
smjelo oživjeti svojim životom ... 

Još je bilo nješta, što ju je krijepilo u toj borbi 
protiv same sebe. — Riti je bilo petnaest godina — a 
Jele opazi tek sada i naglo kao u jedan dan, da je to 
već djevojče, kojemu su izčeznule djetinje crte s lica; 
ona se gotovo postidi svojih želja, kad je zagledala jaka 
djevojčina pleća, čvrst napon njezinih grudi i ozbiljan, 

često zamišljen pogled njezinih crnih očiju. Ono, što se 
u djevojci budilo, moralo je umirati u materinom srcu ; 
a Huger — ta on bi tri puta prije pristajao Riti, nego 
njoj, zreloj ženi, kojoj je misao oko sreće svoga djeteta 
morala utrnuti lude, djevojačke sne. — Sad, kad je Jele 
stala pomnije promatrati Ritu, opazi, za što je prije 
slijepa bila, da držanje njezino i Mirkovo nije više dje- 
tinjsko, da je u svojoj bezazlenosti skroz provjerljivo 
jedno drugomu, — ali da njihovi pogledi, izčekivanje 
i sastanak znači nješta drugo... Možda si djeca nijesu 
ni svjestna tog očitog nagnuća i želje jednoga za drugim, 
ali tu želju čitala je Jele u njihovim očima, jer je oboje 
čisto od laži i pretvarenja pa nije osjećalo ni potrebe, da 
taje, što im je bilo u srcu. 

Ona se sad stala kadikad i ozbiljno pitati, smije li 
dozvoliti to povjerljivo druženje Rite s Mirkom, ali ni 
po umovanju ni po izkustvu nije si umjela dati od- 
govora; ona je najvoljela držati njih dvoje, da je od- 
raslo zajedno kao brat i sestra i. pustiti, neka odluči 
budućnost sama, da se njihovo nepritajeno nagnuće 
podrži, ili da se s vremenom, kad bude jedno od dru- 
goga dalje, mirno i neopazice izgubi. Nije si ipak mogla 
zatajiti, da ih je rado gledala zajedno; Mirko je bio 
otvoren dječak, ugodan svojom lijepom vanjštinom i 
nježnom ćudi; u pet godina nije _ minuo jedan dan, što 
ne bi bio s njima, te bi Jele često skroz nehotice ra- 
čunala na nj kao na četvrtog ukućanina. 

U to je Adolfa napala iznenada njegova stara bolest. 
Četiri je godine od nje mirovao i stao se pouzdavati 
sve jače u svoje zdravlje; držao je, da mu je mladi or- 
ganizam u blažoj primorskoj klimi odolio baštinstvu 
materinu. Nu jednog jutra nadje ga Jele u krevetu, a 
oko njega je bilo sve puno krvavih mrlja. Ona se izprva 





170 


prestrašila toga prizora i stajaše smetena gledajući čas tu 
krv, čas njegovo blijedo lice puno tjeskobe i prezira 
protiv svoga udesa. Ona nije podnašala gledati tu krv, 
jer joj je dušu napunjala strahom i vraćala joj se pred 
oči kao neumoljivi vijestnik smrti, a nije podnašala ni 
očajnički pogled njegovih očiju, kad bi ga spopao kašalj, 
a po bijelom se rubcu točile iz usta krvave pjene. Ni- 
kada u svom životu nije osjetila toliko samilosti, koliko 
je jednoga dana, kad mu je iz usta odletio široki mlaz 
krvi i kad je pri tom upro u nju svoj očajni i bolno 
proseći pogled; njoj se činilo, da je taj grozni pojav 
zloba udesa, neumoljiva ni silnom prošnjom cijele nje- 
zine duše, kojom ga je željela zaštititi i odazvati se nijemoj 
molbi njegovih očiju... Sad ga je istom ćutila toliko 
svojim, da nije ni shvaćala, kako mu se prije bojala 
približiti, akoprem je za njegovom blizinom toliko čez- 
nula: kad bi mu oblagala prsi hladnim oblozima i 
držala mu glavu na svojoj ruci, da mu ulije lijek žlicom 
u usta, ćutila je, kako mu je blizu svojom dušom i svu 
ju je uzdizala vjera, da će ga ona ozdraviti i da će 
vidjeti opet onaj blagi pogled njegovih očiju .. . Duge 
noćne ure sjedjela bi u njegovoj sobi razsvijetljenoj 
blijedim svjetlom malene uljene svjetiljke; sad ju nije 
hvatao strah, što bi se prije dizao iz čudnih osjećaja 
njezine duše i nesnosljive prijetnje pokojnoga muža, čiju 
bi blizinu osjećala za težkih, bezsnenih noći. Kad bi 
usnuo, slušala bi mu kratko i hroptavo disanje u gluhoj 
noćnoj tišini i zagledala se zamišljenim pogledom u 
blijedo mu lice s crnim kolobarima pod zaklopljenim 
očima; ništa joj nije toliko mučilo srce, koliko one du- 
boke dvije crte kraj nozdrva i usnih kutova — u njima 
je čitala upisan očaj i bolno beznadje njegove duše. 
Oh, kad bi samo mogla preliti svoju vjeru i .nadu 

u njegovu dušu, samo da ne vidi tih bolnih crta, tog 
beznadja, iz kog je virila smrt. — Sad se već nije 
bojala priznati, da joj je milo to plemenito lice pod 
velikim, bijelim čelom sa smjelim zavojem plavih brkova 
oko crvenih usana. Ona bi gledala sva zatravljena u te 
mekane usne, medju kojima se provlačila tamna, lijepo 
uvijena crta, što se s oba kraja gubila u plavu, dugo- 
ljastu bradu. Ona se već nije otimala ni silnim željama, 
što su opet bujile u njezinoj duši, s kojih joj se dizala 
u grudima krv poput morske plime. U takovom času 
zaboravila bi svu pogibelj smrti; činilo joj se, kao da ih 
je sudbina ovako odlučila sbližiti; bez ikakva straha i 
bez ikakve pojave onih prijetnja uzela je jednom lagano 
njegovu suhu i bijelu ruku; krv joj udaraše prema glavi, 
ali nije mogla izpustiti ruke, nego je ostala časak svla- 
dana silnim osjećajima svoga srca; on spavaše, a toli 
ljubak, toli krasan bio je zavoj tih crvenih usana.... 
Bilo joj je kao da ju ostavlja svijest u silnom valu nje- 
zinih čustava i ona se sagnu lagano nad lijepu glavu 
ćuteći, da mora utoliti želju, makar umrla.... Lagano 
spusti usne k njegovim ustima i naglo ih odmakne; 
sladka toplina razlijevaše se bujnom snagom po njezinim 
grudima, da nije mogla odkinuti očiju od krasnoga 
lica.... Zatim se tiho odmakne od kreveta i podje 
k vratima, a njegovo lice smijalo se toli blaženim 
smiješkom, da joj je od radosti zaigralo srce... 

Taj se čas probudio Adolf; onaj smiješak lebdio je 
jošte oko njegovih usana — on je budan produljio divan 
san o — Idinu poljubcu... 


* 
* * 


Barčević se vratio tek nakon dva mjeseca iz Beča, 
vratio se tajno, da ga gotovo nitko nije ni vidio. Dugo 

vremena nije se pokazivao ni iz kuće, a Senjane je mučila 
misao: što li je izradio u Beču? Jedno se znalo, da mu 
je naime kazan zatvora oproštena i pretvorena u novčanu 
kaznu, a drugo sve nagadjahu Senjani. Govorilo se, da je 
bio kod cara na objedu; — i opet da nije bio ni pušten 
pred njegovo lice, da je Grčohla tužio s nova, te da će 
majora pozvati pred ratno sudište u Beč — i opet da 
su mu radi tužbe «gore» strašno spočitnuli, nu da može 
kazan zatvora odsjediti u kući, itd. A _minuše i tri 
tjedna, a Barčevića ne vidje nitko. Što je naumio? 
Zašto ne izlazi, ako je slobodan? Njekojima je bilo da 
će pući, kako ih je nadula izvjedljivost, — ali o Barče- 
viću nijesu mogli ni po rodu ni po služinčadi saznati ni 
riječi; barem da znadu: šta radi? Je li zdrav? Jede li 
i može li spavati ? 

Grohl je išao smućen gradom, a to je bio dovoljan 
znak, da mu računi stoje slabo; što je zamišljeniji bio 
major, vjerovali su više Senjani, da mu je Barčević zasolio 
u Beču kašu. «I neka je, govorahu sada zabrinuti za 
Barčevića, a proti Grčohlu; Grohl je tudji čovjek — 
šta nam je do njega? Malo što nije pravedan i ovako 


ugledan gradjanin stradao radi njega, — pa neka ga 
djavo nosi! Zar mu možemo reći i za što: hvala? Tvrd, 
okrutan vojnik — ato nije glava za naš grad; propa- 


damo jedan za drugim, zato nam se hoće u magistratu 
čovjeka, koji će misliti, da se vrati gradu staro dobro, 
da se gradi željeznica, da se uredi gradilište brodova, 
neka nam djeca budu pomorci i kapetani, ako nas već 
izda Krajina. A što je uradio za naš grad Grohl? Ništa! 
Šta će uraditi za nas čovjek, koji nam je tudj, koji nam 
ni jezika ne razumije? Pa šta on umije? Mahati sabljom, 
zapovijedati surovoj soldačiji, — a mi to nijesmo! Neka 
ide, ne će požaliti za njim nitko!» 

I tako vičući nijesu doista osjećali na sebi ni mrve 
krivnje u Barčevićevoj tužbi. Nu na nečiji nagovor, da 
se dade Barčeviću zadovoljština i da se opere sramota, 
što ju je doživio pred vojničkim sudištem u Otočcu, 
sjedine se svi kao jedan, da se ponudi za buduće sa- 
borsko zasjedanje u Zagrebu poslaničtvo Barčeviću. «Tko 
bi nas bolje i znao zastupati? — pitahu; se sada skroz 
svjestno; odrješit je protivnik sablje, dobro mu ovoga 
grada mora biti na brizi, jer je rodjen tu, tu mu je 
obitelj, tu posao; otvorena je glava, u duši pošten, — 
pa tko bi bolje iznio pred saborom kraljevine naše želje 
nego takav čovjek ?» 


I podjoše k Barčeviću i presenetiše se: u dva _mje- 
seca posijedila mu je glava, — mjesto kršna čovjeka 
izadje preda njih starac: 

— Hvala vam na povjerenju, ali ja ga ne primam, 
jer sam položio oružje za sav javni rad. Prijatelj sam 
gradu, zato neprijatelj sablji, — ali se boriti ne mogu. 
Samo narodna svijest može slomiti nasilje, a kod nas 
spava još ta svijest dubokim snom ; svijest se nosi samo na 
jeziku, a srce spava . . . Možda budući naraštaj bude bolji; 
— skrbite barem to, koji još možete, jer još jedan udarac 
senjskoj trgovini, pa je propalo sve... Ja sam star, a 
vi znate dobro, što me je ovako naglo postaralo: trpio 
sam ja, a trpjela je i moja obitelj, što sam svoje ime 
podpisao pod glas pravice... Leći ću u grob s ojadjenom 
dušom i gorkim razočaranjem, — al ne ću prestat moliti 
za dobro ovog grada, jer me jerodio ijer ga ljubim... 


Barčević se nakloni i izčezne u susjednoj sobi, a 
poslanici se pogledaše i podjoše svojim kućama bez jedne 
riječi. — Za koji dan bio je poslan u sabor župnik Vinković, 
pristaša vladajućega vojničkoga sistema i Tone Jurković, 

domaći sin i izučeni pravnik, al čovjek za javne poslove 
vrlo mlohav i slab bez ikakvog osvjedočenja. 

Za Grčhla su Senjani nagadjali dobro; Barčevićeva 
tužba, iztraga i boravak Barčevićev u Beču nije ostao 
bez posljedica; izprva se sve nadao, da je samo slučaj, 
što je opazio u njekim službenim stvarima nepovjerenje 
proti sebi od ozgo; nu u to dobije vijest iz Beča od 
šurjaka, koji je njekada s njim služio u Granici i koji 
mu pisaše : 

«Ivoje stvari stoje vrlo lošo, jer je trgovac Barčević 
nadrobio protiv tebe punu zdjelu ; ako je polovica istina, 
izletjet će ti stalno senjsko pročelničtvo iz ruku. Zato ćeš 
učiniti najpametnije, da se potajno pripravljaš za put, raz- 
prodaš izpod ruke stvari, što ih ne možeš ponijeti sa 
sobom, pa rečeš orlovomu gnijezdu «s Bogom»! U Beč 
će te pozvati najkasnije početkom zime». 

Izprva je Grohl ostao smućen na tu vijest, bilo mu 
je žao mjesta a i njegov vojnički ponos, vičan slijepoj 
pokornosti, pobijedio je i ponizio čovuljak, koji nije ni- 
kada pasao sablju! On se nije mogao već uzdati u senjske 
trgovce, jer je Hadaček govorio pravo: da vide udobro- 
voljena Barčevića, oni se ne bi uztezali dati podpisa proti 
Grčohlu, ako će ga za dva dana gledati na vješalima! — 
Ali «gore» da su uzeli u zaštitu neznatnog trgovca protiv 
njega, — to ga je peklo! 

Medjutim nije preostalo drugo, nego prihvatiti šur- 
jakov savjet, jer on mu nije pisao od obijesti onu vijest ; 
samo je prije morao izvesti jedno, a zato je još upravo 
ostalo vremena: dok je naime u časti i dok još imade 
saobraćaja s možnim ljudima kod General-komande u 
Zagrebu, mora udati stariju kćer i izposlovati Hugeru 
imenovanje. 

Bilo je to već blizu k jeseni; Jele je s Ritom tiho 

radila u svojoj sobi čekajući, da ju možda ne pozove 
Huger, jer će danas ustati prvi put iz kreveta i poći 
k Grohlu, koji je po nj već dva puta poručio. 

Huger se medjutim odijevao u svojoj sobi. Sunce se 
protisnulo bilo kroz oblačno nebo i udarilo u njegov 
prozor toli ljubkim svjetlom, da je nješta vesela igralo 
u duši s tim jesenskim sunčanim trakom. 

Na stolu stajala je i sad povrh knjiga uvela kitica 
ljubica, što ju je na plesu dobio ravno s Idinih njedara ; 
nju je prvu uzeo u ruke i prinesao k ustima, a srce mu 
zakuca silno na pomisao, da će ju sad opet moći vidjeti. 
— Zatim pogleda otvorene klasike onako, kako ih je 
pred bolešću ostavio čitajući za izpit; pročita od znati- 
želje njekoliko redaka i složi ih na stolu: — Čekajte, 
sad će opet doći na vas red... 

Samo kad bi pogledao u ogledalu svoje blijedo i 
upalo lice, dugačke bijele prste na rukama i hlače, što 
su mu na omršavjelim nogama lepršale kao na štapo- 
vima, sjetio bi se, da se oteo smrti... Nu sad se ćutio 
zdrav, u plućima nije ga s nijedne strane ništa ni bocnulo ; 
disao je nješto naglije, ali je mogao uhvatit dubokim 
udahom svu silu zraka; ele imao se još čime opirati bo- 
lesti. Šta ide dalje u život, sve ga predusreću bolji uvjeti, 
da sačuva zdravlje i da produlji taj život: liječnici su 
mu preporučali miran život, bez ikakvog uzrujavanja 
kao prvi uvjet zdravlju, -— a kako je mogao proživjeti 
sada njeke doživljaje, da mu se ne uzburka i posljednja 
kapljica krvi? Martinićev hladan, gotovo nečovječan od- 
govor a mahom zatim nagle priprave za izpit i očeve 
jadikovke, koji ga je u svojim pismama sve manje štedio. . 
A on je ljubio otca, za to su ga šibale njegove riječi; 
da ga poštedi, nije mu htio ni javiti, da je obolio. 

Tek pri polazku iz kuće padne mu na um, da mora 

poći Grohlu — i na tu ga je misao spopala skrb. Još 
pri prvom pozivu Grčhlovu rekao mu je Hadaček : Čuvaj 
se, da te ne uplete u mrežu... Grčohlovi su dani u 
Senju po svoj prilici odbrojeni... ali obećaj mu sve, 
dok je u vlasti, jer je osvetljiv kao kukavica... 

U kakve ga mreže može uvući Grohl? Nikako se 
nije mogao dosjetiti ... Mogao bi mu učiniti neprilika 
u službi, pače, dalo bi se bojati i najgorega... Nu to 
nije moguće, jer, naposlije, što bi ga u tom slučaju zvao 
k sebi? ... Pa smije nješta računati i na onu naklonost, 
što mu ju je naustice očitovao. — Dakle sve u jedno: 
bit će dobro, bit će opet lijepo, kad se riješi toga izpita, 
pa stigne imenovanje, pa bude Ida uza nj vječiti drug ; 
s njom će mu život obasjati sreća, kakvu mu tek može 
slutiti duša... Onda će tek nastati život, doduše ne 
bez skrbi, ali bez onih boli, bez razočaranja, pa bez uzru- 
javanja, od česa ga je bez dvojbe htjela i sada zagušiti 
navala krvi... Koliko je požrtvovnosti za ove bolesti 
osjetio od te udovice, koliku ljubav, brigu i želju čitao 
je u njezinim očima, da mu pomogne... A tek Ida!... 
Sunce se uprlo jače u Hugerov prozor, a jasno i žarko 
svjetlo točilo se punom snagom u tu malu sobu; tako 
se razlijevala ovaj čas Hugerovom dušom blaga sreća, 
te je jedva dočekao čas, da izadje na ulicu. 

Na stubama ga je dočekala Jele i čisto se prepala 
videći ga onako slaba s obješenim odijelom, kao da je 
s tudjega, daleko punijega tijela. 

— Ah, gospodine prefesore, nijeste još marili izaći 
iz kuće... vrlo ste slabi... 

— Čini Vam se samo, smiješio se Huger i htjede 
poći niz stube, da se ne drži rukom tinjca, ali nije išlo. 

—— Nemojte izostati dugo, vikaše Jele za njim niz 
stube; kad sunce zapadne, ćuti se hladan zrak, a danas 

je oblačno, i k tomu moglo bi biti kiše prije noći; da 
Vam dodam kišobran? Možete se o nj pomalo i upirati... 

Prije nego je dospio Huger odgovoriti, vraćala se 
već udovica s kišobranom: 

— Krevet Vas je uzeo, baš je i bolje, da ste malko 
ustali; ležaj oslabi čovjeka koliko i sama bolest, vjerujte. 

Huger zahvaljivaše i podje niz stube, a Jele gle- 
daše za njim sućutnim i brižnim pogledom; vrlo joj 
se činio slab s izbočenim ledjima, s tankim vratom, od 
kojeg su se odlijepile prozirne uši, i s mršavim nogama, 
što su jedva nosile to slabo tijelo. 

Zato je sva u brizi izčekivala Hugera, jer se već 
vani bio spustio debeli mrak, a njega nije još bilo kući. 
Kako je neoprezan, mišljaše Jele prostirući krevet, a 
mala nazeba — i eto, moglo bi opet biti zla! Zatim tr- 
čaše svaki čas na prozor, pa u kuhinju, da ga dočeka 
toplom i laganom večerom, a što ga je dulje izčekivala, 
sve su ju više hvatale crne slutnje... 

Huger je dotle bludio izvan grada sam. Nad gradom 
se već bila spustila noć, crna i mračna, da su se kroz 
nju jedva razaznavali krovovi kuća; more je šumjelo da- 
leko u kanalu i razbijalo se težkim i velikim valovima 
o obalu, a iz oblaka sipala je hladna i sitna kiša. 

Bila je težka, hladna jesenska noć, nigdje nije bilo 
čuti čovjeka, samo se kroz jugovinu čuo s gdjekojega 
broda otegnut monarski povik i bolestan zvižduk velikih 
ptica, što su se tajnovitim lijetom selile preko mora. 

Huger nije slušao ništa, i njegova je duša bila ovako 
težka i uzbibana kao ovo more. Tijelo _mu je tresla la- 
gana groznica, da se sve jače stiskao u tanki promočeni 
kaput, a u glavi bila je vatra, da poludi... I nije mu 
bila pamet čista, on se njekoliko puta dotaknuo sa strahom 
gorućih sljepočica, jer mu se mozgom križahu bo- 

Novak: Pod Nehajem. 12 

lestne misli... Čas mu je dolazilo, da se sunovrati u 
more, a čas mu je duša pjevala divlju himnu pobjede; 
čas mu bijaše, kao da mu se iz grudi diže težak plač, 
što se ne da odkinuti iz dubine duše, a čas mu je do- 
lazilo, kao da je podivljao: htio je srnuti u njekakvu bitku, 
gdje se čuo zveket oružja, bolno zapomaganje, divlja 
vika i gdje je tekla ljudska krv; a pri tom otiskaše 
pijesti, škripaše zubima, a oči mu sijevahu divljom vatrom. 
Kadkad bi mu se pričinilo, da mu se zaljuljao mozag u 
glavi, u sebi i oko sebe osjećaše strašno, pusto beznadje, 
ubijenu dušu, razočarano srce — sve crno i gluho kao 
smrt. Samo su zloba i zavist tumarale tom groznom 
tmušom grleći se i plešući bijesno kolo od radosti, 
što su pobijedile čovječanstvo. A ti ljudi jeli su jedan 
drugomu s obraza meso i smijali se gadnim smijehom 
cereći krvave zube, okrvavljene krvlju svoga brata... 
Uh, kako je zamrzio na vlastiti život, što se mora va- 
ljati u toj krvi, rukovati s rukama okrvavljenim krvlju 
bližnjega i ljubiti usta, što su zagrizla u meso svoga 
sučovjeka... Zar ne ima nigdje srca? zavapi mu duša... 
Oh ima, pomisli Huger, a dušom mu prostruji blago 
čuvstvo pomirbe . . . Ali zlo je jače i samo je tlapnja ku- 
kavne nade kršćanskih filozofa, da će u borbi pobijediti 
dobro ... Oh, kako je drugačije mislio o tom, kad mu se 
duša blažila o divnoj ljubavi Idinoj, kad je tu dušu svoju 
ćutio kao kaplju rose, svježu, bistru i sjajnu o Idinoj ljubavi 
kao o zlatnom suncu. — A sada? On nosi u sebi golemu 
bol, beznadje, kakovo je upisano i u gustom, blatnom nebu, 
jer mu je Grčhl opoganio dušu i ubio svijest. Njemu su 
u ušima zvonjele strašnom zvonjavinom samo posljednje 
riječi, koje mu je netom rekao Grohl: «Vi dakle od- 
bijate moju ponudu... Vi ne ćete uzeti moju kćer... 
Ja sam otac, za sreću svoga djeteta zaboravio sam bio 

ovaj čas svoju čast, ugled i zvaničnu dužnost... Za 
sreću svoga djeteta bio bih radio i mimo zakona radi 
Vas... Vi ne ćete... moje su ruke slobodne... 
Uvjeti u vašem dekretu nijesu izpunjeni, očit ste pro- 
tivnik sistema — tu je čitava rpa dokaza proti Vama 
-— dakle znate, šta Vas čeka... Promislite za tri dana, 
— s Bogom!.... 

On, onako čista srca kao djevojka, zanosan dušom, 
koja mu se krilila ljubavnom srećom do samoga neba, 
sad se osjetio kao otrgnut sa zvijezde i bačen u najgnju- 
snije blato, gdje ne ima Boga ni ljubavi i gdje se pro- 
daje ljudsko srce... On, koji je s najčišćim idejalima 
bez ikakova napora gušio u krvi strastvene pohote i 
uživao svoju ljubav čistu i uzvišenu kao vječnu zvijezdu 
— njemu su baš morala pogana usta Grčhlova ponuditi 
gadnu trgovinu, gnjusne ostanke propale žene... Oh da 
je onaj čas dahnuo u mrzkoga čovjeka, otrovao bi ga 
svojim dahom, jer mu se u grudima upalio otrovni 
plamen; on nije od samoga ogavlja našao odgovora, a 
što ga je dalje tražio, sve mu je jače udarala krv prema 
glavi i sve mu se više mračila pamet... Tad se javila 
pred njim divna Idina slika kao blagi angjeo, pod čijim 
se sladkim pogledom stišavala ta divlja vatra. 

— Ne — to ne ću učiniti nikada! ... 

Onako slaba, kakvi je bio, tresla ga je sve jače groz- 
nica. Bila se spustila crna i ružna noć, a kroz sipljivu, 
hladnu kišu zurila su iz gradskih kuća mala svjetla. Sad 
se vraćaše kući, da nije ništa jasno mislio: otac, Ida, 
Grohl i današnji doživljaj, — sve se to još uvijek melo 
po njegovoj glavi nejasnom smjesom, iz koje je izbijala 
jedna jasna istina, da će Grohl održati svoju riječ... 
Sad mu je bila jasna i Hadačekova opomena — ali kako 
bi podnio sama sebe, da je i na oko samo pristao na 

tu gadnu trgovinu? ... Uh — to nikako! — Grčhl je 
osvetljiv kao kukavica i osvetit će se — pa što onda? 
U drugim prilikama bila bi ga onako ćutljiva obladala 
mrtva tuga, al ovako koracaše u grad ćuteći, da je po- 
bijedio i da je radio pravo; samo mu je strašna gorčina 
ojadila dušu i bio bi taj čas najvolio umrijeti. — Čim 
se pojavio na kućnim vratima, izleti preda nj Jele sa 
svijećom u ruci: 

— Ah, koliko sam straha radi Vas pretrpjela! Gdje 
ste za Boga? ... Eto i mokri ste a gdje Vam je kišobran ? 
Ostavili ste ga njegdje, pa po ovom vremenu dolazite 
kući, evo sav promokao ... Kako se ne umijete čuvati! 
eto ste sav zelen u licu... 

Te se noći Jele njekoliko puta dignula iz kreveta 
i prigledala Hugeru, koji je svedj spavao u vrućici, a 
disanje mu bijaše kratko i brzo. Tek njekako iza po 
noći učinilo joj se, da ga je čula stenjati, a mahom zatim 
razabrala je jasno mukao i prigušen Hugerov glas. Kad 


je otvorila vrata njegove sobe sva se sgrozila ugledavši . 


ga u krvi... Lice mu bijaše grčevito stegnuto, oči iz- 
vrnute, rukama je čvrsto tiskao pokrivalo, a iz usta mu 
još svedjer naviraše krv. 

— Za Boga! klikne Jele, poleti k bolestniku i uzme 
mu glavu medju svoje ruke; Huger se trzao cijelim 
tijelom, oči mu se izvratiše još jače, a na usta mu do- 
lažaše samo krvava pjena... 

— Isuse!... Šta Vam je?... Dodjite k sebi! ... 
Rito!... 

Al Huger se naglo smirio za uvijek; — ugušila ga 
je krv. 
* 7 X 

Senjskim se ulicama vukla težka i vlažna jesenska 
noć. Jele je bila u kući opet i druge noći sasvim sama 

















181 


uz mrtvaca i nije ju bilo strah. Njezina je glava bila još 
iz djetinje dobe puna duhova i prikaza, što se vraćaju s 
onoga svijeta, ali uz ovoga mrtvaca mogla je biti sama 
i u toj jesenskoj noći, kad i udaranje krupnih kapalja 
kiše o pločnik na ulici podsjeća na neumoljive udarce 
smrti, što ginu u daleku i neprozirnu dubljinu nizkih 
oblaka, koji su se naslonili o krovove senjskih kuća. 
Ritu je bila poslala k staroj ribarici, al sama se nije 
dala iz kuće, samo je dozvolila staroj njekoj ženi, da 
prospava ili probdije noć dolje u prizemlju. 

U svojoj sobi ćutjela je ipak strašnu mrtvačku pra- 
zninu i disala miris mrtvačkih svijeća. Tu je slušala iz 
svakog tamnog kuta, pod svakim komadom posoblja, pod 
stropom i svuda u svojoj blizini šapat smrti i sve joj se 
činilo, da se zrakom stere duboka i užasna mrtvačka 
pjesma i vapijući glas mrtvačkih zvona i razvučen, 
mukao i moleći zvuk orgulja na mrtvačkoj misi. Tu joj 
se duše hvatala zebnja, da te samoće nije mogla podna- 
šati — nješto ju je sililo, da mora poći k njemu. Nje- 
zinom dušom vladaše taj čas nedokučiv zadovoljaj, ne- 
jasna čuvstva strujila su joj srcem, bijaše joj kao da 
sniva. Ona se otimala da proslijedi taj san u javi, jer je 
treperio samo nad strašnom istinom, od koje joj se od- 
vraćala pamet. Tek kad je ugledala žuto svjetlo iz sobe 
mrtvaca, svlada ju naglo tuga. Časak poziraše nijemo i 
ukočeno u to mrtvačko svjetlo, a onda se nasloni na 
zid a na oči joj udariše suze. 

: U tom trenu čula je, kako se njetko kradom vuče 
uza stube. Izprva je mislila, da joj se pričinja, ali kad 
je bolje zirnula u tamu, vidjela je sred stuba crno, vi- 
soko čeljade, koje se tajanstvenim šumom vuklo uza 
zid, da ju je počeo hvatati strah. 

— Tko je? upita Jele glasno, ali se tajanstveno če- 

ljade ne javi. Tek kad je došlo na vrh stuba, stajala je 
pred Jelom ovisoka žena odjevena u crnu mantiju i 
s gustom, crnom koprenom na licu. U ruci je držala 
veliki vijenac savijen od svježa cvijeća. 

— Ja sam, Jele, reče došljakinja i digne koprenu 
s lica. 

— Ida! .. 

— Došla sam k njemu, da ga vidim mrtva, reče 
Ida tihim glasom; držala se mirno, al lice joj bijaše 
blijedo kao u smrti. Pokaži mi ga, gdje je? 

Kraj mrtvaca gorjelo je šest voštanica; ležao je na 
visoku odru odjeven u crno svečano odijelo. Lice mu je 
bilo mirno kao da spava, samo mu se tanki nos jače 
produljio, a od nozdrva pa do kuta crvenih usana ure- 
zala se dublje ona crta, u kojoj bi Jele bolestnom dušom 
čitala njegovo očajničko beznadje ... U mršavim i skroz 
žutim rukama s dugačkim tankim prstima držao je pro- 
pelo i sve se činilo o drhtavom svjetlu voštanica, da će 
sad dići tu suhu ruku i povući ju preko visokog, skrbnog 
i izmorenog čela. 

Ida gledaše časak Adolfa kao da ne vjeruje, da je 
mrtav, a onda se naglo baci na koljena, nasloni glavu 
na odar i zaplače glasno trzajući grčevito ramenima. 
Jele je stajala kraj nje 1 motrila ju suznim okom, ali se 
nije usudila da ju nagovori, jer je Idin plač tekao ganu- 
tljivo i pobožno iz samoga srca... 

Napokon se digne Ida, nagne se nad mrtvaca, po- 
ljubi ga, a onda se obrati k Jeli i reče joj isprekidanim 
plačem : 

— On me je ljubio... i ja sam ljubila njega... 
al nije nam bilo sudjeno, da budemo svoji... 

— Cula sam, reče Jele tiho. 

— Ah, uzdahne djevojka i upravi zaplakane, divne 

svoje oči k Jeli; oh, kako me je ljubio već dugo i kako 
mi je znao govoriti o našoj sreći... Pa gle... Ida 
ne dovrši, nego zatisne lice u rubac, jer su joj jače na- 
vrele na oči suze. 

Jele gledaše sućutnim očima djevojku; ona je ra- 
zumjela njezinu bol videći ju kraj odra čovjeka, s kojim 
je namišljala osnovati svoju najljepšu sreću. Zato joj se 
tiho približi, privine ju u svoj naručaj i poljubi u čelo: 

— Ne znam te tješiti — i tko bi te sada utješio ? 
Al zaboravit moraš, jer njega je vjenčala smrt... Du 
znaš, pomisli Jele u sebi, kako sam ga i ja ljubila! Zatim 
poškropi mrtvaca blagosovljenom vodom i poda gran- 
čicu masline Idi. 


XIX. 


Došla je godina 1I87I., bilo je proljeće, travanj 
mjesec. Od Senja ravno na iztok pukla je duboka senjska 
draga, dolje zelena, svježa i puna cvijeta, a gore nad 
njom golo Orlovo gnijezdo, kano da drijema stari ka- 
meni orijaš pazeći žmirke, kako ginu ljudi i junaci, kako 
nestaje staroga hreka. S druge strane mrk se poklopio 
nad samim gradom starac Nehaj i prisluškuje pjesme i 
klicanje, što se ori u senjskim ulicama; davno nije bilo 
čuti ovako gromke pjesme iz punih grudi, ovako glasne 
iz sto grla. I more se danas pod Nehajem svečano lelija 
talasajući na jakim plećima zakićenim brodovima sa sto 
zastava od stotine boja; al visoko na jarbolu oholo i 
slavodobitno vije se hrvatska trobojnica, kao da naviješta 
širom okolo: Pobijedili smo, — i Senj se vraća u krilo 
jednoj majci! Da — sablja je pala, tromi zvuci bubnja 
gube se pod Vratnik, a Senjom se ori slobodna pjesma. 
U senjskom magistratu drugi zrak, drugi ljudi, a Senjani 
gledaju ponosno u staru sgradu, gdje je sablja vršila 

svoju slijepu moć; sad su svoji, vraćena je sloboda, sveti 
Juraj na gradskoj zastavi smjelo drži u rukama znakove 
staroga borca i pobjednika, a pod nogama savio mu se 
satrt ljuti smaj. Svečane su ulice kao da je svetac, sve- 
čana lica, što se kupe po ulicama i ponosno gledaju 
znakove svoje pobjede. Ustav — sloboda! Oko gleda 
smjelije, usta govore zanosnije, krv kola brže, sve je 
pomladjeno i živo, sve se preporodilo novim životom i 
zrak je čišći, mirisaviji i krepče tjera po žilju novu, po- 
mladjenu krv. Tko će sad ravnati gradom, tko dijeliti 
pravice u magistratu ? Mi! — ponosno si odvraćaju Senjani 
i dižu glavu oholo kao mlad junak, što se vratio iz prvog 
boja. Jednakost, sloboda! Ne pita se, tko paše sablju ni 
tko nosi visoki francuzki šešir na glavi; sad se pita, tko 
je mudriji, tko više ljubi grad i tko će više raditi na 
njegovo dobro. Bog zna, kako će to biti! Ne će li se 
kršno brdo nad senjskom dragom zakititi zelenim listom, 
a bura odfijuknuti preko mora, da joj nestane traga i 
glasa za uvijek? Kako bude i što bude, dat će svomu 
gradu sami; samo kad je nestalo sablje, a s njome 
Grčhla i kako su se još zvala ta gospoda, što su držala 
mač nad njihovim glavama. Da, svoji smo, diše se lakše 
i bit će nam bolje! «U gradu neopisivo oduševljenje» — 
javljaju Senjani žicom u svijet; «sablji je skršena moć — 
prvo slobodno zastupstvo jednoglasno izabralo pročel- 
nikom grada umirovljenoga c. kr. majora! — — —» 
i klikće Senj od radosti i ori se pjesma slobodno i glasno, 
da se čude stare zidine i ljubopitno bude iz duga, 
mrtva sna. 

Gornje ulice staroga grada slabo ćute od te slave, 
tijesno je u njima i mračno, kao da nije pjesma slobode 
u njih ni doprla. Samo čopori djece prodju kroza te 
ulice pjevajući, pa protisnu zrakom kroz kričava grla 

zanosnu viku: «Živila Hrvatska! Živio ban!» A matere 
ih gledaju čudom; — ta još nijesu nikada čule tih uz- 
klika, što su zanijeli u gradu staro i mlado. I pitaju se: 
Šta je? — ali slabo ih tko umije uputiti: došle su nove 
pravice! — to je sve svijetlo, što ga znade njetko baciti 
u nejasnu tmušu novih dogadjaja. 

I Jele gleda i sluša djecu i smiješi joj se vesela, 
jer ju je uputila Rita, što znači ta radost i ta slava. Jedno 
joj dijete doleti: — Teto Jelo, načinite nam hrvatsku 
zastavu ! 

— Pa im načini, obrati se Jele kćeri, neka se djeca 
vesele. 

Rita podje u ormar, nadje po komad crvena, bijela 
i modra platna, sašije skupa i poda djetetu, a mala 
čeljad priveže zastavu na motku i podje gradom iztičući 
se grlom kao golušavi ptić: Živila Hrvatska! Živio ban! 


Pet je godina minulo, što prekinusmo pripovijedanje. 
Jele se drži snažna i bujna, al u kosu upleo joj se mnogi 
struk bijelih niti a u lice joj se urezale posljednje godine 
gdjekojim naborom kao u rovaš. Sad živi tiho i spo- 
kojno, ni onda joj se ne pomuti bistrina duše, kad joj 
pamet spomene drage mrtvace. Doživjela je svoje i znala, 
da već talasi života ne mogu uzbibati njezinom dušom 
onako, kako je posljednji put poćutjela Adolfovom smrću. 
Živi spokojno i hrani dva Bodulića, što joj ih je na smrti 
namrla Marija ribarica. Kad poredi Bodulićima svjetlu 
sobicu, rado joj pamet spomene Adolfa, a onda pusti 
s njekom dragošću, da se uspomene izredaju u njezinoj 
glavi; a lice joj se pri to.n smiješi ljubko i spokojno i 
kad će ostaviti sobicu, izmoli često otčenaš za pokoj 
njegove duše. 

Rita se razcvala snažnom djevojkom; ponosita je to 

djevojka, lijepa i jedra; zlobne sugradjanke rado joj 
spočituju, što je ohola a neimućna. Ona ne mari. Lice 
joj je kao posudjeno od majke, ali umnije i zanosi na 
gospodstvo; oko je mudro i gleda njim daleko ne 
osvrćući se na ljude. Ona vjeruje u svoju sreću i čeka ju, 
dok je Mirko Martinić pošao u sveučilište; i mati to čeka, 
ako si i nijesu nikada _povjerile tu tajnu. One ga spo- 
minju kao «svoga» i drže ga, da pripada njima. Sad je 
godina dana, što je svršio nauke, skoro njekako bit će 
sudcem, — i onda će se valjda slaviti ta svatba tiho, 
kako se pristoji Jelinoj kući. Čemu bučiti? Nije to prosac 
iznenada, to su tri srca vezana jakom vezom ljubavi, 
koja je lagano nicala kao od makova zrna, dok je narasla 
ovako jaka, da ju ne mogu slomiti ljudi ni vrijeme. 
Tako je to osjećala Jele, a djeca, dakako, drugačije. Bilo 
je u kući suza, kad bi se Mirko opraštao na koncu 
praznika, a Jele bome nije bila luda, da ne zna, šta 
znače te suze. Znala je naći i sakriven Mirkov Jistić na 
Ritu; kako je vruć bio ovaj mali, tihi i pobožni Mirko!. 
Hvala Bogu! mislila bi Jele, bolje im sreće nijesam 
mogla izmoliti. 

Treće je godine Mirkova školovanja umro stari 
Martinić. Padao je naglo, krpario život mršavom trgo- 
vinom, ali se iz Senja nije dao. Zvao ga je k sebi zet 
Šarić ; našao bi mu mjesta i posla u svojoj kući, ali Mar- 
tinić čekaše u Senju, da će se vratiti bolji dani i oživjeti 
opet trgovina, akoprem bi po svom malom poslu bio 
kruha gladan, da ga nije podupirao zet. Ni žena mu 
nije se njekako dala iz Senja. Najviše je vremena spro- 
vela u crkvi i s Jelom. Poćutjela se staricom prije doba, 
kao što joj i drug naglo postao starcem. Oluja njihovog 
života naglo se stišala, staračka nemoć hvatala se krvi 
kao mrtvilo njihova grada. Kad bi Martinić pogledao 

praznu luku i puste ulice, pričinjalo mu se, da ta praz- 
nina i pustoš pije njegovu snagu; on se nadao, da će 
se vratiti trgovina, da će oživjeti ulice i luka, i onda će 
se pomladiti i njegova krv... Sad su umrle strasti u 
njegovu srcu, a stari grijeh ne da mu spavati... Zato 
će namrijeti Jeli jedini ostanak sve svoje imovine, tu 
kućicu, ako i praznu... Ta vrijede još nešta ta četiri 
zida; ono drugo dalo bi se namaknuti, jer mu je sada 
u glavi druga pamet... Samo da oživi ta senjska luka! 
Ive, Mate, Filip... čitave su kapitale s njim skupa usuli 
u tudja crijeva, a sad ne mari za njih nitko... Luda li 


života! Lako se stjecalo, pa se i bacalo lako, — a sada 
stiska sve novčić i tri puta ga okrene, prije nego ga 
pusti iz ruke. Pametniji je danas svijet: — nevolja ga 


naučila pameti. 
Tako bi razmišljao Martinić obilazeći težkim nogama 
i uprt o debeli štap senjsku luku. Kad bi se koji dan 


. slučilo, pa se našlo u luci mnogo brodova, ulice zatr- 


pane kolima, kad bi se obalom razlijegala vika radinoga 
svijeta, na brodima škripali od posla koloturi i cvilile 
daske, a zrakom se s malih ognjišta na brodovima širio 
miris pečene ribe i pečena mesa, onda bi Martinić opet 
poćutio života i sve poluglasno tješio sama sebe: — Hoće, 
ipak se hoće vratiti stari dani! ... U to ga početkom 
jedne zime udari kap i kad mu je bila duša na jeziku, 
pošalje po Jelu. 

Kad se udovica našla kraj njegova kreveta, nije 
umio reći ni riječi, jecao je samo kao dijete, a na stare 
oči jedva su mogle izbiti dvije suze. Jeli bijaše težko 
gledati to staro lice zaraslo neobrijanom bijelom bradom, 
golo tjeme okruženo kao snijeg bijelom, mekanom kosom 
i ugasle modre oči. Još joj teže bijaše, kad je starac 
sklopio prema njoj drhćuće ruke i počeo govoriti glasom, 

što je zvučio razbitim zvukom, kao iz napukle posude, 
a jedva razumljive riječi, jer poslije bolesti nije mogao 
upravljati jezikom. 

— Oprosti ... Oprosti! ... 

— Šta da Vam prostim? ... Bog Vam prostio, a 
ja ne imam šta... 

— Ova — je — kuća — tvoja — tu ti je pismo 
— drugo — će — ti — vratiti — Bog — — reci — 
da — mi — praštaš. 

Jele se sjeti, što joj je jednom povjerila pokojna 
ribarica: — Bog Vam prostio — a ja Vam praštam; 
zatim poljubi starca u ruku, a on se dotakne usnama 
njezine kose... 

Tako je pošao s pomirenom dušom s ovoga svijeta. 
Po n,egovoj smrti preselila se Martinićka kćeri u Krajinu. 


* 
* * 


S proljeća po podne, kad je cijeli Senj pjevao 
himnu pobjede, što se oslobodio sablje i njezine krute 
vladavine, čudno je motrila Jele svoju kćer; djevojka 
nije nigdje našla mjesta, započela jedan posao za drugim 
a nijedan ne dovršila i smeteno odgovarala, što bi ju 
upitala mati. Izprva nije toga ni opazila Jele, ali kad joj 
je bilo dosta te raztresenosti, zagleda se oštro u kćer: 
— Što ti je danas, Rito? Mjesto odgovora zacrvenila se 
djevojka preko ušiju, ali joj je licem preletio lukavi 
smiješak: — Ta ništa, majko... Čujete li, kako se ljudi 
vesele, a glazba obilazi gradom, pa mi se čini ovdje 
kano u zatvoru. 

— Vidiš ju! zlosrdnu se mati; — baš bi pristalo 
djevojci, da se pokaže na ulici na radni dan. 

Nu mahom joj bijaše žao, što ne može udovoljiti 

kćeri. — Vele, da će večeras razsvijetliti grad i da će 
gradom obilaziti glazba; onda ćeš vidjeti sve. 

— Hm! reče Rita jedva sakrivši pred majkom veseli 
smijeh, — jer joj nije bilo do veselja u gradu; ona je 
danas čekala Idu i — Mirka, koji će po dogovoru iz- 
nenaditi Jelu i izprositi Ritu. 

Dotle su se već spuštala niz Vratnik nadkrivena kola, 
a u njima Ida, Mirko i mladje Idino dijete, dječačić od 
dvije godine. 

Ida je lijepa i danas, a blijeda i slaba lica podbila 
su joj se mesom i krvlju. Težko je rekla svoj «da», kad 
su njekoliko mjeseci nakon Adolfove smrti došli u kuću 
Šarićevi prosci. Taj «da» bio je rečen preko njezine 
volje, jer za nj nije znalo njezino srce; ona ga je rekla, 
da podnese težku žrtvu za svoje roditelje. Kad su ju 
odvezli u Krajinu, pošla je s uvjerenjem, da se njezina 
duša ne će razveseliti već nikada... 

Ali kako je brzo osjećala drugačije u svom novom 
domu! -Tek koje vrijeme mogla je u tom domu biti snuž- 
dena; njezina bi se duša morala bila razvedriti, da je 
došla u golo siromaštvo, jer ju je sve pazilo kao oko u 
glavi. Onaj otresiti gazda Marko starao se svaki dan, 
kud bi Idu povezao u okolicu na sajmove i crkvene sve- 
čanosti, a kod stola uvijek prigovarao: — Nije ona još 
naučna na ta naša jela... moraš, majko, skrbiti da pri- 
praviš šta drugo za nju, dok se ne privikne našoj hrani. 
— Staroj Kati bile su pune oči brige, da pogodi, čime 
bi ugodila snasi, a njezinih je ponuda bilo toliko i ta- 
kovih, da se Ida dobroj starici često od srca nasmijala. 
— A tek Rade! On ju je pratio očima kao sveticu i 
sav se snebivao od sreće, kad bi ju vidio zadovoljnu; 
nikada ne bi bila mislila, da će u tom krupnom i mu- 
čaljivom čovjeku naći toliko nježnosti; ona je ostala sva 


Ka jA Stezufi 

tronuta od silnoga ganuća, kad je jednom kleknuo preda 
nju, obasuo joj ruke cjelovima i gledao ju s djetinjom 
odanošću svojim crnim, vlažnim očima: — Ah, Ido, da 
znaš, kako si lijepa, a kako si mi dobra! Ti ne znaš, ko- 
liku sam sreću stekao s tobom!... I svi ukućani do 
posljednjega sluge tetošili su tako oko nje, te ju je već 
i mučilo ovo osjećanje, da druge ukućane ne drže njoj 
ravne... 

Kuća je Šarićeva bila jednokatna zidanica sred sela 
na glavnoj cesti. Prvi sprat sa tri sobe i sa gradskim 
pokućtvom pripadao je Radi i Idi, a dolje su imali stari 
svoju komoru. S druge je strane bio dužinom kuće nad- 
kriven shod, odakle bi Ida ranim jutrom gledala živahnu 
žurbu u velikom dvorištu, gdje su bile staje za krave i 
konje i dvije omanje sgrade za kola i poljsko orudje. 
Ida si je izprosila mahom prvih dana, da zorom ne hrani 
nitko živadi, dok ona ne sadje u dvorište. Tu bi sva 
podjetinjila od radosti, kad bi sašla s košarom žita u ru- 
kama, a koke se i pijevci otimali s golubima, tko će 
uloviti bolje mjesto na njezinoj glavi i ramenima. Badava 
bi se otimala toj pernatoj čeljadi, što bi joj razčupala 
kosu, izgrebla ruke i lice. 

Tako su ju brzo upoznale i krave i lizale joj ruke, 
kad bi se vratile s paše, dok im ne bi dala po komad 
kruha ; isto joj je taki prijatelj bio domaći garov s ozbiljnim 
licem savjestna čuvara, vatreni zelenko s velikim i vrlo 
pametnim očima, što ga je naučila na komadić sladora: 
— u obće sve je tu našla novo, česa u gradu nije vi- 
djela nikada, a sve je to bilo prijazno, iskreno i veselo, 
kao da tu ne ima traga kakvim brigama života; zato 
ju je onako dobroćudnu i tihu od prirode skroz zanijela 
ta tiha idila u prijaznu, zelenu zakutku pod jakom vele- 
bitskom kosom i njoj se činilo, kao da joj se obistinjuju 

njeke priče iz djetinjstva; Huger i sva uspomena na onaj 
život živio je sada u njezinoj duši, kao da je prosnivala 
vrlo dugačak san. Druge godine braka imala je Ida dje- 
vojčicu, a drugo je dijete bio sinčić. 

Mirko Martinić je na ponuku svoga šurjaka bio pošao u 
zagrebačku pravoslovnu akademiju, a praznike je s prova- 
djao redovito pod Velebitom ; Rade se ponosio njime i vo- 
zikao ga na svojim vilovitim konjima od sajma do sajma, 
od sela do sela i od proštenja do proštenja. A istom što je 
Mirko svršio nauke, pokazivao bi ga novim znancima gle- 
dajući sa zanosom liepo, djevojačko lice svoga rodjaka: 
Ovo mi je šurjak — sudac!... Čudna li sudca! stiskahu 
graničari plećima: ne ima na njem carske odore, ne 
ima carske kape, a ne paše ni sablju! —- Čudne moraju 
bii prilike, gdje sude ovakovi sudci! — misle oni i 
ne ide im to nikako u glavu. 

Tek što je Mirko dobio mjesto pristava, požuri se 
na dopust k sestri, da joj očituje tajne svoga srca. Ida 
već nije imala mira, nego da podje sama s bratom u 
prosce, i da iznenadi Jelu; al Mirko nije mogao držati 
da ne oda tajnu pismeno barem Riti. 

Tek u večer stigoše u Senj, kad je Ritu već toliko 
izmučilo izčekivanje, da je htjela svu tajnu odati majci. 

— Dopvra večer! — vikaše zvonko Idino grlo na 
dnu stuba, a Jele poleti sva iznenadjena iz sobe. 

— Ah! Ida!... Mirko... Lijepoga li djeteta!... 
Dobro došli! Vidiš ih, pa ovako iznenada! uzvrtjela se 
Jele ne znajući, gdje bi gostima našla mjesto. 

— Jeste li zdravi? Da Vas najprije pitam, reče Ida 
gledajući sretnim licem oko sebe; Rita i Mirko bijahu 
se izgubili u svomu razgovoru, a Jele je držala dijete 
na koljenima. 

— Hvala Bogu! reče Jele. 

Ida ustane sa svog mjesta, vidjelo se, da je uzrujana; 
ona se bojala, da ju tko u ovom poslu ne pretekne. Zatim 
uzme za ruku Ritu i Mirka, uklopi im ruke i odvede 
ih pred Jelu: 

— Kleknite, a ti Jele — blagoslovi! Posljednja 
riječ zagušila joj se u plaču, ali oči i srce smijaše joj 
se srećom. 


* 
* * 


Mjesec dana iza toga obavilo se vjenčanje, upravo 
kad su Senjani svečano uveli u magistrat svoga prvoga 
načelnika. Bilo je ponosa u tim gradjanima — ta birali 
su si sami glavu, a tko ih je doslije pitao zato? Valjda. . 
sablja? ... I Mirko je gledao tu svečanu žrtvu rodnoga 
si grada i tnjaše mu sladko u duši: E, budit će se 
svijest — kako su mogli do sada priviknuti, da budu 
svoji? Iko je mario za njibov ponos, tko pitao za 
pravu ljudsku svijest? Zapovijedalo se slijepo, slušalo slijepo, 
batinalo za ništa — to je bila uljudba! Baš čudo, da 
je pod tom upravom ostalo i ovo hrvatske misli! Samo 
se u slobodi odgajaju značaji, — a gdje je bila sloboda? 
Šta im je bilo do značajeva, kad su trebali robova?... 

U tim mislima popeo se Mirko na Nehaj. Bila je jutrom 
sedma ura, sunce se upravo odbilo od Vratnika, a otoci 
se zališe zlatom sred plavetne, tihe pučine. Senj se vidio 
kao u svečanu ruhu, brodovlje u Senjskoj luci stajalo je 
u divnoj morskoj tišini nakićeno liljadom zastava ; iz 
Senjskih kuća dizao se ravno u vis modruljast dim, vi- 
soko u zraku križale su hitre lastavice, a nad morem 
lijeno su veslali velikim krilima bijeli galebovi. Mirko 
udisaše voljko svježi jutarnji zrak i gledaše zadovoljnim 
okom rodni si grad u toj svečanoj odori, a grudi mu 
pri tom odisahu srećom : 

— Eh — budi se narod moj! Čuj kako se hrvatska 

pjesma ori glasno i slobodno, ne sapinje joj već krila 
ničija sila! Mora, što se bila legla na prsi tomu narodu, 
da mu podgrize korijen i pretoči u žile tudju krv, da ga 
zalije mlijekom tudje majke i da mu otme jezik i povijest, 
ta mora leži eto satrvena, ubila se sama, a oko njezine 
lešine igra narodno kolo i ori se hrvatska pjesma. Narod 
se diže na svoje noge, a ti, Bože, daj da se okoristi 
tim probitkom, da se opaše znanjem, izkustvom i zna- 
čajem i tako sačuva svoju slobodu. — Jer još će urlati 
s Vratnika bure i tresti će se Senj 1 pjenit će se more! 
Stari je Nehaj grad osovio svoju tvrdu glavu i kao da 
bilježi poput mudra starca, koliko su donijele i odnijele 
te bure Senju gradu? ... Šuti kameni starac leden, kao 
da mu je s burama umrlo srce: redaju se pod njim 
pokoljenja, umiru dani i godine — za starim životom 
poseže sve jače smrt... Kadikad vine se pod nebo lasta, 
potraži staro gnijezdo, pa odleti daleko, jer ga više nema. 
Kadikad zaviri sunce pod nizko i tamno svodovlje i 
zatreperi čudnim svjetlom po toj mračnoj i vlažnoj golo- 
tinji, gdje se u davnini orila pjesma uz zveket srebrnih 
pehara ... Al pazi starac i žmiri na mladjeg si susjeda, 
razvaljen mlin: još stoji, još mu se ne da podleći... 
Nada li se pomladiti? Bog zna!... Urlat će bura, trest 
će se Senj, prašit će se more! A šta će donijeti te nove 
pravice staromu gradu? pita starac — a sunce mu igra 
obijestno po sivoj, kamenoj glavi... 


VK 

